text:
དཀོན་མཆོག་སྤྱི་འདུས།
ཚིག་བདུན་གསོལ་འདེབས།
ཧཱུྃ༔ ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་སྐོར༔ ཁྱེད་ཀྱིི་རྗེས་སུ་བདག་བསྒྲུབ་ཀྱི༔ བྱིན་གྱིས་རློབས་ཕྱིར་གཤེགས་སུ་གསོལ༔ གུ་རུ་པདྨ་སིདྡྷི་ཧཱུྃ༔
སྐྱེ་བརྒྱུད་གསོལ་འདེབས།༄༅། །དུས་གསུམ་སྐྱེ་འགགས་མེད་པར་ཆོས་ཉིད་ཀྱང་། །སེམས་ཅན་ཁམས་ལ་གཟུགས་སྐུ་རྣམ་གཉིས་སུ། སྣང་བའི་ངོ་འཚར་བདེ་གཤེགས་གཙུག་ཏོར་ཅན། །མཚན་གྱིས་ངན་སོང་སྒྲོལ་ལ་གསོལ་བ་འདེབས། །རྒྱུད་སྡེ་རྒྱ་མཚོའི་མངའ་བདག་ཀུ་ཀུ་རི། །འཕོ་ཆེན་རྡོ་རྗེའི་ས་བརྙེས་བི་མ་ལ། །སྤྲོས་བྲལ་ཕྱག་རྒྱ་ཆེན་པོ་ས་ར་ཧ། །བསྟན་པའི་ཆུ་འགོ་གསུམ་ལ་གསོལ་བ་འདེབས། །ལྷ་སྲིན་བྲན་ཁལ་རླངས་དཔལ་ཤྲཱི་སེང་། །འཁྲུལ་སྣང་བྲག་རི་སྙིལ་བ་དཀོན་མཆོག་འབྱུང་། །རྒྱལ་བསྟན་ཉི་མོར་བྱེད་པའི་ཁྲི་རལ་ཞབས། །བསྟན་པའི་རྩ་ལག་གསུམ་ལ་གསོལ་བ་འདེབས། །གཏི་མུག་ལམ་སློང་གྲུབ་ཆེན་ཕག་ཚང་པ། །མི་ལ་བཞད་པའི་སྲས་གྱུར་བྱུང་ཆུབ་རྒྱལ། །དྲུག་པ་སེང་གེའི་སྒྱུ་འཕྲུལ་དུས་གསུམ་མཁྱེན། །གྲུབ་པ་མཆོག་བརྙེས་གསུམ་ལ་གསོལ་བ་འདེབས། །རྟོགས་པའིི་བདག་རྒྱུད་གྲོལ་བ་གླིང་རས་རྗེ། །བླ་མར་མུ་གུས་མཐར་ཕྱིན་སྟག་ལུང་པ། །བརྟུལ་ཞུགས་གྲུབ་པ་ཨོ་རྒྱན་རང་བྱུང་དཔལ། བསྒྲུབ་བརྒྱུད་བསྟན་འཛིན་གསུམ་ལ་གསོལ་བ་འདེབས། །གཞི་གསུམ་རྩ་བ་བརྟན་པའི་བློ་གྲོས་བཟང་། །རྙིང་བསྟན་མདོ་སྨད་སྤེལ་ལ་སྨོན་ལམ་གྱི། །མཐུ་གྲུབ་པདྨའི་རིག་པ་འཛིན་པ་དང་། །འགྱུར་མེད་ཐེག་མཆོག་ཞེས་ལ་གསོལ་བ་འདེབས། །སྔ་འགྱུར་བསྟན་པའི་རྩ་བ་མདོ་རྒྱུད་སེམས། །ཡང་ཕུར་སངས་རྒྱས་མཉམ་པར་སྦྱོར་ལ་སོགས། །བཀའ་མའི་སྒྲུབ་ཆེན་ཕྲིན་ལས་སྲོལ་བཏོད་པ། །ངེས་དོན་བསྟན་འཛིན་བཟང་པོར་གསོལ་བ་འདེབས། །དམ་པ་དུ་མའི་ཞབས་པད་གཙུག་ཏུ་ཁུར། །སངས་རྒྱས་བསྟན་ལ་ལྷག་བསམ་ཟླ་ལྟར་དཀར། །གསང་སྔགས་རྫོགས་པ་ཆེན་པོའི་དོན་ལ་སྤྱོད། །འཇིགས་མེད་མཁྱེན་བརྩེའི་དབང་ཕྱུག་གསོལ་བ
་འདེབས། །དྲི་མེད་མཁྱེན་པའི་ལྷ་ལམ་ཡངས་པ་ནས། །བརྩེ་བའི་སྙིང་རྗེའི་འོད་སྟོང་འབར་བའི་གཟིས། །འགྲོ་རྣམས་མུན་པའི་སྨག་རུམ་སེལ་མཛད་པ། །ཐུབ་བསྟན་ཆོས་ཀྱི་རྡོ་རྗེ་གསོལ་བ་འདེབས། །རྒྱལ་ཀུན་སྤྱི་གཟུགས་ཨོ་རྒྱན་རྡོ་རྗེ་འཆང་། །འཕོ་ཆེན་སྐུ་བརྙེས་དྲི་མེད་བཤེས་གཉེན་ཞབས། །དབྱེར་མེད་རིགས་བརྒྱའི་ཁྱབ་བདག་སྤྲུལ་པའི་སྐུ། །འཇིགས་བྲལ་བྱང་ཆུབ་རྡོ་རྗེ་གསོལ་བ་འདེབས། །ངེས་འབྱུང་རྒྱུད་བརླན་བྱང་ཆུབ་ཤེམས་གཉིས
་ཀྱི། །ཤིང་རྟས་དྲངས་པའི་སྨིན་གྲོལ་ལམ་མཆོག་ལ། །རྟག་ཏུ་བརྟན་གོམས་བགྱིས་པས་དངོས་གྲུབ་ཀུན། །ཚེ་འདི་ཉིད་ཐོབ་པར་བྱིན་གྱིས་རློབས། །ཅེས་པའང་མདོ་ཁམས་དགེ་རྩེ་བླ་མས་བསྐུལ་ངོར་རྫོགས་ཆེན་པ་རང་བྱུང་རྡོ་རྗེས་སོ།། དགེའོ།།
སྤྱི་འགྲོའི་གསོལ་འདེབས།
༄༅། ཨོཾ་ཨཱཿ ཧཱུྃ། སྐྱབས་གནས་མ་ལུས་འདུས་པའི་ངོ་བོ་ཉིད། །རྒྱལ་ཀུན་དབང་ཕྱུག་ཨུ་རྒྱན་རིན་པོ་ཆེར། །གསོལ་བ་འདེབས་སོ་འགལ་རྐྱེན་བར་ཆད་གསོལ། །ཆི་མེད་ཚེ་དབང་མཆོག་ཐུན་དངོས་གྲུབ་སྩོལ། །ཨོཾ་ཨཱཿ ཧཱུྃ་བཛྲ་གུ་རུ་པདྨ་སིདྡྷི་ཨཱ་ཡུ་ཥེ་ཧཱུཾ་ཎི་ཛཿ ཞེས་དང་། བརྟན་བཞུགས་སློབ་མ་དམ་གཙང་རྣམས་ཀྱི་རྩ་བའི་བླ་མ་དང་ཨུ་རྒྱན་ཚེ་དཔག་མེད་དབྱེར་མེད་ཀྱི་མོས་གུས་དང་ལྡན་པའི་ངང་ནས་ཞབས་སྲིད་བརྟན་པར་གསོལ་བ་འདེབས་པ་ནི།
ཧྲཱི༔ སྣོད་བཅུད་ཐམས་ཅད་བདེ་བ་ཅན་གྱི་ཞིང་། །གདོད་ནས་འཆི་མེད་དག་པའི་དཀྱིལ་འཁོར་དབུས། །དཔལ་ལྡན་བླ་མ་ཨོ་རྒྱན་ཚེ་དཔག་མེད། །ནམ་ཡང་མི་འབྲལ་གསལ་བར་ཞབས་རྟན་ཞིང་། །སྐུ་ཚེ་རྡོ་རྗེ་ལྟ་བུར་འཚོ་གཞེས་ཏེ། །བར་གཅོད་བགེགགས་རིགས་རྣམས་ཀྱིས་མི་ཚུགས་ཤོག །དགུ་ལྡན་རྩ་བརྒྱུད་བླ་མའི་བྱིན་རླབས་དང་། །རྩ་གསུམ་ཆོས་སྐྱོང་སྲུང་མའི་མཐུ་སྟོབས་ཀྱིས། །རྫོགས་ཆེན་ཨ་ཏིའི་རིང་ལུགས་རྒྱས་པ་དང་། །བསྟན་འཛིན་སྐྱེས་བུའི་སྐུ་ཚེ་བརྟན་པར་ཤོག ། །།
ཞབས་བརྟན་གསོལ་འདེབས།
༄༅། །ཨོཾ་སྭ་སྟི། །ཀུན་ཁྱབ་རྟག་བརྟན་འགྱུར་མེད་རྡོ་རྗེའི་ཁམས། །ཡོངས་གྲུབ་ཚེ་དང་ཡེ་ཤེས་འོད་མཐའ་ཡས༑ བདེ་བ་ཆེན་པོ་པདྨ་སམྦྷ་བས། །དེང་འདིར་མཆི་མེད་ཚེ་དབང་བྱིན་ཆེན་ཕོབ། །བདུད་བཞིའི་འཇིགས་ཚོགས་དང་བྲལ་དྲི་མེད་ཀྱི། །ཕུལ་བྱུང་བློ་གྲོས་ཉིན་མོར་བྱེད་པའི་གཟིས། །བསྐལ་བཟང་ཕན་བདེའི་ཤིང་རྟ་གསལ་མཛད་པ། །འགྲོ་འདུལ་གྲུབ་པའི་དབང་པོ་ཞབས་བརྟན་གསོལ། །རྒྱལ་དབང་པདྨའི་རིང་ལུགས་ཡིད་བཞིན་ནོར། །བཤད་སྒྲུབ་རྒྱལ་མཚན་རྩེ་མོར་ཡོངས་བཟུང་སྟེ། །གྲུབ་གཉིོས་འདོད་འཇོའི་དགའ་སྟོན་སྤེལ་མཁས་པ། །རིག་འཛིན་རྒྱ་མཚོའི་དེད་དཔོན་འཚོ་གཞེས་གསོལ༑ སྐུ་ཚེ་གཞོམ་བྲལ་རྡོ་རྗེའི་ངོ་བོར་བརྟན། །ངོ་མཚར་མཛད་འཕྲིན་འོད་སྣང་མཁའ་ཁྱབ་བརྡལ། །ཆེར་སྙིགས་དུས་ཀྱི་རྒུད་པ་མཐར་བྱས་ཏེ། །བསྟན་འགྲོའི་དགེ་མཚན་པད་ཚལ་བཞད་གྱུར་ཅིག །ཅེས་སྔ་འགྱུར་བསྟན་པའི་མངའ་བདག་རྫོགས་ཆེན་པདྨ་རིག་འཛིན་གྱི་མཚོག་གི་སྤྲུལ་སྐུའི་ཞབས་བརྟན་བདེན་ཚིག་འདིའང་ལུང་རྟོགས་ཡོན་ཏན་གྱི་བདག་ཉིད་མཁན་པོ་ཟླ་ཟེར་ནས་བཀྲ་ཤིས་པའི་རྟེན་དང་བཅས་ཏེ་གསུང་གིས་བསྐུལ་བ་ལས་སངས་རྒྱས་གཉིས་པ་ཨོོཌི་ཡཱ་ནའི་གདམས་ངག་སྨྲ་བ་འཇིགས་བྲལ་ཡེ་ཤེས་རྡོ་རྗེས་རབ་རྒྱལ་ལོ་ནག་པ་ཉ་བའི་ཡར་ངོ་རྒྱལ་བ་གསུམ་པའི་དུས་ཚེས་བཟང་པོར་འདུན་སྨོན་དུ་བྲིས་པ་དོན་དང་ལྡན་པར་གྱུར་ཅིག །སརྦ་མངྒ་ལཾ།། །།
ཐོག་འོག།༄༅། །༈ བླ་མ་སྐུ་ཁམས་བཟང་བར་གསོལ་བ་འདེབས། །མཆོག་ཏུ་སྐུ་ཚེ་རིང་བེ་གསོལ་བ་འདེབས༑ །ཕྲིན་ལས་དར་ཞིང་རྒྱས་པར་གསོལ་བ་འདེབས། །བླ་མ་དང་འབྲལ་བ་མེད་པར་བྱིན་གྱིས་རློབས། ༈ །ཕན་བདེ་འབྱུང་གནས་གཅིག་པུ། །བསྟན་པ་ཡུན་རིང་གནས་པ་དང་། །བསྟན་པ་འཛིན་པའི་སྐྱེ་བུ་རྣམས། །སྐུ་ཚེ་རྒྱལ་མཚན་བརྟན་གྱུར་ཅིག ༈ །ཆོས་རྔ་ཆེན་པོའི་སྒྲ་ཡི་ནི། །སེམས་ཅན་སྡུག་བསྔལ་མཐར་བགྱིད་ཤོག །བསྐལ་པ་བྱེ་བ་བསམ་ཡས་སུ། །ཆོས་བསྟན་མཛད་ཅིང་བཞུགས་གྱུར་ཅིག ༈ །དཔལ་ལྡན་བླ་མའི་སྐུ་ཚེ་བརྟན་པ་དང་། །མཁའ་མཉམ་ཡོངས་ལ་བདེ་སྐྱིད་བྱུང་བ་དང་། །བདག་གཞན་མ་ལུས་ཚོགས་བསགས་སྒྲིབ་སྦྱང་ནས། །མྱུར་དུ་སངས་རྒྱས་ས་ལ་འགོད་པར་ཤོག ༈ །རྒྱལ་བ་ཀུན་འདུས་རྗེ་བཙུན་བླ་མ་མཁྱེན་ནོ། །འཁོར་བ་དོང་བས་སྤྲུགས་པར་བྱིན་གྱིས་རློབས་ཤིག ༈ །དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྤྱི་བོར་པདྨའི་གདན་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། །སྐུ་གསུང་ཐུགས་ཀྱི་དངོས་གྲུབ་སྩོལ་དུ་གསོལ། ༈ །དཔལ་ལྡན་བླ་མའི་རྣམ་པར་ཐར་པ་ལ། །སྐད་ཅིག་ཙམ་ཡང་ལོག་ལྟ་མ་སྐྱེ་ཞིང་། །ཅི་མཛད་ལེགས་པར་མཐོང་བའི་མོས་གུས་ཀྱིས། །བླ་མའི་བྱིན་རླབས་སེམས་ལ་འཇུག་པར་ཤོག ༈ །སྐྱེ་ཞིང་སྐྱེ་བ་དང་ནི་ཐམས་ཅད་དུ། །རིག་བཟང་བློ་གསལ་ང་རྒྱལ་མེད་པ་དང་། །སྙིང་རྗེ་ཆེ་ཞིང་བླ་མ་ལ་གུས་ལྡན། །དཔལ་ལྡན་བླ་མའི་དམ་ཚིག་ལ་གནས་ཤོག །བྱང་ཆུབ་སེམས་མཆོག་རིན་པོ་ཆེ། །མ་སྐྱེས་པ་རྣམས་སྐྱེས་གྱུར་ཅིག །སྐྱེས་པ་ཉམས་པ་མེད་པ་དང་། །གོང་ནས་གོང་དུ་འཕེལ་བར་ཤོག ༈ །སྐྱེ་བ་ཀུན་དུ་ཡང་དག་བླ་མ་དང་། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང་། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་ཆང་གི་གོ་འཕང་མྱུར་ཐོབ་ཤོག །།
དཀོན་མཆོག་སྤྱི་འདུས། །གསོལ་འདེབས། ཧྲཱིཿ མ་བཅོས་ལྷུན་གྲུབ་ཀ་དག་རང་བྱུང་ལས། ཅིར་ཡང་ཤར་བའི་རིག་རྩལ་སྒྱུ་འཕྲུལ་ནི། གསང་སྔགས་སྙིང་མའི་བསྟན་འཛིན་བང་རི་བ། ཨོ་རྒྱན་ལས་འཕྲོ་གླིང་པར་གསོལ་བ་འདེབས། དང་པོ་མདོ་རྒྱུད་མན་ངག་ལེགས་པར་སྦྱངས། བར་དུ་བསྐྱེད་རྫོགས་དབྱེར་མེད་སྒྲུབ་པ་བཙུགས། ཡང་དག་དོན་གྱི་རབ་བྱངས་བང་རི་བ། རིག་འཛིན་མཇའ་ཚོན་སྙིང་པོར་གསོལ་བ་འདེབས། རྒྱལ་དབང་པདྨའི་ཡང་སྤྲུལ་དགེ་སྦྱོང་ཚུལ། བསྐལ་དུས་སྙིགས་མའི་འགྲོ་བའི་དཔལ་དུ་ཤར། བདག་འཛིན་རཱུ་ཏྲ་འཇོམས་པའི་བང་རི་བ། སྔགས་འཆང་ཧཱུྃ་ནག་མེ་བར་གསོལ་བ་འདེབས། དེ་ལྟར་གསོལ་བ་བཏབ་པའི་བྱིན་རླབས་ཀྱིས། གནས་སྐབས་མཐར་ཐུག་དངོས་གྲུབ་ཆར་འབེབས་ཤིང། མཁྱེན་བརྩེ་ནུས་ལྡན་འཇའ་ཕུང་གྱུར། བདག་གཞན་དཀྱིལ་འཁོར་ཅིག་ཏུ་འགྲུབ་པར་ཤོག
།ཅེས་རིག་འཛིན་འཇའ་ཚོན་སྙིང་པོའི་གསོལ་འདེབས་འདི་ལ་ཉིན་རེ་ཚར་དྲུག་གམ་ལྔའམ་གསུམ་མམ་ཚར་རེ་མ་ཆག་པར་འདོན་ན་ངན་སོང་གསུམ་དུ་མི་འགྲོ། ཀོང་པོ་གཙང་ཕུག་ཏུ་རིག་འཛིན་འཇའ་ཚོན་སྙིང་པོའི་སྦྱར་བའོ། དགེ་འོ། དགེ་འོ།
ཨོཾ་ཨཱཿ ཧཱུྃ༔ ཐོག་མའི་སངས་རྒྱས་ཀུན་བཟང་སྣང་མཐའ་ཡས། གངས་ཅན་མགོན་པོ་ཁ་སར་པ་ཎི་དང་། འཇའ་ལུས་སྣང་སྲིད་དབང་སྡུད་པདྨ་འབྱུང་། ཡི་ཤེས་མཚོ་རྒྱལ་ཏིང་འཛིན་བཟང་པོ་ལ། གསོལ་བ་འདེབས་སོ་དབང་སྡུད་པདྨ་འབྱུང་། ཧཱུྃ་ནག་མེ་འབར་ཆོས་ཀྱི་རྒྱ་མཚོའི་ཞབས། པདྨ་རིག་འཛིན་ནམ་མཁའི་ཅན་སོགས། བརྒྱུད་ལྡན་བླ་མ་རྩ་བའི་བླ་མ་དང་། རྩ་གསུམ་དམ་ཅན་སྲུང་མའི་ཚོགས་བཅས་ལ། གསོལ་བ་འདེབས་སོ་བྱིན་གྱིས་རླབས་ཏུ་གསོལ། ཀ་དག་ལྷུན་གྲུབ་གཞི་ཐོག་ཕེབས་པ་དང་། ཁྲེག་ཆོད་ཐོད་རྒོལ་ལམ་ལ་རྩལ་འབྱོང་ནས། སྐུ་དང་ཡེ་ཤེས་དབྱེར་མེད་མངོན་འགྱུར་ཏེ། མཐའ་ཡས་འགྲོ་ཀུན་སྤྲུལ་པས་འདྲེན་པར་ཤོག། ཀཱ་ཡ་ཝཱ་ཀྐ་ཙིཏྟ་སིདྡྷི་ཧཱུྃ༔ ཞེས་པ་འདི་ཡང་རིག་འཛིན་འཇའ་མཚོན་སྙིང་པོས་མཛད་པ་ལྟར་ཁ་བསྐང་བྱས་པའོ།། དགེའོ།།
སྔོན་གཏོར། དང་པོ་བགེགགས་ལ་བཀའ་བསྒོ་བར་འདོད་ན༔ སྣོད་གཙང་མའི་ནང་དུ་དཀར་གཏོར་པད་བདབ་བཞི་པ་དང་༔ ནག་ཕྱོགས་གཞི་བདག་ལ་དམར་གཏོར༔ དེ་གཉིས་བསངས་སྦྱངས་སྤེལ་ལ་འབུལ༔ དཀར་གསུམ་མངར་གསུམ་རིན་ཆེན་གསེར་སྐྱེམས་བདར༔
རང་ཉིད་འཕགས་པ་སྤྱན་རས་གཟིགས་སུ་བསྒོམས༔ ཐུགས་ཀའི་འོད་ཀྱིས་བགེགས་དང་གཞི་བདག་རྣམས་སྤྱན་དྲངས༔ གཏོར་མ་ཕུལ་བས་དགྱེས་པར་གྱུར༔ ཨོཾ་སྭབྷཱ་ཝ་ཤུདྡྷཱཿ སརྦ་དྷརྨཿ སྭ་བྷཱ་ཝ་ཤུདྡྷོ་ཉཧཾ༔ སྦྱངས༔ སྟོང་པ་ཉིད་དུ་གྱུར༔ སྟོང་པའི་ངང་ལས་རིན་པོ་ཆེའི་སྣོད་ཀྱི་ནང་དུ་གཙང་ལྡན་གྱི་གཏོར་མ་འདི་དཀར་གསུམ་མངར་གསུམ་ལས་གྲུབ་པའི་བདུད་རྩིའི་རྒྱ་མཚོ་ཆེན་པོར་གྱུར༔ ཨོཾ་ཨཱཿ ཧཱུྃ༔ ལན་གསུམ་གྱིས་བརླབས་ནས། ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཾ་ཨདྱ་ནུཏྤནྣ་ཏྭཏ་ཨོཾ་ཨཱཿ ཧཱུྃ་ཕཏ་སྭཱ་ཧཱ་ལན་གསུམ་གྱིས། ཧཱུྃ༔ ཚངས་པ་བརྒྱ་བྱིན་རྒྱལ་ཆེན་བཞི༔ ལྷ་ཆེན་ཐམས་ཅད་འཁོར་དང་བཅས༔ དགའ་བོ་འཇོག་པོ་དུང་སྐྱོང་སོགས༔ ཀླུ་རྣམས་མ་ལུས་འཁོར་དང་བཅས༔ མགུར་ལྷ་དགེ་བསྙེན་བསྟན་མའི་ཚོགས༔ ཕྱོགས་སྐྱོང་རྣམས་དང་གནོད་སྦྱིན་དང་༔ སྲིན་པོ་ཤ་ཆེན་ཟ་བ་དང་༔ མཆོད་སྦྱིན་གཏོར་མ་འདི་བཞེས་ལ༔ སྟོབས་ཆེན་ཕྱག་ན་རྡོ་རྗེ་དང་༔ སློབ་དཔོན་པདྨ་ཐོད་ཕྲེང་གི༔ བཀའ་དང་དམ་ལས་མ་འདའ་བར༔ རྣལ་འབྱོར་བདག་ཅག་འཁོར་བཅས་ལ༔ རྣམ་བཞིའི་ལས་ཀྱི་དངོས་གྲུབ་སྩོལ༔ བདག་གི་བྱང་ཆུབ་མ་ཐོབ་བར༔ ཕྲིན་ལས་སྒྲབ་ལ་གྲོགས་ལྡན་མཛོད༔ ཕྱི་ནང་གསང་བའི་བར་ཆད་བཟློག༔ བཅོལ་བའི་ཕྲིན་ལས་འགྲུབ་པར་མཛོད༔ ཅེས་དཀར་གཏོར་དང་དམར་གཏོར་འབུལ༔ དེ་ནས་བགེགས་ཀྱི་གཏོར་མ་བྲན་ལ་སྦྱངས༔ ཨོཾ་བཛྲ་ཀྲོ་དྷ་ཧྱ་གྲཱི་ཝ་ཧཱུྃ་ཕཊ༔ ཨོཾ་སྭ་བྷ་ཝ་སོགས་ནས། སྟོང་པ་ཉིད་དུ་གྱུར༔ སྟོང་པའི་ངང་ལས་རིན་པོ་ཆེའི་སྣོད་ཀྱི་ནང་དུ་བགེགས་ཀྱི་གཏོར་མ་གཟུགས་སྒྲ་དྲི་རོ་རེག་བྱ་ཕུན་སུམ་ཚོགས་རྣམས་སུ་གྱུར༔ ཨོཾ་ཨཱཿ ཧཱུྃ༔ ལན་གསུམ་དང་༔ ན་མཿ སརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སཾ་བྷ་ར་ཧཱུྃ༔ ལན་གསུམ། ཧྲཱིཿ ཐུགས་རྗེ་ཆེན་པོ་དབང་གི་སྐུ༔ རྟ་མཆོག་རོལ་པ་ཁྲོས་པའི་རྒྱལ༔ དབང་གི་རྟ་སྐད་འཚེར་བ་ཡིས༔ གདོན་བགེགས་འབྱུང་པོ་བཀུག་ཅིང་གཟིར༔ གསང་བ་སྒྲུབ་ལ་མི་དབང་བའི༔ གདོན་བགེགས་འབྱུང་པོན་ལན་ཆགས་ཚོགས༔ གླུད་ཀྱི་གཏོར་མ་འདི་ཁྱེར་ལ༔ རང་རང་སོ་སོའི་གནས་སུ་དེངས༔ ཅི་སྟེ་མི་འགྲོ་འཚེ་བྱེད་ན༔ ཆོས་ཀྱི་དབྱིངས་ཀྱི་ཏིང་འཛིན་དང་༔ ཁྲོ་བོ་ཆེན་པོའི་བརྟུལ་ཞུགས་ཀྱིས༔ འབྱུང་པོའི་ཚོགས་རྣམས་རྡུལ་དུ་རློག༔ དེ་བས་རང་རང་གནས་སུ་དེངས༔ ཧཱུྃ་བཞིའི་སྔགས༔ ཨོཾ་སུཾ་བྷ་ནི་སུཾ་བྷ་ནི་ཧཱུྃ༔ གྷྲྀཧྞ་གྷྲྀཧྞ་ཧཱུྃ༔ གྷྲྀཧྣ་པ་ཡ༔ གྷྲྀཧྞ་པ་ཡ་ཧཱུྃ༔ ཨཱ་ན་ཡ་ཧོཿ བྷ་ག་ཝན༔ བིདྱ་རཱ་ཛ་ཀྲོ་དྷ་ཡཱ་ཧཱུྃ་ཕཊ༔ བརྗོད་ལ་གདོན་བགེགས་སྒྲུབ་ལ་མི་དབང་བ་རྣམས་མཐའི་རྒྱ་མཚོའི་ཕ་རོལ་དུ་བསྐྲད༔ བསྲུང་བའི་འཁོར་ལོའི་གོ་བསྒོའོ༔ ས་མ་ཡཱ༔ རྒྱ་རྒྱ་རྒྱ༔ རིག་འཛིན་ཉི་མ་གྲགས་པས་གངས་རིའི་རྒྱལ་པོ་ཏི་སི་ནས་གདན་དྲངས་པའོ། དགེའོ། མངྒ་ལཾ། ཨོཾ༔ མ་དཔེར་བརྡ་ཡིག་འདི་ལ་འདུག ༔ ལེའུ་དང་པོནས༔ ཐ་མ་ངོ་སྤྲོད་ལག་ལེན་གྱིས༔ སྐལ་ལྡན་མྱུར་གྲོལ་གདམས་པ་བཤད༔ ཅེས་པ་དང་༔ ཕྲིན་ལས་རང་གཞུང་བསྟན་པ་ནི༔ བཀྲ་ཤིས་བྱིན་ཆགས་དབེན་གནས་སུ༔ ཞེས་སོགས་གསུངས་པའི་དང་པོ་ལས་བྱང་བསྟན་པ་ནི༔ དཀྱིལ་འཁོར་གཏོར་མཆོད་བཀོད་པའི་བྱེ་བྲག་རྣམས༔ བག་དྲོ་རྒྱན་རོལ་མོ་དབྱངས་དང་བཅས༔ སྐུ་གསུང་ཐུགས་རྟེན་མཛེས་ཤིང་ཡིད་འོང་བཀྲམ༔ མཚམས་གཅོད་སྲུང་འཁོར་སྐྱབས་འགྲོ་སེམས་སྐྱེད་དང་༔ ཡན་ལག་བདུན་དང་མཆོད་པ་བྱིན་རླབས་བྱ༔ ཏིང་འཛིན་གསལ་ཞིང་བསྐྱེད་འདྲེན་མཆོད༔ བསྟོད་པ་སྔགས་བཟླས་ཚོགས་མཆོད་རྗེས་ལ་སོགས༔ དང་པོ་ལྟ་པའི་མཚམས་གཅོད་ནི༔ ཧྲཱིཿ བདག་ཉིད་འགྱུར་མེད་ཡེ་ནས་རྡོ་རྗེའི་སྐུ༔ ཕྱི་ནང་སྣོད་བཅུད་གཞལ་ཡས་སྐྱེ་འགྲོ་ལྷ༔ ཕྱོགས་དང་ཕྱོགས་མཚམས་འཇའ་འོད་མཚོན་ཆས་གཏམས༔ རྡོ་རྗེའི་ས་གཞི་རྭ་གུར་མེ་རིས་བསྐོར༔ ཨོཾ་བཛྲ་རཀྵ་ཛྭ་ལ་རཾ༔ སྐྱབས་འགྲོ་སེམས་བསྐྱེད་ནི༔ ཨོཾ་ཨཱཿ ཧཱུྃ༔ སྐྱབས་གནས་དམ་པ་རྣམས་ལ་སྐྱབས་སུ་མཆི༔ རྒྱུད་དྲུག་འཁོར་བ་འཁྱམས་པའི་ཕ་མ་ཀུན༔ བཟོད་མེད་གདུང་བས་སངས་རྒྱས་ཐོབ་བྱའི་ཕྱིར༔ ཀུན་ཀྱང་བྱང་ཆུབ་མཆོག་ཏུ་སེམས་བསྐྱེད་དོ༔ ཡན་ལག་བདུན་པ་ནི༔ ཨོཾ་ཨཱཿ ཧཱུྃ༔ ཆོས་རྣམས་ཐམས་ཅད་སྐུ་གསུམ་རང་བཞིན་ལ༔ གཉིས་མེད་ཀློང་ཡངས་ཆེན་པོར་ཕྱག་འཚལ་ལོ༔ མ་བཅོས་མཐའ་བྲལ་མཉམས་པ་ཉིད་ཀྱིས་མཆོད༔ རང་སེམས་སངས་རྒྱས་མ་རྟོགས་མཐོལ་ལོ་བཤགས༔ གནས་ལུགས་རང་རིགས་ངང་དུ་ཡི་རང་ངོ༔ ཆོས་དབྱིངས་ལྷུན་གྲུབ་ཆེན་པོར་བསྔོ་བར་བྱ༔ ཟུང་འཇུག་ཀུན་ཁྱབ་བདེ་ཆེན་མཆོག་ཐོབ་ཤོག༔ མཆོད་པ་བྱིན་བརླབ་ནི༔ རྃ་ཡྃ་ཁྃ༔ལན་གསུམ། ཨོཾ་ཨཱཿ ཧཱུྃ༔ལན་གསུམ། རང་གི་གནས་གསུམ་ཡིག་འབྲུ་གསུམ་གྱིས་མཚན༔ དེ་ལས་ཟེེར་མ་ཕྱོགས་བཅུར་རབ་འཕྲོས་པས༔ མཆོད་རྫས་དངོས་འཛིན་རྣམ་རྟོག་བག་ཆགས་ཀུན༔ ཉེས་སྐྱོན་བསྲེགས་གཏོར་སྦྱངས་བཀྲུས་བདུད་རྩིར་གྱུར༔ སྨན་རག་གཏོར་མཆོད་འོད་ཕུང་ལྡེམས་སེ་ལྡེམ༔ བླ་མེད་མཆོད་པ་དཔག་ཡས་བསམ་མི་ཁྱབ༔ ཨོཾ་བྷཱུྃ་ཏྲཱྃ་ཧྲཱི༔ཨཱཿ ཏིང་འཛིན་ནི༔ ཨོཾ་ཨཱཿ ཧཱུྃ༔ འདི་ལྟར་སྣང་སྲིད་གཉིས་བསྡུས་ཆོས་རྣམས་ཀུན༔ ཡེ་ནས་སྟོང་ཞིང་ནམ་མཁའ་ལྟ་བུ་ལ༔ ཟུང་འཛིན་སྤངས་བླངས་བྱ་བྱེད་མཐའ་ལས་འདས༔ པདྨ་སམྦྷ་བདག་ནི་དེ་ལྟར་སྨྲ༔ དྷརྨ་དྷཱརྟུ་སྭ་བྷཱ་ཝ་ཨཱཿ ཧཱུྃ དངོས་གཞི་བསྐྱེད་པ་ནི༔ ཧྲཱིཿ བདག་ཉིད་ཐ་མལ་རང་སེམས་བཟོ་མེད་འདི༔ དཀོན་མཆོག་སྤྱི་འདུས་པདྨ་འོད་བར་སྐུ༔ དཀར་གསལ་མདངས་མངའ་མཛེས་འཛུམ་རྒྱན་གྱིས་སྤྲས༔ རྡོ་རྗེ་ཐོད་པ་ཚེ་བུམ་རིན་ཆེན་བརྒྱན༔ པད་ཞྭ་རྒོད་ལྡེམ་ཁ་ཊཾ་གཡོན་ནས་འཁྲིལ༔ ཕོད་ཀ་ཆོས་གོས་ཟ་འོག་བེར་ཕྱམ་ཅན༔ མཚན་དཔེས་རབ་བརྒྱན་འོད་ཀྱི་དཀྱིལ་འཁོར་མཛེས༔ མཉམ་ཉིད་བདེ་ཆེན་འཁྱིལ་བའི་སྐྱིལ་ཀྲུང་བཞུགས༔ འོད་ཀྱི་ལུས་ལ་ཡེ་ཤེས་སྙིང་པོ་ཅན༔ གསལ་སྟོང་ཐུགས་རྗེའི་འོད་ཟེར་ཀུན་ལ་སྙོམས༔ མཁའ་འགྲོ་འཇའ་སྤྲིན་རྣམ་མང་འཁྲིགས་པའི་དབུས༔ སྐུ་ཡི་སྤྲུལ་པས་ཞིང་ཁམས་ཡོངས་ལ་ཁྱབ༔ ནམ་མཁའི་ལུས་ཅན་གར་ཡང་ཐོགས་པ་མེད༔ བདེ་གཤེགས་ཀུན་གྱི་བཀོད་པ་སྐུ་ལ་རྫོགས༔ ཀུན་ཀྱང་རྒྱལ་བའི་དཀྱིལ་འཁོར་ཟང་ཐལ་ལ༔ བགེགས་དང་བར་ཆད་ཅེས་བྱའི་མིང་ཡང་མེད༔ སྣང་སྟོང་སྒྱུ་མ་ཙམ་དུ་གསལ་བར་བསྐྱེད༔ དེ་ལྟར་དུ་གསལ་བའི་སྤྱི་བོར་ཨོཾ༔ མགྲིན་པར་ཨཱ༔ ཐུགས་ཀར་ཧཱུྃ༔ དེ་ལས་འོད་ཟེར་འཕྲོས་པས༔ ཟངས་མདོག་དཔལ་གྱི་རི་བོ་པདྨ་འོད་ཀྱི་གཞལ་ཡས་ནས༔ ཨོ་རྒྱན་གྱི་གུ་རུ་པདྨ་མ་འབྱུང་གནས་ལ༔ འཁོར་རྒྱལ་བ་རབ་འབྱམས་ཀྱིས་བསྐོར་བ༔ ཏིལ་གྱི་གོང་བུ་ཁ་བྱེ་བ་ལྟར་དཔག་ཏུ་མེད་སྤྱན་དྲངས༔ དེ་ནས་སྤྱན་དྲངས་པ་ནི༔ ཧྲཱིཿ སྔོན་གྱི་བསྐལ་པ་དང་པོ་ལ༔ ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་མ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱིས༔ བྱིན་གྱིས་བརླབས་ཕྱིར་གཤེགས་སུ་གསོལ༔ གནས་མཆོག་འདི་རུ་བྱིན་ཕོབ་ལ༔ སྒྲུབ་མཆོག་བདག་ལ་དབང་བཞི་སྐུར༔ བགེགས་དང་ལོག་འདྲེན་བར་ཆད་སོལ༔ མཆོག་དང་ཐུན་མོང་དངོས་གྲུབ་སྩོལ༔ ཨོཾ་ཨཱཿ ཧཱུྃཿ བཛྲ་གུ་རུ་པདྨ་ཐོད་ཕྲེང་རྩལ༔ བཛྲ་ས་མ་ཡ་ཛཿ སིདྡྷི་ཕ་ལ་ཧཱུྃ༔ ཞེས་མང་དུ་བཟླ་ཞིང་བྱིན་དབབ༔ ཕྱག་འཚལ་བ་ནི༔ ན་མོ༔ སྐྱེ་འགག་འགྱུར་མེད་ཕྲིན་ལས་རྫོགས༔ རང་བྱུང་ཐུགས་རྗེས་འགྲོ་རྣམས་སྒྲོལ༔ ཏིད་བཞིན་དངོས་གྲུབ་ཆར་འབེབས་པའི༔ པདྨ་འོད་བར་སྐུ་ལ་ཕྱག་འཚལ་ལོ༔ མཆོད་པ་འབུལ་བ་ནི༔ ཨོཾ་ཨཱཿ ཧཱུྃ༔ མཆོད་འོད་ཕྱི་ནང་སྣོད་བཅུད་ཀུན༔ བློ་ཡིས་སྤྲུལ་ལམ་ལྷུན་གྱིས་གྲུབ༔ ཏིང་འཛིན་མཉམ་ཉིད་ཆེན་པོ་རུ༔ དཀོན་མཆོག་སྤྱི་འདུས་རྒྱལ་བར་འབུལ༔ ཨརྒཾ་པཱ་དྱཾ་སོགས གཞན་ཡང་མཆོད་རྫས་བྱེ་བྲག་ནི༔ མཛེས་པའི་མེ་ཏོག་དབུ་ལ་འབུལ༔ དྲི་ཞིམ་བདུག་སྤོས་ཤངས་ལ་འབུལ༔ སྣང་གསལ་མར་མེ་སྤྱན་ལ་འབུལ༔ མཆོད་ཡོན་དྲི་ཆབ་སྐུ་ལ་འབུལ༔ རོ་ལྡན་ཞལ་ཟས་ལྗགས་ལ་འབུལ༔ སྙན་པོའི་རོལ་མོ་ཐུགས་ལ་འབུལ༔ ཕྱག་རྒྱ་གར་གྱི་མཆོད་པ་འབུལ༔ བསྟོད་དབྱངས་གླུ་ཡི་མཆོད་པ་འབུལ༔ འདོད་ཡོན་མ་སྤངས་ཕྱི་མཆོད་འབུལ༔ ཉོན་མོངས་མ་སྤངས་ནང་མཆོད་འབུལ༔ འདུ་འབྲལ་མེད་པའི་གསང་མཆོད་འབུལ༔ རྩ་བརྒྱད་སྟོང་སྦྱར་སྨན་མཆོད་འབུལ༔ དུག་ལྔ་བསྒྲལ་པའི་རཀྟ་འབུལ༔ བྷ་ལིང་གཏོར་མའི་མཆོད་པ་འབུལ༔ དམ་རྫས་བདུད་རྩིའི་མཆོད་པ་འབུལ༔ བླང་དོར་མེད་པའི་མཆོད་པ་འབུལ༔ ཨརྒཾ་པཱ་དྱཾ་པུཥྤེ་དྷཱུ་པེ་ཨ་ལོ་ཀེ་གྷནྡྷེ་ནཻ་ཝི་དྱ་ཤཔྟ་པྲ་ཏཱི་ཙྪ་ཨཱཿ ཧཱུྃ༔ མ་ཧཱ་པཉྩ་རཀྟ་བྷ་ལིཾ་ཏ་ཁཱ་ཧོ༔ བསྟོད་པ་ནི༔ ཧྲཱིཿ རྒྱལ་བ་ཐམས་ཅད་ཡེ་ཤེས་ཀློང་དུ་གཅིག༔ ཆོས་ཉིད་དོན་ལ་ཆ་ལུགས་མི་མངའ་ཡང་༔ ཐབས་མཁས་གང་འདུལ་སོ་སོའི་སྐུར་སྟོན་པ༔ ཐུགས་རྗེའི་སྤྲུལ་བསྒྱུར་འགྱེད་ལ་ཕྱག་འཚལ་བསྟོད༔ བདེ་གཤེགས་ཀུན་འདུས་གཞོན་ནུ་ལོ་བརྒྱད་ཚུལ༔ འགྲོ་བ་ཡོངས་ཀྱི་སྐྱབས་མགོན་པདྨ་འབྱུང་༔ འགྱུར་མེད་སྐུ་མདོག་གངས་ལ་ཉི་ཤར་ལྟར༔ དམར་མདངས་ཅུང་ཟད་འཚེར་ལ་ཕྱག་འཚལ་ལོ༔ ཐབས་ཤེས་དབྱེར་རྡོ་རྗེ་ཐོད་པ་དང་༔ ཟུག་འཇུག་ཚེ་དང་ཡེ་ཤེས་བུམ་པ་འཛིན༔ དུག་གསུམ་རྩད་གཅོད་ཁ་ཊཾ་ཡུམ་གྱི་ཚུལ༔ ཁྲོ་འཛུམ་འགྲོ་འདུལ་མཛད་ལ་ཕྱག་འཚལ་ལོ༔ ཆོས་གོས་དམར་པོ་གསེར་གྱི་ཧ་རིས་ཅན༔ ཤ་བའི་སྙན་ཞུ་རྒོད་ལྡེམ་དར་སྣ་ལྔ༔ པདྨའི་གདན་ལ་མཚན་དང་དཔེ་བྱད་འབར༔ ཕྱི་ནང་ཡོན་ཏན་རྫོགས་ལ་ཕྱག་འཚལ་བསྟོད༔ སྐུ་དང་ཞིང་ཁམས་ཡེ་ནས་འདུ་འབྲལ་མེད༔ ཕྱོགས་བཅུ་ཀུན་ཀྱང་རྒྱལ་བའི་ཆོ་འཕྲུལ་ལས༔ ཆེ་ཆུང་མ་ངེས་སྐུ་གསུམ་ངང་དུ་བཞུགས༔ སྤྲུལ་པའི་གློག་སྟོང་འཁྱུག་ལ་ཕྱག་འཚལ་བསྟོད༔ གཟི་བརྗིད་ཉི་མ་འབུམ་གྱི་འོད་ཟེར་གྱིས༔ ཚེ་ཡི་དངོས་གྲུབ་རང་བཞིན་གནས་ནས་འགུགས༔ དགོས་འདོད་རེ་སྐོང་ཡིད་བཞིན་མཆོག་གི་ངང་༔ འཆི་མེད་རྡོ་རྗེའི་སྐུ་ལ་ཕྱག་འཚལ་བསྟོད༔ དེ་ལྟར་མཆོད་དང་བསྟོད་བྱ་མི་དམིགས་ཀྱང་༔ གློ་བུར་དྲི་མའི་རྣམ་རྟོག་བསལ་ཕྱིར་དུ༔ ཐབས་ཤེས་དབྱེར་མེད་ཆུ་ལ་ཆུ་བཞག་ཚུལ༔ གཉིས་མེད་རོལ་བ་ཆེན་པོར་ཕྲག་འཚལ་བསྟོད༔ བཟླས་པ་བྱ་བ་ནི༔ རང་ཉིད་པདྨ་འོད་འབར་དུ་གསལ་བའི་ཐུགས་ཀར་པདྨ་དཀར་པོ་འདབ་མ་བརྒྱད་པའི་སྟེང་དུ་རང་གི་རྣམ་ཤེས་ཀྱི་རྟེན་གསེར་གྱི་རྡོ་རྗེའི་ཁང་སེང་དུ་ཡི་གེ་ཧཱུྃ་གིས་མཚན་པ། རྡོ་རྗེའི་མཐའ་བསྐོར་དུ་སྔགས་ཕྲེང་འོད་ལྔའི་མདངས་དང་ལྡན་པ་གཡས་བསྐོར་དུ་འཁོར་བ་ལས་འོད་ཟེར་འཕྲོས། ཞིང་ཁམས་རབ་འབྱམས་ཀྱི་རྒྱལ་བ་ཐམས་ཅད་ལ་མཆོད་པ་བླ་ན་མེད་པ་ཕུལ།
སྐུ་གསུང་ཐུགས་ཀྱི་བྱིན་རླབས་ཐམསཅད་རང་ལ་བསྡུས། བར་དུ་ལྷ་སྲིན་དྲེགས་པ་ཅན་ཐམས་ཅད་དབང་དུ་བསྡུས། ཅི་བསྒོ་བའི་ལས་ཐམས་ཅད་རྩོལ་མེད་དུ་བསྒྲུབས། མར་རིགས་དྲུག་གི་སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། བདེ་བས་ཚིམ་པར་བྱས༔ འོད་ཟེར་འཕྲོ་འདུ་ལྷ་སྔགས་ཡེ་ཤེས་ཀྱི་རོལ་པར་གསལ་བར་གྱུར༔ ཨོཾ་ཨཱཿ ཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ ཞེས་བཟླས་སོ༔ སྤོས་དྲ་ངད་ལྡན་ཐུ་ལེ་བ༔ ཉམས་དང་རྨི་ལམ་འགྱུར་བའི་ཚེ༔ ཟབ་སྙིང་འདི་ནི་དབྱངས་ཆུང་ངུ༔ སྐབས་སུཐུན་བར་འཁྲབ་ཅིང་བཟླ༔ ཨོཾ་ཨཱཿ ཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛ༔ སིདྡྷི་ཕ་ལ་ཧཱུྃ༔ འདིས་ནི་སྣང་སྲིད་གཡོ་བར་འགྱུར༔ དུས་གསུམ་རྒྱལ་བ་གཅིག་ཏུ་སྡུད༔ བླ་མ་ཀུན་དང་འདུ་བྲལ་མེད༔ འབྱུང་པོ་དྲེགས་པ་འདར་ཞིང་བརྒྱལ༔ མཁའ་འགྲོ་ཆོས་སྐྱོང་སྤྲིན་བཞིན་དུ༔ དཔའ་བོ་ཕོ་ཚོགས་མོ་ཚོགས་ཀུན༔ རང་དབང་མེད་པར་མངོན་དུ་འོང་༔ མཆོག་དང་ཐུན་མོང་དངོས་གྲུབ་སྟེར༔ ཅེས་གསུངས་སོ༔ ཕྲིན་ལས་བཞི་བསྒྲུབ་པ་ནི༔ ཞི་བ་རྩ་སྔགས་ཤམ་བུ་རུ༔ ཨོཾ་ཤིནྟཾ་ཀུ་རུ་ཡེ་སྭཱ་ཧཱ༔ བརྒྱ་ཕྲག་སོགས༔ སྨོན་ལམ་ཀ་བསྒྱུར་འདི་བཞིན་བྱ༔ ནད་གདོན་སྡིག་སྒྲིབ་བག་ཆགས་ངན༔ སྡང་དགྲ་གནོད་བྱེད་གདུག་པའི་དཔལ༔ རྣོ་བའི་མཚོན་དང་སྦྱོར ་བའི་དུག༔ སྟོང་ཕྲག་བརྒྱད་བཅུའི་བགེགས་ཀུན་དང་༔ བཞི་བརྒྱ་རྩ་བཞིའི་ནད་རྣམས་དང་༔ རྨི་ལྟས་མཚན་ངན་ཐམས་ཅད་ཀུན༔ མྱུར་བ་ཉིད་དུ་ཞི་གྱུར་ཅིག༔ རྒྱས་པ་རྩ་སྔགས་ཤམ་བུར༔ བྷྲཱུྃ་པུཥྚིཾ་ཀུ་རུ་ཡེ་སྭཱ་ཧཱ༔ ཚེ་དང་བསོད་ནམས་སྙན་གྲགས་སྟོབས༔ འཁོར་དང་བུ་སློབ་ཕྲིན་ལས་རྒྱས༔ མངའ་ཐང་ལོངས་སྤྱོད་ཡོན་ཏན་ཀུན༔ མྱུར་བ་ཉིད་དུ་རྒྱས་གྱུར་ཅིག༔ དབང་གི་རྩ་སྔགས་ཤམ་བུ་རུ༔ ཧྲཱིཿ ཝ་ཤཾ་ཀུ་རུ་ཡེ་སྭཱ་ཧཱ༔ རྒྱལ་བའི་ཐུགས་རྗེ་བྱིན་རླབས་དང་༔ སྐྱེ་འགྲོ་མཐོང་ཐོས་དྲན་རེག་སོགས༔ ཁམས་གསུམ་དབང་དུ་འདུས་གྱུར་ཅིག༔ དྲག་པོའི་རྩ་སྔགས་ཤཾ་བུ་རུ༔ ཧཱུྃ་མཱ་ར་ཡ་ཕཊ༔ དམ་སྲི་འབྱུང་པོ་མ་རུངས་པ༔ བསྟན་དགྲ་སྒོས་དགྲ་སོགས་པ༔ ཞིང་བཅུ་ལྡན་རྣམས་བརླག་གྱུར་ཅིག༔ ཚེ་བསྒྲུབ་ནི༔ རང་གི་ཐུགས་ཀར་པདྨ་དཀར་པོ་འདམ་མ་བརྒྱད་པའི་ལྟེ་བར་ཧྲཱིཿ དཀར་པོ་དེའི་མཐར་སྔགས་ཕྲེང་འོད་ལྔའི་མདངས་དང་ལྡན་པ་འཁོར་བ
་ལས་འོད་ཟེར་འཕྲོ་འདུའི་ཕྱི་སྣོད་ནང་བཅུད་ཐམས་ཅད་ལྷ་སྔགས་སུ་གསལ་བའི་གཟི་བརྗིད་ཀྱིས་སངས་རྒྱས་བྱང་སེམས་རྩ་བ་གསུམ་དང་ཆོས་སྐྱོང་ཐམས་ཅད་ཀྱི་ཚེ་ཡི་བྱིན་རླབས་དང་༔ འབྱུང་བའི་བཅུད་ཀྱི་དྭངས་མ་ཐམས་ཅད་དང་༔ དྲང་སྲོང་རིག་འཛིན་ཚེ་ལ་དབང་བ་ཐམས་ཅད་ཀྱི་ཐུགས་རྗེའི་བྱིན་རླབས་དང་༔ མདོར་ན་སེམས་ཅན་སོད་ནམས་ཅན་དཀར་པོ་དགེ་བའི་ལས
་སྒྲུབ་ཅིང་དབང་ཆེ་བ་རྩལ་དྲག་པ་འཁོར་མང་བ༔ ཡོན་ཏན་ཆེ་བ་སྟོབས་དང་སྙན་གྲགས་ལྡན་པ༔ གདུལ་བྱ་ཕྲིན་ལས་ཅན་རྣམས་ཀྱི་ཚེ་དང་བསོད་ན
མས་ཐམས་ཅད་ཡི་གེ་ཎིའི་རྣམ་པ་འོད་ཟེར་ཁ་དོག་སྣ་ཚོགས་ཀྱི་ལི་ལི༔ བདག་མདུན་གྱི་སྤྱི་བོའི་གཙུག་ནས་སིབ་སིབ་ཐིམ་པས་འཆི་མེད་
ཚེ་ཡི་རིག་འཛིན་བརྙེས་པར་གྱུར་བར་བསམས་ལ༔ ཨོཾ་ཨཱཿ ཧཱུྃ་བཛྲ་གུ་རུ་པདྨ་སིདྡྷི་ཨཱ་ཡུ་ཥེ་ཧཱུྃ་ཎི་ཛ༔ ཞེས་བཟླ་ཞིང་བསྒྲུབ་བོ༔ ཐུན་མཐར་མཆོད་ཅིང་བསྟོད་ནས་གསོལ་བ་བཏབ་པ་ནི༔ ཧྲཱི༔ དུས་གསུམ་སངས་རྒྱས་ཀུན་གྱི་ངོ་བོ་ཉིད༔ འགྲོ་རྣམས་མ་ལུས་སྒྲོལ་བའི་དེད་དཔོན་མཆོག༔ ཨོ་རྒྱན་པདྨ་རིག་འཛིན་ཚེ་དཔག་མེད༔ བདག་གི་ལུས་ངག་ཡིད་གསུམ་བྱིན་རློབ་ལ༔ འཆི་མེད་ཚེ་ཡི་དངོས་གྲུབ་སྩལ་དུ་གསོལ༔ མོས་གུས་ཀྱི་སྨོན་ལམ་གདབ་པ་ནི༔ ནད་རིགས་བཞི་རྒྱ་རྩ་བཞི་དང་༔ རྐྱེན་ངན་ཉི་ཁྲི་ཆིག་སྟོང་དང་༔ ཡེ་འདྲོག་སུམ་བརྒྱ་དྲུག་ཅུ་དང་༔ བགེགས་རིགས་སྟོང་ཕྲག་བརྒྱད་ཅུ་སོགས༔ ཚེ་ཡི་བར་ཆད་མི་མཐུན་ཕྱོགས༔ ཐམས་ཅད་བྱང་ཞིང་དག་གྱུར་ཅིག༔ ཚེ་འགུག་ནི༔ ཧྲཱི༔ ཕྱི་ནི་བུམ་པ་ནང་ནི་བདུད་རྩིས་གང་༔ གསང་བའི་དོན་ནི་པདྨ་ཚེ་དཔག་མེད༔ གནས་ལྔར་ཕྱག་མཚན་ལྔ་དང་ཡིག་འབྲུ་ལྔ༔ འོད་ཟེེར་དཔག་ཡས་ནམ་མཁའ་གང་བར་འཕྲོས༔ ཧྲཱི༔ ཤར་ཕྱོགས་དྲི་ཟའི་ལག་ནས་ལྕགས་ཀྱུས་ཁུག༔ ལྷོ་ཕྱོགས་གཤིན་རྗེའི་ལག་ནས་ཞགས་པས་ཁུག༔ ནུབ་ཕྱོགས་ཀླུ་དབང་ལག་ནས་ལྕགས་སྒྲོག་ཁུག༔ བྱང་ཕྱོགས་གནོད་སྦྱིན་ལག་ནས་དྲིལ་བུས་ཁུག༔ སྟེང་ཕྱོགས་ཚངས་པ་བརྒྱ་བྱིན་ལག་ནས་ཁུག༔ འོག་ཕྱོགས་དགའ་བོ་འཇོག་པོའི་ལག་ནས་ཁུག༔ ཚེ་སྲོག་ཆད་པ་མཐུད་ལ་ཡར་བ་ཁུག༔ གས་པ་སྦྱོར་ལ་ཉམས་པ་ཐམས་ཅད་གསོས༔ འོད་ཟེར་དཀར་ལ་འཚེར་ཞིང་སྣུམ་ལ་འགྲིལ༔ སྤྱི་བོའི་གཙུག་ནས་ལུས་ལ་སིབ་སིབ་ཐིམས༔ འོད་འབར་འཆི་མེད་ཚེ་ཡི་དབང་ཐོབ་ཤོག༔ ཨོཾ་ཨཱཿ ཧཱུྃ་བཛྲ་གུ་རུ་པདྨ་སིདྡྷི་ཨཱ་ཡུ་ཥེ་ཧཱུྃ་ཎི་ཛ༔ ཞེས་དང་དབང་ཡིད་ལེན་བྱ། དེ་ནས་ཞི་བ་གནས་འགྱུར་རིག་འཛིན་དྲག་པོར་གསལ་ཞིང་། སྤྱན་འདྲེན་པ་ནི། ཧཱུྃ༔ ཆོས་སྐུ་ཞི་བའི་ངང་ལས་མ་གཡོས་ཀྱང་༔ གཟུགས་སྐུ་པདྨ་འོད་འབར་སྐད་ཅིག་ལ༔ རྔམ་བརྗིད་ཁྲོས་པའི་ངར་སྐད་ཕྱོགས་བཅུར་སྒྲོགས༔ སྤྲུལ་པ་ཡང་སྤྲུལ་དཔག་ཡས་འཇིགས་ཚུལ་སྟོན༔ ཆེ་མཆོག་དམར་ནག་མེ་ཡི་ཕྲེང་བ་ཅན༔ དེང་འདིར་རྣལ་འབྱོར་བདག་གི་གྲོགས་ལ་བྱོན༔ ཛ༔ ཆོས་ཀྱི་དབྱིངས་ལས་སྒྱུ་མའི་སྐུ་ཞེངས་ལ༔ དུག་གསུམ་འབར་བའི་ཁྲོ་གཏུམ་འཇིགས་གཟུགས་ཅན༔ དྲེགས་པ་སྡེ་བརྒྱུད་འདུལ་ཕྱིར་གཤེགས་སུ་གསོལ༔ རྒྱལ་བསེན་དམ་སྲི་འདུལ་ཕྱིར་གཤེགས་སུ་གསོལ༔ གཉན་ལྷོག་སྨྱོ་འབོག་འདུལ་ཕྱིར་གཤེགས་སུ་གསོལ༔ མཐའ་ཡི་དམག་དཔུང་བཟློག་ཕྱིར་གཤེགས་སུ་གསོལ༔ སྣང་སྲིད་བྲན་དུ་བཀོལ་ཕྱིར་གཤེགས་སུ་གསོལ༔ དབང་དང་དངོས་གྲུབ་སྩོལ་ཕྱིར་གཤེགས་སུ་གསོལ༔ མཆོད་པ་ནི༔ ཧཱུྃཿ སྲིད་གསུམ་ཡེ་ནས་གཏོར་གཞོང་དུ༔ སྣང་སྲིད་ཐམས་ཅད་གཏོར་མར་སྦྱར༔ འཁོར་འདས་ཡོངས་སྒྲོལ་ཆེན་པོའི་ཚོགས༔ དབང་གྲགས་འབར་ཁྱོད་ལ་འབུལ༔ སྟོང་གསུམ་སྟོང་གི་གཏོར་གཞོང་དུ༔ རི་རབ་འབར་བའི་དཔལ་བཤོས་བཙུག༔ སྐྱེ་འགྲོ་སེམས་ཅན་གྲངས་ལས་འདས༔ དབང་དྲག་འབར་བ་ཁྱོད་ལ་འབུལ༔ བྷནྡྷ་འབར་བའི་གཏོར་གཞོང་དུ༔ དགྲ་བགེགས་ཤ་ཁྲག་ཐོད་ཚིལ་སྤུང་༔ ཞག་དང་རླངས་པ་ཆི་ལི་ལི༔ དབང་དྲག་འབར་བའི་ཐུགས་དམ་བསྐང་༔ བདུད་རྩི་གཏོར་ཆེན་རཀྟའི་མཚོ༔ སྦྱོར་སྒྲོལ་ཏིང་འཛིན་ཚོགས་མཆོད་དང་༔ ཕྱི་ནང་གསང་བའི་མཆོད་སྤྲིན་གཏིབས༔ དབང་དྲག་འབར་བའི་ཐུགས་དམ་བསྐང་༔ བསྟོད་པ་ནི། ཧཱུྃ༔ བདེ་ཆེན་རང་བཞིན་ཁྲོས་པའི་དཀྱིལ་འཁོར་ནས༔ དཀོན་མཆོག་སྤྱི་འདུས་དམར་ནག་འབར་བའི་སྐུ༔ ཟུར་ཞལ་གཡོན་གཟིགས་ཞབས་གཉིས་དོར་སྟོབས་བསྒྲད༔ ཞལ་གདངས་ལྗངས་འདྲིལ་རྣོ་དཀར་མཆེ་བ་གཙིགས༔ དགྲ་བགེགས་ཤ་ཁྲག་རུས་པ་ཀྲུམ་ཀྲུམ་རོལ༔ སྤྱན་གསུམ་དམར་ཟླུམ་སྡང་མིག་ཕྱོགས་བཅུར་འཁྱིལ༔ དྲེགས་པ་ཕོ་མོ་འདར་ཞིང་སྔགས་བར་བྱེད༔ ཤངས་ནས་རླུང་འཚུབ་འབྲུག་སྒྲ་ལྡིར་བ་ཡིས༔ ཁམས་གསུམ་དབང་སྡུད་སྲིད་གསུམ་ཟིལ་གྱིས་ནོན༔ རལ་པ་ཁམས་ནག་ནམ་མཁའི་དབྱིངས་ལ་བསྒྲེངས༔ ཁྲོ་ཆུ་མང་པོས་དགྲ་བགེགས་ཐལ་བར་རློག༔ ཕྱག་གཡས་གསེར་གྱི་རྡོ་རྗེས་མཐའ་དམག་ཟློག༔ གཡོན་པས་ལྕགས་སྡིག་ནག་པོས་སྤྲུལ་པ་འགྱིད༔ ཀླུ་རྣམས་འདུལ་ཕྱིར་སྤྲུལ་རིགས་ལྔ་ཡིས་བརྒྱན༔ འཁོར་སྟོང་མཛད་མགོ་ཕྲེང་ལྔ་བཅུས་བརྒྱན༔ གླང་ཆེན་ཀོ་རློན་སྟོབས་བཅུ་ལྷུན་གྱིས་རྫོགས༔ སྟག་ཤམ་ང་རྒྱལ་དྲེགས་པ་དབང་དུ་སྡུད༔ རིན་ཆེན་རུས་བརྒྱན་ནམ་མཁའ་འགྲོ་རོལ་དུ་འཁྲིད༔ བ་སྤུའི་རྩེ་ནས་ཁྲོ་ཆུང་ཚ་ཚ་འཕྲོ༔ མེ་དུད་ཟེར་གྱིས་སྲིད་གསུམ་སྐར་ལྟར་འཁྲུག༔ གུ་རུ་དྲག་པོའི་སྐུ་ལ་ཕྱག་འཚལ་བསྟོད༔ དབང་དྲག་འབར་བའི་ཐུགས་དམ་དུས་ལ་བབ༔ རྣལ་འབྱོར་བདག་གི་སྔོན་གྱི་དམ་ཚིག་གིས༔ ལྷ་མཆོག་ཁྱོད་ལ་གདུང་བའི་འབོད་ལགས་ན༔ ཁྱེད་ཀྱི་ཐུགས་དམ་གནད་ནས་ད་བསྐུལ་ཅིག༔ གདུག་པའི་དགྲ་བགེགགས་འདུལ་བའི་དུས་ལ་བབ༔ ནག་པོ་ཀླུ་གཉན་འདུལ་བའི་དུས་ལ་བབ༔ དྲེགས་པ་གཟའ་རྒོད་འདུལ་བའི་དུས་ལ་བབ༔ སྡེ་བརྒྱད་ལྷ་སྲིན་འདུལ་བའི་དུས་ལ་བབ༔ བེ་ཧར་སྲོག་བདག་འདུལ་བའི་དུས་ལ་བབ༔ མཐའ་ཡི་དམག་བཟློག་པའི་དུས་ལ་བབ༔ མི་ནད་ཕྱུགས་ནད་བཟློག་པའི་དུས་ལ་བབ༔ ཛཔྲ་ནི༔ རང་གི་ཐུགས་ཀར་ཉི་མའི་སྟེང་དུ་ཧཱུྃ་དམར་ནག་གི་མཐའ་བསྐོར་དུ་སྔགས་ཕྲེང་ལས་འོད་ཟེར་དམར་ནག་ཡེ་ཤེས་ཀྱི་མེ་དང་མཚོན་ཆ་ལ་སོགས་པ་འཕྲོས་པས༔ མ་རུངས་གདུག་པ་ཅན་ཐམས་ཅད་ཚར་བཅད༔ སྣང་སྲིད་ཐམས་ཅད་རིག་འཛིན་དྲག་པོའི་སྐུར་གསལ་བར་གྱུར༔ ཨོཾ་ཨཱ་ཧཱུྃ་ཨ་རྩིག་ནི་རྩིག་ན་མོ་བྷ་ག་ཝ་ཏེ་ཧཱུྃ་ཧཱུྃ་ཕཊ༔ ཅེས་དང་ཤམ་བུ་རུ༔ ཨ་ཡ་མ་དུ་རུ་ཙ་ཤ་ན་ས་མ་ཡ་ཧཱུྃ་ཧཱུྃ་ཕཊ་ཕཊ་༔བྷྱོ་བྷྱོ་བཟློག་བཟློག་བྷྱོ་བཟློག་ཅིག༔ ཅེས་བཟླས༔ དྲག་པོ་གནས་འགྱུར་སེང་གདོང་མར་བསྒོམ་ཞིང༔ སྤྱན་འདྲེན་པ་ནི༔ ཧཱུྃ་བྷྱོ༔ མ་སྐྱེས་རྫོགས་པ་ཆོས་ཀྱི་དབྱིངས་ཉིད་ལས༔ སྐྱེ་བའི་ཆོ་འཕྲུལ་འབར་བའི་སྐུར་སྟོན་པ༔ འགྲོ་བའི་དོན་མཛད་ཡེ་ཤེས་མཁའ་འགྲོ་མ༔ ནམ་མཁའི་མདོག་ཅན་དབུ་ནི་སེངྒེའི་གདོང་༔ གཅེར་བུ་ལོངས་སྤྱོད་རྫོགས་པའི་སྐུ་མངའ་མ༔ ཕྱག་གཡས་གྲི་གུག་གཡོན་པས་ཐོད་ཁྲག་འཛིན༔ དུག་ལྔ་གཅོད་ཅིང་སྐྱེ་མེད་དབྱིངས་སུ་རོལ༔ རྩེ་གསུམ་མཆན་དུ་བཟུང་ནས་དུས་གསུམ་སྒྲོལ་༔ རུས་རྒྱན་མེ་ལོང་རྒྱན་གྱིས་ཌཱཀྐི་དབང་དུ་སྡུད༔ ཡེ་ཤེས་མེ་རིས་མ་རིག་མུན་པ་འཇོམས༔ གཡས་བསྐུམ་གཡོན་བརྐྱངས་ཐབས་ཤེས་དབྱར་མེད་ངང༔ པདྨ་ཉི་ཟླ་བམ་རོའི་གདན་ལ་བཞུགས༔ རང་བཞིན་གནས་ནས་སྤྱན་འདྲེན་གཤེགས་སུ་གསོལ༔ བྷྱོཿ སྐུ་གསུང་ཐུགས་སྤྲུལ་མཁའ་འགྲོའི་ཚོགས༔ ཕྲིན་ལས་སྤྲུལ་པ་མ་མོའི་ཚོགས༔ ཀུན་ཀྱང་ཡང་སྤྲུལ་བསམ་མི་ཁྱབ༔ གུས་པའི་ཡིད་ཀྱིས་ཕྱག་འཚལ་ལོ༔ ན་མོ༔ ལྕང་ལོར་བཅས་པའི་བྷནྡྷ་རུ༔ དམར་གཏོར་ཁྲག་དང་ཞག་གིས་བརྒྱན༔ ཤ་སྣ་སྙིང་སྣའི་རྒྱལ་མཚན་བཙུགས༔ མཁའ་འགྲོ་འཁོར་བཅས་ཐུགས་དམ་བསྐངས༔ རཀྟའི་རྦ་ཀློང་ཕྱ་ར་ར༔ འོ་མཚོ་དཀར་དྭངས་ཀྱི་ལི་ལི༔ ཞག་གི་རྒྱ་མཚོ་མེ་རེ་རེ༔ ཞུན་ཆེན་སུར་དུད་ཆི་ལི་ལི༔ རྔ་དུང་རོལ་མོ་དི་རི་རི༔ རྐང་གླིང་ཐོད་རྔ་ཁྲོ་ལོ་ལོ༔ དགྲ་བོའི་ཤ་ཁྲག་དམར་ཉིལ་ལི༔ མཁའ་འགྲོ་འཁོར་བཅས་ཏུགས་བཅས་ཏུགས་དམ་བསྐང་༔ དམ་ཉམས་དགྲ་བགེགས་མྱུར་དུ་སྒྲོལ༔ ཌཱཀྐི་སིང་ཧ་མུ་ཁ༔ ཨརྒྷཾ་སོགས་ནས་ཤཔྟ་པྲ་ཏཱི་ཙྪ་ཡེ་སྭཱཧཱ༔ མཧཱ་མཾ་ས་ཙིཏྟ་རཀྟ་གོ་རོ་ཙ་ན་བྷ་སུ་ཏ༔ བ་ལིཾ་ཏ་ཁ་ཧི༔ བསྟོད་པ་ནི༔ ཞི་ཆགས་ཁྲོ་མོའི་རྣམ་འགྱུར་གྱིས༔ ཚར་གཅོད་རྗེས་འཛིན་ཕྲིན་ལས་དག༔ ཡེ་ཤེས་མཁའ་འགྲོ་སེང་གདོང་མར༔ གུས་པས་འདུད་དོ་དངོས་གྲུབ་སྩོལ༔ ཛཔྲ་ནི༔ ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་སྔོན་པོའི་མཐར་སྔགས་ཕྲེང་སྔོན་པོས་གཡོན་དུ་བསྐོར་བ་དེ་ལས་འོད་ཟེར་འཕྲོས་དམ་ཆོས་བསྒྲུབ་པའི་ཆད་ཐམས་ཅད་སྤུ་གྲིས་སྐྲ་བཞར་བ་ལྟར་སོང་བ་སྒོམ། ཨཿ ཀཿ སཿ མཿ རཿ ཙཿ ཤཿ དཿ རཿ སཿ མཿ རཿ ཡཿ ཕཊ༔ ཅེས་བཟླས༔ སེང་གདོང་བཟློག་པ་ནི། ན་མོ༔ བླ་མ་ལ་ཕྱག་འཚལ་ལོ། སངས་རྒྱས་ལ་ཕྱག་འཚལ་ལོ། ཆོས་ལ་ཕྱག་འཚལ་ལོ། དགེ་འདུན་ལ་ཕྱག་འཚལ་ལོ། མཁའ་འགྲོ་མ་སེང་གེའི་གདོང་པ་ཅན་ལ་ཕྱག་འཚལ་ལོ། འཁོར་འཇིག་རྟེན་དང་འཇིག་རྟེན་ལས་འདས་པའི་མཁའ་འགྲོའི་ ཚོགས་ཀྱིས་བསྐོར་བ་རྣམས་ལ་ཕྱག་འཚལ་ལོ། །ཁྱོད་རྣམས་ལ་ཕྱག་འཚལ་བའི་མཐུ་དང་ནུས་པ་ལ་བརྟེན་ནས་བདག་གི་བདེན་པའི་ཚིག་འདི་གྲུབ་པར་གྱུར་ཅིག །སྔོན་ཨོ་རྒྱན་གྱི་སློབ་དཔོན་ཆེན་པོ་པདྨ་འབྱུང་གནས་ཀྱིས་མཁའ་འགོ་མ་སེང་གེའི་གདོང་པ་ཅན་གྱི་ལྟ་སྒོམ་ཟབ་མོ་ཡིད་ལ་བྱས་ཤིང་། སྔགས་བསྒྲུབ་ཟབ་མོ་ཁ་ཏོན་དུ་བགྱིས་པའི་མཐུ་དང་ནུས་པ་ལ་བརྟེན་ནས། ཕྱི་མུ་སྟེགས་ཀྱི་སྟོན་པ་ལྔ་བརྒྱའི་ངན་སྔགས་ཕྱིར་བཟློག་པ་དེ་བཞིན་དུ། བདག་གིས་ཀྱང་མཁའ་འགྲོ་མ་སེང་གེའི་གདོང་པ་ཅན་གྱི་ལྟ་སྒོམ་ཟབ་མོ་ཡིད་ལ་བྱས་ཤིང་། སྔགས་བསྒྲུབ་ཟབ་མོ་ཁ་ཏོན་ཏུ་བགྱིས་པའི་མཐུ་དང་ནུས་པ་ལ་བརྟེན་ནས། སྤྱིར་སངས་རྒྱས་ཀྱི་བསྟན་པའི་སྤྱི་དགྲ་དགོས་དཔལ་ལྡན་བླ་མའི་སྐུ་དགྲ ཁྱད་པར་དུ་རིག་འཛིན་རྣལ་འབྱོར་པ་བདག་ཅག་དཔོན་སློབ་འཁོར་དང་བཅས་པ་རྣམས་ལ། སྔ་དགྲ་ལག་གིས་བརྡར་བ། ཕྱི་དགྲ་ཡིད་ལ་སེམས་པ་སྔོན་གྱི་ལས་དང་། འཕྲལ་གྱི་རྐེན་ལས་གྱུར་པའི་ཕྱི་ནང་འགལ་རྐེན་བར་ཆད་མི་མཐུན་པའི་ཕྱོགས་མི་དང་མི་མ་ཡིན་པའི་གནོད་པ་བསམ་ངན་སྦྱོར་རྩུབ། གཞན་གྱི་བྱད་ཁ་རྦོད་གཏོང་དམོད་ཚིག་གི་སྦྱོར་བ་ངན་པ། ཕ་རོལ་གྱིས་མཐུ་མནན་གཏད་གཟེར་གསུམ་མི་ཁ་པྲ་མཆུ་ལོ་སྐེག་ཟླ་སྐེག་ཞག་སྐེག་ཟ་སྐེག་རྨི་ལམ་ངན་པ་མཚན་མ་ངན་པ། སྤང་བྱ་མི་མཐུན་པའི་ཕྱོགས་ནད་དང་གདོན་དང་རྐྱེན་དང་རིམས་དང་བར་དུ་གཅོད་པ་ཐམས་ཅད་མཁའ་འགྲོ་མ་སེང་གེའི་གདོང་པ་ཅན་གྱི་བཀའ་ཡི་བདེན་པས་ཕྱིར་བཟློག་པར་གྱུར་ཅིག །མེད་པར་གྱུར་ཅིག །བརླག་པར་གྱུར་ཅིག །ཧཱུྃ། ཁྲོ་མོ་འབར་བའི་ཚོགས་རྣམས་ཀྱིས། དགྲ་བགེགས་བྱད་མ་ཐམས་ཅད་ཀུན། ལུས་སྲོག་ཐལ་བའི་རྡུལ་བཞིན་བརློགས། རྣམ་ཤེས་ཆོས་ཀྱི་དབྱིངས་སུ་སྤོར། མཁའ་འགྲོའི་གོ་འཕང་མྱུར་ཐོབ་ཤོག ། །།ཚོགས་མཆོད་ནི༔ ཧྲཱི༔ བདག་ཉིད་ལྷ་ཡི་ཐུགས་ཀར་ནས༔ ཡི་གེ་རྃ་ཡྃ་ཁཾ་གསུམ་འཕྲོས༔ དངོས་འཛིན་རྣམ་རྟོག་བག་ཆགས་ཀུན༔ བསྲེག་གཏོར་བཀྲུས་ནས་བདུད་རྩིར་གྱུར༔ རྃ་ཡྃ་ཁཾཿ ལན་གསུམ་བརྗོད༔ ཨོཾ་ཨཱཿ ཧཱུྃཿ སླར་ཡང་སྙིང་པོ་འབྲུ་གསུམ་འཕྲོས༔ འདོད་ཡོན་ཟག་མེད་སྣང་སྲིད་གང་༔ ཨོཾ་ཨཱཿ ཧཱུྃཿ ལན་གསུམ་བརྗོད༔ རང་བཞིན་སྐུ་གསུམ་ཞིང་ཁམས་ནས༔ བླ་མ་ཡི་དམ་མཁའ་འགྲོ་དང་༔ ཆོས་སྐྱོང་དམ་ཅན་གཏེར་བདག་རྣམས༔ ཚོགས་ལ་སྤྱན་འདྲེན་གཤེགས་སུ་གསོལ༔ གུ་རུ་པདྨ་འབྱུང་གནས་ལ༔ འཁོར་དུ་དཔའ་བོ་མཁའ་འགྲོས་བསྐོར༔ དབུ་སྐྲ་ཐོར་ཚུགས་ལྡེམས་སེ་ལྡེམ༔ རིན་ཆེན་རྒྱན་ཆ་སི་ལི་ལི༔ གླུ་ལེན་གར་སྟབས་ཁྱུགས་སེ་ཁྱུག༔ ནམ་མཁའི་ས་གཞི་བར་སྣང་གང་༔ གནས་ཁང་འདི་ལ་བྱིན་ཅིག་ཕོབ༔ ཚོགས་དང་དམ་རྫས་དྭངས་རེ་སྤྲོ༔ ལྷུན་འགྲུབ་འོད་ཁྱིམ་བཀྲག་མདངས་མཛེས༔ ཨོཾཨཱཿ ཧཱུྃཿ ཚོགས་མཆོད་འོད་ཕུང་འབར་བ་འདི༔ མཆོད་འོས་སྐྱེས་མཆོག་རྣམས་ལ་འབུལ༔ ཉམས་ཆགས་འགལ་འཁྲུལ་ཐམས་ཅད་བཤགས༔ གཉིས་འཛིན་འཁྲུལ་སྣང་རུ་ཏྲ་འདིཿ ཞལ་དུ་བསྟབ་བོ་ཁ་རཾ་ཁཱ་ཧི༔ ཨོཾ་ཨཱཿ ཧཱུྃ་གུ་རུ་དྷེ་ཝ་ཌཱཀྐི་ནི་ཀིཾ་ནི་རི་ཏི་གྷ་ན་ཙཀྲ་པཱུ་ཛ་ཁ་ཧི༔ བསྐང་བ་གཞན་དང་༔ ན་རག་ལ་སོགས་ཟུང་བཞིའི་བཤགས་པ་སོགས་འདིར་བྱའོ། ཨོཾཿ ཡང་ཟབ་དཀོན་མཆོག་སྤྱི་འདུས་ལས་རྒྱལ་བའི་སྤྱི་བསྐང་བཞུགས་སོ༔ རྩ་བ་གསུམ་ལ་ཕྱག་འཚལ་ལོ༔ རྣལ་འབྱོར་པ་གང་ཞིག་གི་ཚོགས་གཉིས་མཆོག་ཏུ་གྱུར་པ་ཞི་ཁྲོ་བཀའ་བརྒྱད་ཀྱི་སྒྲུབ་པ་ཆེན་པོའམ༔་བསྙེན་བསྒྲུབ་དབང་དུས་ཚོགས་མཆོད་ཀྱི་སྐབས་སུ༔ ཚོགས་གཏོར་ཅི་འབྱོར་པ་སྟོབས་བསྐྱེད་ལ་བཤམས༔ ཕྲིན་ལས་གཞུང་བསྲང་ཚོགས་ཀྱི་སྐབས་སུ་བབ་པ་དང་༔ བསངས་སྦྱངས་སྤེལ་བ་བྱིན་རླབས་རྣམས་མཆོད་གཞུང་ནས་བྱུང་བ་ལྟར་བྱས༔ བསྐང་བའི་ཆོ་ག་ནི་ལྟ་བསྒོམ་དང་ལྡན་པས་འདི་སྐད་དོ༔ ཧྲཱིཿ མ་བཅོས་སྤྲོས་བྲལ་གནས་ལུགས་མངོན་གྱུར་པའི༔ རྒྱལ་བ་དགོངས་པ་བརྒྱུད་པའི་ཐུགས་དམ་བསྐང་༔ ཏིང་འཛིན་མཆོག་བརྙེས་བརྡ་ཡི་བརྒྱུད་པ་སྟེ༔ རིག་འཛིན་རིག་པ་བརྒྱུད་པའི་ཐུགས་དམ་བསྐང་༔ བཀའ་ལུང་ལྷག་ཆད་མེད་པའི་དཀྱིལ་འཁོར་ནས༔ སྙན་ཁུང་བརྒྱུད་པའི་བླ་མའི་ཐུགས་དམ་བསྐང་༔ བཀའ་བརྒྱུད་གཏེར་དུ་སྦས་པའི་བྱ་ར་མཛད༔ མཁའ་འགྲོ་གཏད་རྒྱ་བརྒྱུད་པའི་ཐུགས་དམ་བསྐང་༔ མ་འོངས་ལས་འཕྲོ་ལྡན་པར་ལུང་དུ་བསྟན༔ སྨོན་ལམ་དབང་བསྐུར་བརྒྱུད་པའི་ཐུགས་དམ་བསྐང་༔ ཤེས་བྱ་ཐམས་ཅད་རྣམ་པ་ཀུན་མཁྱེན་པའི༔ དུས་གསུམ་སངས་རྒྱས་རྣམས་ཀྱི་ཐུགས་དམ་བསྐང་༔ འགྲོ་ཀུན་ཞི་བདེའི་གནས་སུ་འདྲེན་མཛད་པའི༔ གསུང་མཆོག་དམ་ཆོས་རྣམས་ཀྱི་ཐུགས་དམ་བསྐང་༔ ས་དང་ལམ་ལ་གནས་ནས་སྟན་པ་སྐྱོང་༔ འཕགས་པའི་དགེ་འདུན་རྣམས་ཀྱི་ཐུགས་དམ་བསྐང་༔ ལྟ་བསྒོམ་མཁྱེན་པ་མཆོག་ལ་མངའ་བརྙེས་པའི༔ སྐྱེས་མཆོག་བླ་མ་རྣམས་ཀྱི་ཐུགས་དམ་བསྐང་༔ དངོས་གྲུབ་ཐོགས་པ་མེད་པར་སྩོལ་མཛད་པའི༔ ཡི་དམ་ལྷ་ཚོགས་རྣམས་ཀྱི་ཐུགས་དམ་བསྐང་༔ ཕྱི་ནང་གསང་བའི་བར་ཆད་ཀུན་སེལ་བའི༔ མཁའ་འགྲོ་དམ་ཅན་རྣམས་ཀྱི་ཐུགས་དམ་བསྐང་༔ མ་སྐྱེས་གདོད་ནས་རང་བཞིན་རྣམ་པར་དག༔ སྐྱེ་མེད་མངོན་གྱུར་ཆོས་སྐུའི་ཐུགས་དམ་བསྐང་༔ སྡུག་ལྔ་ཡེ་ཤེས་ལྔ་ཡི་ངོ་བོ་སྨིན༔ ཞི་ཁྲོ་ལོངས་སྤྱོད་རྫོགས་སྐུའི་ཐུགས་དམ་བསྐང་༔ རང་སྣང་མ་འགགས་གཞན་སྣང་དེར་སྟོན་པའི༔ སྤྲུལ་སྐུ་འགྲོ་དོན་མཛད་པའི་ཐུགས་དམ་བསྐང་༔ ཧཱུྃ༔ ཞི་བ་ལྷུན་གྱིས་གྲུབ་པའི་དཀྱིལ་འཁོར་ནས༔ བཞི་བཅུ་རྩ་གཉིས་བའི་ཐུགས་དམ་བསྐང་༔ ཁྲག་འཐུང་རོལ་པའི་དུར་ཁྲོད་ཆེན་པོ་ནས༔ ལྔ་བཅུ་རྩ་བརྒྱད་ཁྲོ་བོའི་ཐུགས་དམ་བསྐང་༔ སྐུ་མཆོག་འགྱུར་བ་མེད་པའི་དཀྱིལ་འཁོར་ནས༔ འཇམ་དཔལ་སྐུ་ཡི་ལྷ་ཚོགས་ཐུགས་དམ་བསྐང་༔ གསུང་མཆོག་འགགས་པ་མེད་པའི་དཀྱིལ་འཁོར་ནས༔ པདྨ་གསུང་གི་ལྷ་ཚོགས་ཐུགས་དམ་བསྐང་༔ ཐུགས་མཆོག་གཡོ་བ་མེད་པའི་ཐུགས་དམ་བསྐང་༔ ཡང་དག་ཐུགས་ཀྱི་ལྷ་ཚོགས་ཐུགས་དམ་བསྐང་༔ ཡོན་ཏན་ལྷུན་གྱིས་གྲུབ་པའི་དཀྱིལ་འཁོར་ནས༔ བདུད་རྩི་ཡོན་ཏན་ལྷ་ཚོགས་ཐུགས་དམ་བསྐང་༔ ཕྲིན་ལས་དྲག་པོ་སྒྲོལ་བའི་སྐྱིལ་འཁོར་ནས༔ ཕུར་པ་ཕྲིན་ལས་ལྷ་ཚོགས་ཐུགས་དམ་བསྐང་༔ ཤ་ཁྲག་རྒྱ་མཚོར་འཁྱིལ་བའི་དཀྱིལ་འཁོར་ནས༔ མ་མོ་རྦོད་གཏོང་ལྷ་ཚོགས་ཐུགས་དམ་བསྐང་༔ ཐུགས་རྗེ་གདུང་འཚོབ་སྐུ་ཡི་དཀྱིལ་འཁོར་ནས༔ རིག་འཛིན་སློབ་དཔོན་ལྷ་ཚོགས་ཐུགས་དམ་བསྐང་༔ དམ་རྫས་རྡ་ལྟར་ལྷག་པའི་དཀྱིལ་འཁོར་ནས༔ འཇིག་རྟེན་མཆོད་བསྟོད་ལྷ་ཚོགས་ཐུགས་དམ་བསྐང་༔ དགྲ་བགེགས་གདུག་པ་འདུལ་བའི་དཀྱིལ་འཁོར་ནས༔ དམོད་པ་དྲག་སྔགས་ལྷ་ཚོགས་ཐུགས་དམ་བསྐང་༔ ཧྲཱིཿ དུས་གསུམ་སངས་རྒྱས་ཀུན་གྱི་ངོ་བོ་ཉིད༔ བླ་མེད་དཀོན་མཆོག་སྤྱི་འདུས་ཐུགས་དམ་བསྐང་༔ ལྷ་སྲིན་སྡེ་བརྒྱད་འདུལ་བའི་སྐྱིལ་འཁོར་ནས༔ གུ་རུ་དྲག་པོའི་ལྷ་ཚོགས་ཐུགས་དམ་བསྐང་༔ ཨ་ཏི་བླ་མེད་བཀའ་ཡི་བྱ་ར་བ༔ མཁའ་འགྲོ་སེངྒེའི་གདོང་ཅན་ཐུགས་དམ་བསྐང་༔ སངས་རྒྱས་ཀུན་གྱི་བསྟན་པ་བསྲུང་མཛད་པའི༔ ཆོས་སྐྱོང་མ་མགོན་ལྕམ་དྲལ་ཐུགས་དམ་བསྐང་༔ དཔལ་གྱི་སྤྱན་སྔར་རང་རྟགས་སྲོག་སྙིང་ཕུལ༔ དམ་ཅན་རྒྱ་མཚོ་ཡོངས་ཀྱི་ཐུགས་དམ་བསྐང༔ སྒྲུབ་པ་པོ་ལ་ལོངས་སྤྱོད་ཆར་འབེབས་པའི༔ རྒྱལ་ཆེན་རྣམ་ཐོས་སྲས་ཀྱི་ཐུགས་དམ་བསྐང་༔ སྟོང་ཁམས་འདི་ན་དྲག་རྩལ་ལྡན་པ་ཡི༔ གཟའ་བདུད་ར་ཧུ་ལ་ཡི་ཐུགས་དམ་བསྐང་༔ གསང་སྔགས་རྒྱུད་སྡེ་ཀུན་གྱི་གཉེར་དུ་བསྐོས༔ དམ་ཅན་རྡོ་རྗེ་ལེགས་པའི་ཐུགས་དམ་བསྐང་༔ ཨོ་རྒྱན་པདྨའི་བཀའ་ཡིས་གཉེེར་དུ་བསྐོས༔ གཏེར་བདག་གཏེར་སྲུང་རྣམས་ཀྱི་ཐུགས་དམ་བསྐང་༔ ཚུལ་བཞིན་སྒྲུབ་པར་བྱེད་པའི་གྲོགས་མཛད་པའི༔ གཞི་བདག་གཞིས་སྲུང་རྣམས་ཀྱི་ཐུགས་དམ་བསྐང་༔ ཧཱུྃ༔ གཞན་ཡང་ཐུགས་དམ་བསྐང་བའི་དམ་རྫས་ནི༔ རྩ་བརྒྱད་སྟོང་ལ་སྦྱར་བའི་བདུད་རྩི་དང་༔ པདྨ་མཾ་ས་སྦྱར་བའི་རཀྵ་དང་༔ ཁྱད་པར་རྨད་དུ་བྱུང་བའི་གཏོར་མ་དང་༔ ཚོགས་ཀྱི་ཡོ་བྱད་ལོངས་སྤྱོད་རྒྱ་ཆེན་འདིས༔ ཁྱེད་རྣམས་ཐུགས་དམ་གཉན་པོ་སྐོང་ནས༔ བདག་གི་གཡར་དམ་གཉན་པོ་སོར་སྩོལ་ཅིག༔ སྐོང་གྱུར་དབང་དང་དངོས་གྲུབ་བསྩལ་དུ་གསོལ༔ ཧཱུྃ༔ བསྐང་དུ་མེད་དེའི་སྐྱེ་མེད་ངང་དུ་བསྐང་༔ མཆོད་དུ་མེད་དེ་གཉེས་མེད་རོལ་པས་མཆོད༔ སྦྱོར་དུ་མེད་དེ་ཟུང་འཇུག་ཆེན་པོར་སྦྱོར༔ སྒྲོལ་དུ་མེད་དེ་ཡེ་ཤེས་ཆེན་པོར་སྒྲོལ༔ ཡེ་སྦྱོར་ཡེ་སྒྲོལ་ཆེན་པོས་ཐུགས་དམ་བསྐང་༔ ཨོཾ་བཛྲ་སཏྭ་ས་མ་ཡ༔ མ་ནུ་པཱ་ལ་ཡ༔ བཛྲ་ས་ཏྭ་ཏེ་ནོ་པ་ཏིཥྠ༔ ཌི་དྷོ་མེ་བྷ་ཝ༔ སུ་ཏོ་ཥྱོ་མེ་བྷ་ཝ༔ སུ་པོ་ཥྱོ་མེ་བྷ་ཝ༔ ཨ་ནུ་རཀྟོ་མེ་བྷ་ཝ༔ སརྦ་སིདྡྷི་མྨེ་པྲ་ཡཙྪ༔ སརྦ་ཀརྨ་སུ་ཙ་མེ༔ ཙིཏྟཾ་ཤྲཱི་ཡཾ་ཀུ་རུ་ཧཱུྃ༔ ཧ་ཧ་ཧ་ཧ་ཧོ༔ བྷ་ག་ཝ་ན༔ སརྦ་ཏ་ཐཱ་ག་ཏ༔ བཛྲ་མཱ་མེ་མུཉྩ༔ བཛྲི་བྷ་ཝ༔ མཧཱ་ས་མ་ཡ་སཏྭ་ཨཱ༔ ཕུད་ནམ་མཁར་འབུལ་ཞིང་འདི་སྐད་དོ༔ ཨོཾ་ཨཱཿ ཧཱུྃ༔ བླ་མ་རྒྱ་མཚོ་ཚོགས་ལ་རོལ༔ ཡི་དམ་རྒྱ་མཚོ་ཚོགས་ལ་རོལ༔ མཁའ་འགྲོ་རྒྱ་མཚོ་ཚོགས་ལ་རོལ༔
ཆོས་སྐྱོང་རྒྱ་མཚོ་ཚོགས་ལ་རོལ༔ ནོར་ལྷ་རྒྱ་མཚོ་ཚོགས་ལ་རོལ༔ སྣང་སྲིད་ལྷ་འདྲེ་ཚོགས་ལ་རོལ༔ ཡུལ་ལྷ་གཞི་བདག་ཚོགས་ལ་རོལ༔ རིགས་དྲུག་ཕ་མ་ཚོགས་ལ་རོལ༔ ལན་ཆགས་བགེགས་རིགས་ཚོགས་ལ་རོལ༔ ལ་ལ་ཕྱི་ཡི་ཚོགས་ལ་རོལ༔ ལ་ལ་ནང་གི་ཚོགས་ལ་རོལ༔ ལ་ལ་གསང་བའི་ཚོགས་ལ་རོལ༔ དེ་ཁོ་ཉིད་ཀྱི་ཚོགས་བདེ་བ་ཆེན་པོ་རོལ༔ ག་ཎ་ཙཀྲ་པཱུ་ཛ་ལ་ཁཱ་ཧི༔ ཞེས་པ་འདི་ཞི་ཁྲོ་བཀའ་བརྒྱད་ཀྱི་ནང་ནས་རིག་འཛིན་འཇའ་ཚོན་པས་ཁོལ་དུ་ཕྱུང་བའོ༔ ཐམས་ཅད་ཚོགས་ལ་རོལ༔ རྗེས་ལྷག་མ་བསྔོ་བ་ནི་ཞལ་ཕུ་བཏབ་ཅིང་༔ ཨོཾ་ཨཱཿ ཧཱུྃ༔ ལྷག་ལ་དབང་བ་དྲེགས་པའི་ཚོགས༔ སྤྲིན་ལྟར་འཐིབས་ཤིང་ཧབ་ཤར་རྒྱུག༔ ཤ་ཁྲག་བརྒྱན་པའི་ཚོགས་ལྷག་བཞེས༔ སྔོན་གྱི་དམ་བཅའ་ཇི་བཞིན་དུ༔ བསྟན་དགྲ་དམ་ཉམས་ཟས་སུ་ཟོ༔ རྟགས་དང་མཚན་མ་མྱུར་དུ་སྟོན༔ སྒྲུབ་པའི་བར་ཆད་བཟློག་པ་དང་༔ ཕྲིན་ལས་ཐོགས་མེད་འགྲུབ་པར་མཛད༔ ཨོཾ་ཨཱུ་ཙྪིཥྚ་བ་ལིཾ་ཏ་ཁཱ་ཧི༔ བསྐུལ་ནི། ཧཱུྃ༔ དམར་ནག་གྲུ་གསུམ་འབར་བའི་དཀྱིལ་འཁོར་ནས༔ ལས་ཀྱི་དབང་དྲག་སྲིན་པོའི་གཟུགས་ཅན་གྱི༔ སྐུ་ལ་མེ་འོད་མཚོན་ཆ་ཡུ་ལ་ལ༔ ཁྲོ་ཚོགས་རབ་འཇིགས་གཡས་ནས་ཧཱུྃ་སྒྲ་ལྡིེར༔ མཁའ་འགྲོ་རབ་འཇིགས་གཡོན་ནས་ཕཊ་སྒྲ་སྒྲོག༔ ཕྱོགས་དང་ཕྱོགས་མཚམས་ལྕགས་སྡིག་ཤིག་ཤིག་ཟིང་༔ ལྷ་སྲིན་སྡེ་བརྒྱད་བྲན་བཞིན་རོལ་དུ་ཁྲིད༔ གནོད་བྱེད་མ་ལུས་ཧབ་ཧབ་ཟས་སུ་ཟ༔ ཧོར་སོག་འཇིགས་པའི་དམག་དཔུང་མྱུར་དུ་བཟློག༔ རང་རང་གནས་སུ་བྱང་ཆུབ་སྒྲུབ་པ་ཡི༔ འཕྲིན་ལས་དུས་ལ་བབ་བོ་ས་མ་ཡ༔ སེང་གདོང་མའི་བསྐུལ་ནི། ཧཱུྃ༔ ང་ནི་དབང་དྲག་ཆེ་མཆོག་བདག༔ བྷྱོཿ བཞེངས་ཤིག་བཞེངས་ཤིག་དབྱིངས་ནས་བཞེངས༔ ཁྲག་མཚོ་ཁོལ་མའི་དབུས་ནས་བཞེངས༔ སྲུང་མ་འཁོར་དུ་རོལ་ཞིང་བཞེངས༔ བདག་ལ་གནག་པའི་དགྲ་བོ་འདི༔ བླ་མ་དམ་པའི་སྐུ་ལ་བརྡོས༔ སངས་རྒྱས་བསྟན་པའི་མིང་རྡོ་བཤིག༔ དཀོན་མཆོག་གསུམ་གྱི་དབུ་འཕང་སྨད༔ ཆོས་མཛད་ཡོངས་ལ་བརྙེས་སུ་བྱས༔ དགེ་བ་བཅུ་ཡི་བསོད་ནམས་བཅག༔ མི་དགེ་བཅུ་ནི་དང་དུ་བླངས༔ རྣལ་འབྱོར་བདག་ལ་བསྡོས་སུ་བཙུགས༔ སྔགས་སྲུང་ཁྱོད་ལ་མཐུ་མེད་ཟེར༔ བསྐུལ་ལོ་མཁའ་འགྲོ་བཅུ་ནི་ལས་ལ་བསྐུལ༔ འདི་ལ་ཁྱོད་ཀྱི་མཐུ་མེད་ན༔ ཁྲག་འཐུང་ཆེན་པོའི་བཀའ་ཡང་བཅག༔ ཁྱེད་ཀྱང་དམ་ཚིག་ཉམས་པ་སྟེ༔ རྣལ་འབྱོར་ཡིད་ཡང་མི་ཆད་དམ༔ རྒྱུ་འབྲས་བདེན་པ་མི་བསླུའམ༔ དགྲ་བོ་ཚེ་ཟད་དུས་ཐེབས་ན༔ ཁྱོད་ཀྱི་མཐུ་རྩལ་ཅི་ཞིག་བྱ༔ གློ་བུར་ཧུར་ཐུམ་དུས་ལ་བབ༔ སྲོག་རྩ་ཆོད་ལ་སྙིང་ཁྲག་འཐུང་༔ ལོན་དང་ཟླ་བར་བཞག་ཐབས་མེད༔ བསད་རྟགས་དོན་སྙིང་ད་ལྟ་ལོངས༔ དུས་ལ་བབ་བོ་ས་མ་ཡ༔ ཆད་ཐོ་ནི༔ ཧཱུྃ༔ སྔོན་ཚེ་བར་དང་ཐ་མའི་བསྐལ་པ་དང་༔ སྙིགས་མ་རྩོད་ལྡན་དུས་དང་ལྷ་མིའི་གནས༔ ཀུན་བཟང་སྣང་བ་མཐའ་ཡས་པདྨ་འབྱུང་༔ རྒྱུད་གསུང་གཏེར་དུ་སྦས་དང་གཏོན་པའི་པའི་ཚེ༔ སྣང་སྲིད་སོ་སོས་ཁས་བླངས་དམ་བཅས་བཞིན༔ མཆོད་གཏོར་བཞེས་ལ་ཕྲིན་ལས་འགྲུབ་པར་མཛོད༔ འགོང་པོ་སྤུན་དགུ་རྒྱ་འདྲེའི་གནོད་པ་དང་༔ ཧོར་སོག་འཇིགས་པའི་དམག་དཔུང་བཟློག་ཏུ་གསོལ༔ བསྟན་སྐྱོང་ནི༔ ཨོཾ་ཨཱཿ ཧཱུྃ༔ ཁྱད་པར་སློབ་དཔོན་ཆེན་པདྨའི་བཀའ་སྒྲུབ་པ༔ བོད་ཁམས་སྐྱོངས་བའི་བརྟན་མ་ཆེན་མོ་ནི༔ བདུད་མོ་བཞི་དང་གནོད་སྦྱིན་སྨན་མོ་བཞི༔ འཁོར་དང་ལྷབ་ལྷུབ་སིལ་སྙན་སྒྲ་དང་བཅས༔ འདིར་གཤེགས་བཀའ་ཡི་གཏོར་མའི་བཤལ་ཆུ་བཞེས༔ བོད་ཁམས་དཀར་པོའི་ཆོས་ལ་འགོད་པ་དང་༔ ཡང་ཟབ་་བསྟན་པ་ཕྱོགས་བཅུར་རྒྱས་པ་དང་༔ མཐོང་ཐོས་དྲན་རེག་སྨིན་ཅིང་གྲོལ་བར་མཛོད༔ གཏོར་བྲོ་ནི༔ ཧཱུྃ༔ སྟོང་གསུམ་སྟོང་གི་འཇིག་རྟེན་ན༔ ཞིང་བཅུ་བསྒྲལ་བའི་གདན་སྟེང་དུ༔ དབང་དྲག་ལྷ་ཚོགས་བྲོ་གཟུང་པས༔ དགྲ་ནི་ཐལ་བར་བརླག་པའི་བྲོ༔ བགེགས་ནི་ཕྱེ་མར་འཐག་པའི་བྲོ༔ རྣལ་འབྱོར་དམ་སྲི་འདུལ་བའི་བྲོ༔ བར་ཆད་མེད་པར་བརྡུང་བར་བྱ༔ སུམྦྷ་ནི་སོགས་རྗེས་སུ༔ ཧཱུྃ་ཧཱུྃ༔ ལཾ་ལཾ༔ སྟྭཾ་བྷ་ཡ་ན་ན༔ རྗེས་ནི༔ མཆོད་བསྟོད་ཡིག་བརྒྱ་བཟླ་ཞིང་༔ ཨེ་མ་ཧོ༔ བདག་གཞན་བླ་མེད་ཚོགས་མཆོད་འདི་དག་གིས༔ སྡིག་སྒྲིབ་ཉམས་ཆགས་མ་ལུས་ཀུན་བྱང་སྟེ༔ ཚེ་འདི་ཉིད་ལ་རིག་འཛིན་མཆོག་འགྲུབ་ཅིང་༔ བྱིན་རླབས་རྩལ་དབང་གཟི་བརྗིད་ནུས་མཐུ་ལྡན༔ སྐུ་གསུང་ཐུགས་ཀྱི་དངོས་གྲུབ་བསྩལ་དུ་གསོལ༔ ཀཱ་ཡ་ཝཱཀ་ཙིཏྟ་སིདྡྷི་ཧཱུྃ༔ ཨོཾ་ཨཱཿ ཧཱུྃ༔ སྐྱབས་མེད་མགོན་མེད་སྐྱེ་འགྲོ་འདི་དག་ཀུན༔ འཁོར་བའི་འཁྲུལ་འཁོར་ཀུན་གྱི་གཞི་རྟེན་ལ༔ རྟེན་འབྲེལ་བཅུ་གཉིས་ཤིང་རྟ་བུ་ཡི༔ འཔང་ལོ་འདྲ་བ་མྱུར་དུ་ཞིག་གྱུར་ཅིག༔ བླ་མེད་རྫོགས་པའི་བྱང་ཆུབ་མྱུར་ཐོབ་ཤོག༔ བཀྲ་ཤིས༔ ཨེ་མ་ཧོཿ ཤེས་བྱའི་དོན་ལ་མ་རྨོངས་པའི༔ བླ་མ་དམ་པའི་བཀྲ་ཤིས་ཤོག༔ གང་ལ་བསམ་པ་དེ་ཡིས་འགྲུབ༔ ཡི་དམ་ལྷ་ཡི་བཀྲ་ཤིས་ཤོག༔ སྐུ་གསུང་ཐུགས་ཀྱི་བྷ་ག་ལ༔ ཕྱག་རྒྱ་ཆེན་པོའི་བཀྲ་ཤིས་ཤོག༔ རྫོགས་རིམ་བྱ་བ་ནི། ཨོཾ་ཨཱཿ ཧཱུྃ༔ སྣོད་བཅུད་སྣང་སྲིད་ཐམས་ཅད་ཀུན༔ སྒྱུ་ལུས་གཞལ་ཡས་ཁང་ལ་བསྡུ༔ དེ་ཡང་མར་འོད་དུ་ཞུ༔ སྔགས་འཕྲེང་གསེར་གྱི་རྡོ་རྗེར་བསྡུ༔ དེ་ཡང་འཇའ་འམ་ཆུ་བུར་ལྟར༔ དམིགས་མེད་རྒྱ་ཡན་ལྷུག་པར་བཞག༔ རང་བཞིན་དབྱིངས་རིག་མ་བུ་འདྲེས༔ གདོད་མའི་ཀུན་བཟང་མཇལ་བར་གྱུར༔ ས་མ་ཡཿ རྒྱ་རྒྱ་རྒྱ༔ དངོས་ཧམ་ཕྲང་མཚོ་གཉནསྟེང་གི་བྲག་རི་རྡོ་རྗེ་གནམ་ལངས་དྲང་བའི་འོག་ནས༔ རིག་འཛིན་འཇའ་ཚོན་སྙིང་པོས་གཏེར་ནས་གདན་དྲངས་ཤིང་ཤོག་སེར་ལས་ཞལ་བཤུས་པའོ༔ མངྒ་ལཾ། འདིར་སྔོན་གྱི་ཕྱག་བཞེས་སླད་མེད་དང་གཏེར་གཞུང་ལྟར་ཡོད་པས་ཕྱིན་ཆད་
གཞན་གྱིས་བཅོས་བསྒྱུར་མ་བྱས་པ་འདི་ཁོ་ན་ལྟར་ཉམས་སུ་ལེན་པ་ཉིད་ལེགས་སོ། ཏིཥྛ་དྷཱ་ཛམངྒ་ལཾ།། །།
ཤར་མི་ཉག་པ། རྫོགས་ཆེན་མཁན་པོ་འཇམ་དཔལ་བསྟན་འཛིན་ནས་བསྒྲིགས།


c: text/html

text:
རབ་མཛེས་བེེ་ཌཱུར་མདངས་ལྡན་མཚན་དཔེའི་སྐུ། །རབ་སྙན་ཡན་ལག་དྲུག་ཅུའི་ཚངས་དབྱངས་གསུང་། །རབ་འབྱམས་ཤེས་བྱའི་གནས་ཀུན་མཁྱེན་པའི་ཐུགས། །སྨན་པ་ཆེ་མཆོག་གཙོ་བོ་དེ་ལ་འདུད། །ཅེས་མཆོད་པར་རྗོད་པའི་ཚིག་གིས་སྔོན་བསུས་ཏེ་གང་གླེང་བར་བྱ་བ་ནི།
བོད་དུ་སྨན་དཔྱད་ཀྱི་ལག་ལེན་འགོ་ཚུགས་པ་ནས་བཟུང་།དེང་དུས་བོད་ལུགས་གསོ་རིག་སློབ་གྲྭ་ཆེན་མོ་དབུ་བརྙེས་པའི་བར།བོད་ཀྱི་གསོ་རིག་གོང་འཕེལ་ཕྱིན་པའི་ལོ་རྒྱུས་འཕེལ་རིམ་གྱི་སྐོར། དུས་རབས་རིམ་པ་བཅུ་གཉིས་སུ་ཕྱེས་ནས་རགས་རིམ་ཞིག་ཞུ་བ་ལ།
དུས་སྐབས་དང་པོ། སྔ་རབས་བོད་ཀྱི་སྨན་དཔྱད་འགོ་ཚུགས་པ་དང་གོང་འཕེལ་བྱུང་བའི་སྐོར། བོད་ཀྱི་གསོ་བ་རིག་པ་ཆེས་རྩ་བའི་རྩ་བར་གྱུར་པ་ནི། བོད་མི་རིགས་རང་ཉིད་ཀྱིས་སྲོལ་གཏོད་དར་སྤེལ་བྱས་པ་ཞིག་ཡིན། དེ་ཡང་། ཐོག་མར་བོད་དང་། མཐའ་འཁོར་གྱི་མི་རིགས་ཁག་དང་། རྒྱལ་ཁབ་ཁག་དབར་ཕན་ཚུན་འགྲོ་འོང་ཆེས་ཉུང་བའི་སྐབས་ཏེ། བོད་ཡོངས་གཅིག་གྱུར་གྱི་ཐོག་མའི་རྒྱལ་པོ་མི་རྗེ་གཉའ་ཁྲི་བཙན་པོའི་དུས་ནས་བོད་དུ་སྨན་དཔྱད་ཀྱི་ལག་ལེན་ཡོད་པ་རྗེས་དཔག་བྱེད་ཐུབ། གང་ལགས་ཤེ་ན།གཉའ་ཁྲི་བཙན་པོ་སྲིད་ཁྲིར་འཁོར་འཁོད་སྐབས། ཆབ་འབང་དང་།རྒྱལ་སྲིད་ལ་གནོད་པ་ཡོད་པའི་དོགས་པ་དྲུག་བཏོན་ཏེ། དེ་དག་གི་གནོད་པ་སེལ་བའི་ཐབས་ཇི་ལྟར་ཡོད་ཅེས་དྲི་བ་མཛད་པ་ན་བོན་ཤེས་པ་ཅན་རྩིབས་ལྷ་སྐར་མ་ཡོལ་ལྡེས་གནོད་པ་རེ་རེ་བཞིན་སེལ་བའི་ཐབས་ཡོད་པའི་ལན་ཞུས་པའི་ནང་། དུག་གི་གནོད་པ་བྱུང་ན་ཇི་ལྟར་བྱ། ཞེས་དྲིས་པ་ནི། དེ་ལ་ཕན་པའི་ཐབས་སྨན་བསྟེན་རྒྱུ་ཡོད། ཅེས་ལན་བཏབ་ཡོད་པ་དང་། གཞན་ཡང་ཕན་ཤེས་སྨན་དཔྱད་པ་དང་། སྐོར་ཤེས་རྩིས་པ་སོགས་ཡོད་པ་ལོ་རྒྱུས་ཀྱི་ཡིག་རིགས་དུ་མ་ལས་གསལ་བའི་ཕྱིར་ནའོ། དེ་ནས་བཟུང་སྟེ་བོད་ཀྱི་མེས་པོ་མཁས་མཛངས་ལྡན་པ་རྣམས་ནས། ནད་བཅོས་ནད་འགོག་གི་བྱ་བར་འབད་བརྩོན་ཆེས་ཆེར་གནང་སྟེ་ཉམས་མྱོང་མང་པོ་བསགས་པར་བརྟེན། བོད་ཀྱི་རྒྱལ་རབས་༢༧པ་ལྷ་ཐོ་ཐོ་རི་གཉན་བཙན་བར་དུ་རིམ་གྱིས་གོང་འཕེལ་བྱུང་བ་ཞིག་རེད། དེ་ལྟར་བོད་དུ་སྨན་དཔྱད་ཀྱི་ལག་ལེན་ཡོད་པ་ཡིག་རིགས་ལས་གསལ་བ་ནས་བཟུང་ད་བར་མི་ལོ། ༢༡༢༡སོང་།
དུས་སྐབས་གཉིས་པ། བོད་ཀྱི་རྒྱལ་རབས་༢༧པ་ལྷ་ཐོ་ཐོ་རི་གཉན་བཙན་གྱི་སྐུ་དུས་སུ་དེ་སྔའི་སྨན་དཔྱད་ལག་ལེན་མ་ཉམས་དར་བཞིན་པའི་སྟེང་དུ་རྒྱ་གར་ནས་བི་ཇི་དགའ་བྱེད་དང་བི་ལྷ་དགའ་མཛེས་ཟེར་བའི་སྨན་པ་གཉིས་བོད་དུ་ཕེབས། གསོ་དཔྱད་ཀྱི་ལག་ལེན་གནང་བས་ནམ་ཞིག་ན་རྒྱལ་པོས་ཀྱང་གསན་ནས་དགའ་བསུ་དང་གཟེངས་བསྟོད་གནང་། ཕྱི་ཕྱོགས་ཀྱི་གསོ་དཔྱད་ལག་ལེན་དང་བོད་ལུགས་གསོ་དཔྱད་མཉམ་འབྲེལ་ཐོག་ནད་བཅོས་སྨན་དཔྱད་ཀྱི་ལག་ལེན་གནང་། སྨན་པ་དུང་གི་ཐོར་ཅོག་ཅན་སོགས་སྨན་པ་ཁག་གཅིག་སྐྱོང་གནང་བ་སོགས་ཕྱི་ཕྱོགས་དང་ཐོག་མའི་འབྲེལ་ཟབ་བཙུགས་ཏེ་གསོ་དཔྱད་ཀྱི་བྱ་བ་གོང་མཐོར་བཏང་ཡོད། དུས་སྐབས་འདིར་བོད་དུ་དམ་པ་ཆོས་ཀྱི་དབུ་བརྙེས་ཞེས་གྲགས།དེ་ནས་ད་བར་མི་ལོ་༡༧༩༡སོང་།
དུས་སྐབས་གསུམ་པ། བོད་ཀྱི་རྒྱལ་རབས་༣༣་པ། ཆོས་སྐྱོང་བའི་རྒྱལ་པོ་ཆེན་པོ་སྲོང་བཙན་སྒམ་པོའི་སྐུ་དུས་སུ་ཆོས་བློན་ཐོ་མི་སམ་བྷོ་ཊ་རྒྱ་གར་དུ་ཕེབས།། བློན་ཆེན་མགར་རྒྱ་ནག་དང་བལ་ཡུལ་དུ་ཕེབས་ནས་མཐའ་སྐོར་གྱི་རྒྱལ་ཁབ་ཁག་དང་། མི་རིགས་ཁག་དབར་ཕན་ཚུན་འགྲོ་འོང་དང་མཛའ་མཐུན་གྱི་འབྲེལ་བ་གཏིང་ཟབ་བཙུགས། རྒྱ་གར། རྒྱ་ནག བལ་ཡུལ་སོགས་ནས་པཎྜི་ཏ་དང་མཁས་པ་མང་པོ་གདན་འདྲེན་ཞུས། ཡི་གེ་གཙོར་གྱུར་གྱི་བོད་ཀྱི་རིག་གནས་མཐའ་དག་སྔར་ལས་ལྷག་པའི་གོང་འཕེལ་བཏང་། བོད་ཀྱི་སྨན་པ་རྣམས་ནས་བོད་དར་རིག་གནས་ཁོ་ནར་བློ་ཡིད་ཚིམ་ནས་མ་བསྡད་པར་མི་རིགས་དང་རྒྱལ་ཁབ་གཞན་དག་གི་གསོ་རིག་རིག་གཞུང་དང་ལག་ལེན་ཁག་གཅིག་སློབ་སྦྱོང་བྱས་ཏེ་དེ་དག་བོད་སྐད་དུ་བསྒྱུར། བོད་རང་གི་གནམ་གཤིས་དང་ས་བབ། མིའི་ལུས་ཁམས་ཀྱི་ཁྱད་ཆོས་དང་མཐུན་པའི་ལེགས་ཆ་མང་དུ་བླངས་ཏེ། སྔར་གྱི་ལག་ལེན་ཉམས་མྱོང་རྣམས་དང་ཕྱོགས་གཅིག་ཏུ་བསྡེབས་པ་《མི་འཇིགས་པའི་མཚོན་ཆ》ཞེས་པའི་གཞུང་ལུགས་ཤིག་བརྩམས་ནས། བོད་མི་རིགས་རང་ཉིད་ཀྱི་གསོ་རིག་ཏུ་གྱུར་བར་བྱས། རྒྱ་དཀར་ནག་གི་པཎྜི་ཏ་རྣམས་ཡོན་ཀྱིས་མཉེས་པར་བྱས་ནས་ཕྱིར་ཕེབས། སྟོད་ཕྱོགས་ནས་གདན་འདྲེན་ཞུས་པའི་བོད་ཀྱི་སྨན་པ་ག་ལེ་ནོས་ཀྱི་དྲུང་ནས་བོད་ཀྱི་འབངས་མི་བློ་རྣོ་བ་འགའ་ཞིག་ལ་སློབ་སྦྱོང་བྱེད་དུ་བཅུག་ནས་བརྒྱུད་འཛིན་པ་གསོ་སྐྱོང་བྱས། རྒྱལ་པོས་ཀྱང་། ལུགས་ཆེན་གསུམ་གི་ཚུལ་དག་མ་རྟོགས་ན། །སྨན་པ་ཆེན་པོ་ཆེན་པོའི་གྲངས་སུ་མི་འགྲོ་སྟེ། །ཞེས་གསུངས་ནས་ཕྱོགས་མཐའ་དག་ལ་སློབ་སྦྱོང་བྱེད་རྒྱུའི་སྐུལ་མ་གནང་བ་དང་ལུགས་ཆེན་གསུམ་ཤེས་པ་ལ་སྨན་པ་ཆེན་མོ་ཞེས་དང་། ཕྱོགས་གཅིག་ཤེས་པ་ལ་སྨན་པ་ཞེས་པའི་ལག་རྩལ་མཚན་གནས་གནང་རྒྱུའི་སྲོལ་གཏོད་པ་སོགས་སྔར་ལས་ལྷག་པའི་གོང་འཕེལ་བཏང་། ཇོ་བོ་ཤཱཀྱ་རྣམ་གཉིས་སྤྱན་དྲངས། བོད་དུ་སངས་རྒྱས་བསྟན་པ་དར་བའི་རྨང་ཡང་གཏིང་། དེ་ནས་ད་བར་མི་ལོ༡༣༦༧སོང་།
དུས་སྐབས་བཞི་པ། བོད་ཀྱི་རྒྱལ་རབས་༣༨པ་ཆོས་རྒྱལ་ཁྲི་སྲོང་ལྡེའུ་བཙན་ཞབས་ཀྱིས་ཡབ་མེས་གོང་མ་རྣམས་ཀྱི་སྲོལ་རྒྱུན་བཞིན་བོད་ཀྱི་རིག་གནས་སྤྱི་དང་། ཁྱད་པར་དུ་གསོ་བ་རིག་པ་གོང་འཕེལ་གཏོང་རྒྱུའི་དགོངས་བཞེད་ཀྱིས་སྔར་ལས་ལྷག་པའི་སྒོ་ནས་ཕྱི་ཕྱོགས་དང་འབྲེལ་ཟམ་བཙུགས། སྤྱན་འདྲེན་གྱི་ཕོ་ཉ་ཆེན་དུ་མངགས། རྒྱ་གར་དང་། རྒྱ་ནག བལ་ཡུལ་སོགས་ནས་མཁན་ཆེན་ཤནྟ་རཀྵི་ཏ་སོགས་མཁས་པ་མང་པོ་གདན་འདྲེན་ཞུས། བེེ་རོ་ཙཱ་ན་ལ་སོགས་པའི་བོད་ཀྱི་མཁས་པ་མང་པོ་གསོ་སྐྱོང་གནང་། ཕྱི་ཕྱོགས་ཀྱི་མཁས་པ་དང་། སྔར་ཡོད་བོད་ཀྱི་སྨྱན་པ་རྣམས་དང་ལྷན་ཅིག་ཏུ་ཞལ་འཛོམས་ནས་རྒྱལ་ཁམས་སོ་སོའི་ཁྱད་ཆོས་ལུགས་སྲོལ་མི་འདྲ་བ་རྣམས་སློབ་སྦྱོང་དང་ལག་ལེན་གནང་བ་བརྒྱུད། འཛམ་གླིང་རྩེ་མཐོའི་མིའི་ལུས་ཁམས་དང་བསྟུན་པའི་གསོ་དཔྱད་ཀྱི་གཞུང་ལུགས། 《རིན་ཆེན་སྤུངས་པ》ཞེས་དང་། 《ལུས་གནས་ནད་གཞི་གསུམ་གྱི་གསོ་ཐབས》ཞེས་སོགས་ཀྱི་གཞུང་གདམས་མང་དུ་བརྩམས་མཛད། དེ་དག་ཕྱོགས་གཅིག་ཏུ་བསྡུས་པའི་གླེགས་བམ་དེ་རྒྱལ་པོའི་སྤྱན་སྔར་བདག་གཉེར་གནང་བས་《རྒྱལ་པོའི་བླ་ཡིག་འོད་འབར》ཞེས་གྲགས་ཏེ། སྐབས་དེའི་གསོ་དཔྱད་ལག་ལེན་གྱི་གཞི་འཛིན་སར་གྱུར། ལྷག་པར་དུ། ལོ་ཆེན་བེེ་རོ་ཙཱ་ན་དང་། གཡུ་ཐོག་རྙིང་མོ་ཡོད་ཏན་མགོན་པོ། ཁམས་ཕྱོགས་ནས་གཉའ་པ་ཆོས་ཀྱི་བཟང་པོ་སོགས། ཕྱག་རྟེན་གསེར་གྱི་མནྜལ་དང་བཅས་སྔ་ཕྱིར་རྒྱ་གར་ལ་མངགས་གནང་མཛད། དེ་རྣམས་ནས་ཁ་ཆེ་ཟླ་བ་མངོན་དགའ་སོགས་པཎྜི་ཏ་མང་པོ་བསྟེན་ནས། རིག་པའི་གནས་མཐའ་དག་དང་ཁྱད་པར་དུ་གསོ་བ་རིག་པ་ལ་མཁས་པར་བསླབས། ལོ་ཆེན་བེེ་རོས་གསོ་རིག་གི་གཞུང་ལུགས་ཁག་གཅིག་བོད་སྐད་དུ་བསྒྱུར་བ་དང་།ཉམས་ཡིག་མཐོང་བ་དོན་ལྡན། ཁྱད་པར་ཟབ་པ་རྣམ་གསུམ། གསོ་དཔྱད་སྔོའི་མན་ངག་སྔོ་འབུམ་སོགས་བརྩམས་ནས་དཔལ་ལྡན་རྒྱུད་བཞིའི་རྨང་གཏིང་། དེ་དག་ཕྱོགས་གཅིག་ཏུ་བསྒྲིགས་པ་རྒྱལ་པོའི་དཔེ་མཛོད་དུ་བཞུགས་སུ་གསོལ་བ《བླ་དཔྱད་ཀྱི་གཞུང་འཚོ་བའི་མདོ》ཞེས་གྲགས། དེ་ལ་བརྟེན་ནས་སྨན་དཔྱད་ཀྱི་ལག་རྒྱ་ཆེར་འཕེལ། རིགས་མཐོ་དམན་དང་། གྲལ་རིམ་གྱི་དབྱེ་བ་མེད་པར་བོད་ཕྲུག་བློ་རྣོ་བ་ཁག་གཅིག་བསྡུས་ནས་གསོ་རིག་སློབ་སྦྱོང་བྱེད་དུ་བཅུག་སྟེ་བརྒྱུད་འཛིན་གསོ་སྐྱོང་བྱས། དེ་དག་ལས་ཀྱང་ཁྱད་པར་གྱུར་པ་གངས་ཅན་སྨན་པའི་རྒྱལ་པོ་གཡུ་ཐོག་ཡོན་ཏན་མགོན་པོ་དེ་ཉིད་ཐུགས་སྐྱེད་དུས་སུ་སྨིན་ནས་མཁས་པའི་སྙན་གྲགས་ཆེས་ཆེར་རྒྱས། ཆོས་རྒྱལ་ཁྲི་སྲོང་ལྡེའུ་བཙན་གྱི་བླའི་སྨན་པར་དབང་བསྐུར། བེེ་རོས་བསྒྱུར་མཛད་པའི་སྨན་གཞུང་རྩ་བར་བཟུང་། དེའི་ཁར་གཡུ་ཐོག་པ་རང་གི་ཉམས་མྱོང་མན་ངག་གི་སྐོར་དང་། སྔ་དར་བོད་ཀྱི་གསོ་བ་རིག་པའི་གཞུང་གདམས་ཀྱི་མྱོང་བྱང་། ཐུན་མིན་གྱི་ཁྱད་ཆོས་བཅས་ཀྱི་བསྣན་ཁ་ཅི་རིགས་ཤིག་གནང་སྟེ། 《བདུད་རྩི་སྙིང་པོ་གསང་བ་མན་ངག་གི་རྒྱུད》ཅེས་པ་འདི་ཉིད་སྒྲིག་གནང་མཛད། བཻ་རོས་བསྒྱུར་བའི་གཞུང་རྩ་བ་དང་། རང་གི་མན་ངག་མང་པོ་ཞིག་ཟླ་བ་མངོན་པར་དགའ་བའི་ཞལ་ཁྲིད་ལས་བྱུང་བ་ཡིན་པས། མཛད་བྱང་དུ། ཁ་ཆེ་ཟླ་བ་མངོན་པར་དགའ་བས་སྦྱར། ཞེས་པའི་མཛད་བྱང་བཀོད། རྒྱུད་འདིའི་མ་དཔེ་གཅིག་གནས་སྐབས་རིང་བསམ་ཡས་ཀ་བ་བུམ་པ་ཅན་དུ་གཏེར་དུ་སྦས་ཞེས་གྲགས། གཡུ་ཐོག་ཡོན་ཏན་མགོན་པོ་ཉིད་དགུང་ལོ་༥༠ཕེབས་པའི་སྐབས་སུ་སྐུ་འཁོར་བུ་སློབ་དང་བཅས་པ་ཀོང་པོ་སྨན་ལུང་དུ་ཕེབས། དེར་སྨན་གྱི་གྲོང་ཁྱེར་ལྟ་ན་སྡུག་ཅེས་བྱ་བའི་སྨན་པའི་སློབ་གྲྭ་ཞིག་ཕྱག་བཏབ།སྣོད་ལྡན་གྱི་སློབ་མ་མི་གྲངས། ༣༠༠ལྷག་ཙམ་བསྡུས་མཛད་《བདུད་རྩི་སྙིང་པོ་གསང་བ་མན་ངག་གི་རྒྱུད》དང་། དེའི་ཆ་ལག་དང་བཅས་པ་སློབ་གཞི་གཙོ་བོར་མཛད། གཞན་ཡང་། རྒྱ་དཀར་ནག་དང་། ཡུལ་ཁམས་གཞན་ནས་བསྒྱུར་མཛད་པའི་གསོ་རིག་གཞུང་དང་། རིག་པའི་གནས་གཞན་དག་ཀྱང་ཁྲིད་སྦྱོང་གནང། དེའི་སྟེང་སྐར་རྩིས་རི་བོ་རྡུལ་འབེབས་དང་། ནག་རྩིས་འཁོར་འདས་གཏན་འབེབས་སོགས་གནམ་རིག་སྐར་རྩིས་ཀྱི་སློབ་ཚན་ཀྱང་ཁྲིད་སྦྱོང་གནང་། ཚིག་རྒྱུགས། དོན་རྒྱུགས། སྨན་ངོ་ངོས་འཛིན་རྒྱུགས་སྤྲོད་སོགས་ཀྱི་ལམ་ལུགས་གཏན་འབེབས་བྱས་ནས་མང་ཐོས་མཁས་པ་སྨན་རྩིས་གཉིས་ལྡན་གྱི་བརྒྱུད་འཛིན་པ་མང་པོ་གསོ་སྐྱོང་གནང་། གསོ་དཔྱད་བསྟན་པ་རྒྱ་ཆེར་སྤེལ། སྨན་པ་འབུམ་རམས་པ། སྨན་པ་རབ་འབྱམ་པ། སྨན་པ་དཀའ་བཅུ་པ། སྨན་པ་བསྡུས་ར་བ་བཅས་ལག་རྩལ་ཤེས་ཡོན་གྱི་རིམ་པ་བཞིར་ཕྱེས་ནས་སོ་སོའི་མཚན་གནས་གནང་རྒྱུའི་གཏན་འབེབས་མཛད། དེ་ནི་དེང་དུས་རྒྱལ་ཁབ་ཀྱིས་གཏན་འབེབས་གནང་བའི་སྣན་པའི་ལག་རྩལ་རིམ་པའི་གོ་མིང་དང་འདྲ་བ་ཞིག་ཡིན། སློབ་གྲྭ་དེ་བཙུགས་པ་དང་སྨན་པའི་ལག་རྩལ་དེ་འདྲ་བཟོས་ནས་ད་བར་མི་ལི་༡༢༣༩སོང་། དེའི་སློབ་སྲོལ་དང་ལག་ལེན་གྱི་བརྒྱུད་པ་རྩ་བའི་ཆ་ནས་ད་ལྟའི་བར་དུ་མ་ཉམས་བརྒྱུད་འཛིན་བྱས་ཡོད་ལ། དེས་རྒྱ་ཆེའི་མང་ཚོགས་ཀྱི་ནད་བཅོས་ནད་འགོག་གི་བྱ་བར་ལེགས་སྐྱེས་ཧ་ཅང་ཆེན་པོ་ཕུལ་ཡོད།
དུས་སྐབས་ལྔ་པ། མངའ་བདག་ཁྲི་རལ་པ་ཅན་གྱི་སྐུ་དུས་སུ་ཕྱི་ཕྱོགས་ཀྱི་པཎྜི་ཏ་མང་པོ་གདན་འདྲེན་ཞུས། སླར་ཡང་བོད་ཀྱི་ལོ་ཙཱ་བ་མང་པོ་གསོ་སྐྱོང་གནང་། རྒྱལ་པོ་དང་། བློན་པོ།པཎྜི་ཏ། ལོ་ཙཱ་བ་མང་དུ་བཀའ་བགྲོས། སྒྲ་སྦྱོར་བམ་པོ་གཉིས་པ་དང་། བྱེ་བྲག་རྟོགས་བྱེད་ཆེན་པོ་སོགས་བརྩམས་མཛད། སྔར་བསྒྱུར་ཟིན་པའི་རིག་གནས་ལ་སྐད་གསར་བཅད་ཀྱིས་གཏན་ལ་ཕབ།ཆོས་ལུགས་དང་རིག་གནས་སྐོར་གྱི་རིགས་པའི་གཞུང་ལུགས་ཐོག་ནས་བོད་ཡོངས་སྒྲ་སྐད་གཅིག་གྱུར་བཟོས། 《བདུད་རྩི་སྙིང་པོ་གསང་བ་མད་ངག་གི་རྒྱུད》ཀྱི་དཔེ་ནི་སྐབས་འདིར་ཐུན་མོང་དུ་མི་སྣང་ཡང་། དེ་མིན་གསོ་བ་རིག་པའི་གཞུང་གདམས་ལག་ལེན་བཅས་སྔར་རྒྱུན་མི་ཉམས་གོང་འཕེལ་བཏང་གནང་།ད་བར་མི་ལོ་༡༡༢༩སོང་།
དུས་སྐབས་དྲུག་པ། ལྷ་བླ་མ་ཡེ་ཤེས་འོད་ཀྱི་སྐུ་ཚེའི་སྟོད་ལ་སྙེ་བོ་ལོ་ཙཱ་བ་དབྱིག་གི་རིན་ཆེན་སོགས་ཀྱི་ཡན་ལག་བརྒྱད་པའི་སྙིང་པོ་བསྡུས་པ་དང་། དེའི་རང་འགྲེལ། གཅེས་གྲུབ་སོགས་རྒྱ་གཞུང་འགའ་ཞིག་རྒྱུད་སྤེལ་མཛད་ཡོད་ཀྱང་། གཙོ་བོ་ནི། ལོ་ཆེན་རིན་ཆེན་བཟང་པོས། ཡན་ལག་བརྒྱད་པ་དང་། འགྲེལ་ཆེན་ཟླ་ཟེར། རྟ་དཔྱད་ཤ་ལི་ཧོ་ཏྲ་སོགས་བསྒྱུར་མཛད། སློབ་གྲྭ་བ་ཁག་གཅིག་བསྡུས་ནས། བརྒྱད་པ་རྩ་འགྲེལ་སློབ་གཞི་གཙོ་བོར་གནང་། གཞུང་ལག་ལེན་དང་བཅས་པ་དར་ཞིང་རྒྱས་པར་མཛད།ལོ་ཆེན་དེས་སློབ་མ་མང་པོ་གསོ་སྐྱོང་གནང་བའི་ནང་ནས་གཙོ་ཆེ་བ་སྤུ་རངས་ཀྱི་སྨན་པ་མི་བཞི་ཡིན། དེ་དག་མཁས་ཤིང་གྲགས་ལ་ཕྲིན་ལས་ཤིན་ཏུ་རྒྱས་པས་སྐབས་དེའི་དབུས་གཙང་གི་སྨན་པ་ཕལ་ཆེར་འདི་དག་གི་སློབ་བརྒྱུད་དུ་གྱུར། ཆེར་རྗེ་ཞིག་པོ་དང་།གཙང་སྟོད་དར་མགོན་པོ་སོགས་རིམ་པར་རྒྱུད་ནས་བོ་དོང་ཨེའི་ཕྱོགས་སུ་རྒྱུན་འཕེལ། ཇོ་བོ་རྗེ་དང་། ནག་ཚོ་ལོ་ཙཱ་བས་ཤ་སྦྱོར་བདུད་རྩི་དར་ཡ་ཀན་བསྒྱུར། མགོ་དཔྱད་དྲ་བ་སྡོམ་པ་སོགས་མན་ངག་ཁ་ཤས་མཛད། ཞང་སྟོན་ཆེན་པོ་དང་། བི་ཇི་སྨན་ནག་པ་ལས་མཉམ་མེད་དྭགས་པོ་ལྷ་རྗེས་གསན་ནས་གསོ་དཔྱད་ཀྱི་ལག་ལེན་རྒྱ་ཆེར་སྤེལ། ལོ་ཆེན་རིན་བཟང་གི་དངོས་སློབ་ཞང་ཞུང་པ་ཤེས་རབ་འདོ་ནས་རིམ་བརྒྱུད། གཡུ་ཐོག་རྒྱ་གར་རྡོ་རྗེ་དང་།གཡུ་ཐོག་བརྗིད་པོ། ཁྱུང་པོ་རྡོ་རྗེ་བར་དུ་བརྒྱུད་ནས་འཕེལ། དུས་དེ་ཙམ་ན་གྲྭ་མངོན་དབང་ཕྱུག་འབར་བས་《བདུད་རྩི་སྙིང་པོ་གསང་བ་མན་ངག་གི་རྒྱུད》ཀྱི་དཔེ་གཏེར་ནས་བཞེས། གནས་བརྟན་དར་མ་གྲགས་དང་། སྟོད་སྟོན་དཀོན་མཆོག་སྐྱབས། གཡུ་ཐོག་གསར་མ་ཡོན་ཏན་མགོན་པོའི་བར་དུ་ཆིག་བརྒྱུད་ཀྱིས་སྤེལ། གཡུ་ཐོག་ཡོན་ཏན་མགོན་པོ་ལ་བཤད་སྲོལ་ཐམས་ཅད་ཀྱི་གཞུང་ལག་ལེན་དང་བཅས་པའི་གདམས་ངག་ཡོངས་རྫོགས་ཀྱི་བཀའ་བབས།བདུད་རྩི་སྙིང་པོ་གསང་བ་མན་ངག་རྒྱུད་ཉིད་རྩ་བར་བཟུང་། དེའི་སྟེང་དུ་བརྒྱད་པ་དང་། སྙིང་པོ་བསྡུས་པ་རྩ་འགྲེལ་དང་།དེ་མིན་སྔར་ཡོད་བོད་ཀྱི་སྨན་གཞུང་ལག་ལེན་དང་བཅས་པས་ཁ་སྐོང་། གཡུ་ཐོག་རྙིང་མ་ནས་བཟུང་མི་རབས་༡༣བར་དུ་བརྒྱུད་པའི་ལག་ལེན་མན་ངག་གིས་ཟུར་བརྒྱན། བདེ་བཤེས་སྨན་གྱི་བླ་མས་དངོས་སུ་ཞལ་གཟིགས་ལུང་བསྟན། དབུགས་དབྱུང་།སྤྲུལ་པའི་དྲང་སྲོང་རིག་པའི་ཡེ་ཤེས་དང་། ཡིད་ལས་སྐྱེས་ཀྱིས་ཞུ་བ་དང་། ཞུ་ལན་གྱི་ཚུལ་དུ་རྒྱུད་བཞི་ཡོངས་རྫོགས་གསུངས་པའི་དག་པའི་གཟིགས་པ་ཉིད་གཞིར་བཞག་སྟེ་བཀའ་དངོས་དང་ཁྱད་མེད་པའི་《བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད》དཔལ་ལྡན་རྒྱུད་བཞི་ཞེས་འཛམ་གླིང་ཀུན་ཏུ་ཡོངས་སུ་གྲགས་པ་གསོ་དཔྱད་ཀུན་གྱི་རྒྱལ་པོ་འདི་ཉིད་རྩོམ་སྒྲིག་གནང་། སྐོར་ཚོམ་སྟོང་ཐུན་བཅུ་གཅིག་སོགས་ཆ་ལག་གི་སྐོར་འགའ་ཞིག་ཀྱང་བརྩམས་མཛད། སྒོ་བཞི་རེ་ཐང་དུ་སློབ་མའི་ཚོགས་མང་དུ་བསྡུས་ནས་དཔལ་ལྡན་རྒྱུད་བཞི་འདི་ཉིད་སློབ་གཞི་གཙོ་བོར་གནང་ནས་གསོ་བ་རིག་པའི་གཞུང་ལག་ལེན་དང་བཅས་པ་འཆད་སྤེལ་གནང་སྨན་པའི་རྒྱལ་པོ་དེ་དག་གིས་ཐུགས་སྐྱེད་དང་། མིའི་རིགས་ཀྱི་བསོད་ནམས་ཀྱི་མཐུ་ལ་བརྟེན་ནས་གཞུང་གདམས་ལག་ལེན་དང་བཅས་པ་མི་ཉམས་གོང་དུ་འཕེལ། ནམ་མཁའི་མཐའ་དང་མཉམ་པའི་ཕྲིན་ལས་རྒྱས་བཞིན་བཞུས་ཡོད་པའི་འདི་ལྟར་ལགས་སོ། དེ་ལ་སློབ་མའི་ཚོགས་ཤིན་ཏུ་མང་ཡང་། གཙོ་ཆེ་ཤོས། བསྟེན་ཐབས་དོགས་པ་མེད་པར་བློ་གཏད་ལ། །ངོ་ལྐོག་མེད་པར་བྱ་བ་བསྒུབ་པར་བྱ། །ཞེ་པའི་མཚན་ཉིད་ཚང་བའི་སྡོན་ལྡན་གྱི་སློབ་མ་སུམ་སྟོན་ཡེ་ཤེས་གཟུངས་ལ་བཀའ་རྫོགས། ལུང་རྫོགས། གཞུང་གདམས་ལག་ལེན་དང་བཅས་པ་བུམ་པ་གང་བྱོའི་ཚུལ་དུ་བསྩལ་ནས་ཁྱད་དུ་འཕགས་པའི་བརྒྱུད་འཛིན་པར་གྱུར། བཀའ་སྲོལ་འདི་ཉིད་དེ་ལས་རིམ་པར་བརྒྱུད་དེ་འཕེལ་ཞིང་རྒྱས་པར་གྱུར་གཡུ་ཐོག་གསར་མས་རྒྱུད་འདི་སྤེལ་ནས་ལོ༨༦༩སོ།
དུས་སྐབས་བདུན་པ། རྗེ་བཙུན་གྲགས་པ་རྒྱལ་མཚན་གྱིས་《གསོ་དཔྱད་རྒྱལ་པོའི་དཀོར་མཛོད》སོགས་བརྩམས་མཛད།ས་སྐྱའི་སྨན་གྲོང་ཞེས་པ་བཙུགས་གནང་། སློབ་མ་ཁག་གཅིག་བསྡུས། བྲང་ཏི་ཡབ་སྲས་རྣམས་ནས་གསོ་རིག་འཆད་ཉན་དང་ལག་ལེན་གནང་། བརྒྱད་འཛིན་སློབ་མ་མང་དུ་ཐོན་ནས་གསོ་རིག་འཆད་སྤེལ་གནང་། ད་བར་མི་ལོ་༧༩༣སོང་།
ཁྲོ་ཕུ་ལོ་བའི་རྒྱུན་ལས། ཀུན་མཁྱེན་བུ་སྟོན་ཆེན་པོས་ཞྭ་ལུར་སློབ་ཚོགས་ཤིན་ཏུ་མང་པོ་འདུས་པ་ལ་རིག་པའི་གནས་མཐའ་དག་དང་། ཁྱད་པར་དུ་དུས་འཁོར་དང་ཡན་ལག་བརྒྱད་པ་རྩ་འགྲེལ་སློབ་གཞི་གཙོ་བོར་གནང་སྟེ་སྨན་རྩིས་གཉིས་ཀའི་འཆད་ཉན་རྒྱ་ཆེར་གནང་ནས་དར་སྤེལ་བཏང་། ད་བར་ལོ་༧༠༦སྐོར་སོང་།
མཁས་གྲུབ་ཨོ་རྒྱན་པ་དང་རྗེ་རང་བྱུང་རྡོ་རྗེས་སྟོད་ལུང་མཚུར་ཕུར་སློབ་མ་བསྡུས་ནས་སྨན་རྩིས་གཉིས་ཀའི་འཆད་ཉན་དང་ལག་ལེན་གནང་། གྲུབ་ཆེན་བྷ་ལི་པ་དང་འཕགས་མཆོག་ཀླུ་སྒྲུབ་ཞབས་ཀྱི་མན་ངག་དངུལ་ཆུ་སྐོར་གསུམ་གྱི་བསྟན་བཅོས་བོད་སྐད་དུ་བསྒྱུར། དངུལ་འབུམ་ཞེས་པའི་བསྟན་བཅོས་བརྩམས། དངུལ་ཆུ་བརྩོ་བཀྲུ་ཆེན་མོ་དང་། རིན་ཆེན་རིལ་ནག་ཆེན་མོ། ཡང་ཟབ་རིལ་བུ། དབང་རིལ་ཤེལ་དཀར་མཆོད་རྟེན་སོགས་ཕྱག་ལེན་གནང་ནས་དེའི་རྒྱུད་སྤེལ་བ་ད་ལྟའི་བར་དུ་བཞུགས་པ་འདི་དང་། ཟུར་མཁར་མཉམ་ཉིད་རྡོ་རྗེའི་མེས་པོ་སློབ་དཔོན་བསོད་ནམས་རིན་ཆེན་འདི་དག་གི་སློབ་མ་ཡིན་པས། ཟུར་ལུགས་ཀྱི་འཆད་སྲོལ་དང་ཕྱག་ལེན་ཕལ་ཆེར་འདི་དག་གི་དགོངས་པ་ལྟར་ཡིན། ད་བར་ལོ་༦༧༨སོང་།
བོ་དོང་པཎ་ཆེན་འཇིགས་མེད་གྲགས་པས་དཔལ་ལྡན་རྒྱུད་བཞིའི་འགྲེལ་པ་སོགས་བརྩམས་ནས་བོ་དོང་ཨེའི་ཆོས་གྲྭར་སྨན་རྩིས་གཉིས་ཀའི་འཆད་དང་ཕྱག་ལེན་གནང་། བརྒྱུད་འཛིན་སྨན་པ་ད་ལྟའི་བར་དུ་གནས་ཡོད། བྱང་པ་རིགས་ལྡན་ཆེན་པོའང་འདིའི་སློབ་བརྒྱུད་ཡིན་པས་འཆད་སྲོལ་དང་ཕྱག་ལེན་ཕལ་ཆེར་འདི་ལ་ཐུག་ཡོད།
དུས་སྐབས་བརྒྱད་པ། བྱང་པ་རིགས་ལྡན་ཆེན་པོ་རྣམ་རྒྱལ་གྲགས་བཟང་ནས་བྱང་ངམ་རིང་དུ་སློབ་མ་ཁག་གཅིག་བསྡུས་དཔལ་ལྡན་རྒྱུད་བཞིའི་འཆད་ཉན་དང་། སྨན་རྩིས་གཉིས་ཀའི་ཕྱག་ལེན་རྒྱ་ཆེར་གནང་། སློབ་མ་ཚོས་དགེ་སློབ་འདུས་ཚོགས་ཀྱི་དབུས་སུ་ཚོགས་ལངས་བྱས་ནས་རྒྱུད་བཞིའི་གོ་དོན།དཀའ་གནད། ལོ་རྒྱུས་སོགས་ངག་ཐོག་ནས་འབེལ་གཏམ་བཤད་རྒྱུགས་འབུལ་བ་དང་། རྒྱུད་བློ་འཛིན་དང་སྨན་ངོ་ངོས་འཛིན་གྱི་རྒྱུགས་འབུལ་ལམ་ལུགས་ཀྱི་སྲོལ་གཏོད་གནང་། བྱམས་པ་དཀོན་མཆོག་རིན་ཆེན། ལྷ་བཙུན་བཀྲ་ཤིས་དཔལ་བཟང་། བསོད་ནམས་ཡེ་ཤེས་རྒྱལ་མཚན། ལྷུན་སྡིངས་ལེགས་གྲུབ་དཔལ་བ་སོགས་བརྒྱུད་འཛིན་སློབ་མ་མང་པོ་གསོ་སྐྱོང་གནང་། བྱང་ལུགས་ཞེས་པའི་བཀའ་སྲོལ་གསར་དུ་བཏོད། ཁོང་ཡོབ་སྲས་རྣམས་ནས་རྒྱུད་བཞིའི་འགྲེལ་པ་རྒྱས་བསྡུས་ཁ་ཤས་བརྩམས་གནང་བ་སོགས་བོད་ཀྱི་གསོ་རིག་གོང་སྤེལ་གཏོང་བའི་མཛད་རྗེས་ཤིན་ཏུ་ཆེ། བྱང་པ་རྣམ་རྒྱལ་གྲགས་བཟང་གི་དངོས་སློབ་ལྷུན་སྡིངས་པ་ལེགས་གྲུབ་དཔལ་བ་ནས་ལྷུན་གྲུབ་སྡིངས་སུ་སློབ་མ་ཁག་གཅིག་བསྡུས། གསོ་རིག་རིགས་ལྡན་ཆེན་པོའི་བཤད་སྲོལ་ཕྱག་ལེན་རྒྱ་ཆེར་གནང་། བྱང་པ་རིགས་ལྡན་ཆེན་པོའི་བཤད་སྲོལ་ཕྱག་ལེན་དང་བཅས་པའི་བརྒྱུད་འཛིན་པ་གཙོ་བོར་གྱུར། དེའི་རྒྱུན་ལས་ལྷུན་སྡིངས་པ་བདུད་རྩི་འགྱུར་མེད་དང་རྣམ་རྒྱལ་རྡོ་རྗེ་སོགས་མཁས་གྲགས་ཉམས་མྱོང་ལྡན་པའི་བརྒྱུད་འཛིན་པ་མང་དུ་འཕེལ་ནས་གསོ་རིག་དར་སྤེལ་གནང་། མཁས་དབང་རྣམ་རྒྱལ་རྡོ་རྗེ་ལ་སྡེ་སྲིད་རིན་པོ་ཆེ་ནས་ཀྱང་དཀའ་གནད་འདྲི་མོལ་གནང་། གདེང་འཇོག་དང་བསྔག་བརྗོད་ཆེ། ཟུར་མཁར་མཉམ་ཉིད་རྡོ་རྗེ་རང་གི་མེས་པོར་གྱུར་པ་སློབ་དཔོན་བསོད་ནམས་རིན་ཆེན་ལས་གསོ་རིག་གཞུང་གདམས་བཅས་ཞུས། སྔོན་སྦྱངས་ཀྱི་བག་ཆགས་སད། གཡུ་ཐོག་པའི་ཡེ་ཤེས་ཀྱི་སྐུས་རྗེས་སུ་བཟུང་བའི་དག་གཟིགས་ལྟར། དཔལ་ལྡན་རྒྱུད་བཞིའི་དཔེ་ཡི་གེ་པས་འབྲི་ནོར། བརྐོས་ནོར་བྱས་པ་མ་དག་རྒྱུན་འབྱམས་སོང་བའི་རིགས་དག་བཅོས་གནང་། རྒྱུད་བཞིའི་འགྲེལ་ཆེན་པོད་ཤེལ་ཕྲ་མོ་དང་། མན་ངག་བྱེ་བ་རིང་བསྲེལ་སོགས་ཉམས་ཡིག་མང་པོ་བརྩམས་མཛད། ལ་ཐོག་ཟུར་མཁར་དུ། དྭགས། ཀོང་། ཉང་། བྱར། ཨེ་སོགས་བོད་ལྗོངས་ལྷོ་ཕྱོགས་ཁུལ་གྱི་སློབ་མ་མང་དུ་འདུས། རྒྱུད་བཞིའི་གཞུང་ལུགས་ལག་ལེན་དང་བཅས་པའི་འཆད་ཉན་གནང་། ཟུར་ལུགས་ཞེས་པའི་བཀའ་སྲོལ་གསར་དུ་བཏོད། དངུལ་ཆུ་བརྩ་བཀྲུ་ཆེན་མོ་དང་། རིན་ཆེན་རིལ་ནག་ཆེན་མོའི་ཕྱག་ལེན་རྒྱ་ཆེར་གནང་། དེང་དུས་ཕྱག་ལེན་ཕལ་ཆེར་བརྒྱུད་པ་འདི་ལས་འཕེལ་བ་ཡིན། སྐྱེམས་པ་ཚེ་འབུམ་རྡོ་རྗེ་སོགས་མཐར་ཕྱིན་གྱི་སློབ་མ་བཞིས་མཚོན་པའི་བརྒྱུད་འཛིན་གྱི་སློབ་ཚོགས་མང་དུ་འཕེལ། གཞན་ཡང་། སྐྱེམས་པ་ཚེ་དབང་རྒྱལ་པོ། ཟུར་མཁར་དབོན་བློ་གྲོས་རྒྱལ་པོ། མཚོ་སྨད་མཁན་ཆེན། བྱར་པོ་པཎ་ཆེན་སོགས་རིམ་པར་བརྒྱུད་ནས་གསོ་རིག་དར་སྤེལ་མཛད་དུས་ཕྱིས་ནད་ཐོག་ལག་ལེན་ཐད་ལ་བོད་ཁམས་ཡོངས་ཀྱི་སྨན་པ་ཕལ་ཆེར་ལུགས་འདི་གཙིགས་སུ་འཛིན། འབྲི་གུང་ཆོས་ཀྱི་གྲགས་པས་ཟུར་ལུགས་པས་ཟུར་ལུགས་གཞིར་བཞག་པའི་སྟེང་དུ། རང་གི་མཁྱེན་དཔྱོད་དང་ཉམས་མྱོང་ལ་བརྟེན་འབྲི་ལུགས་ཞེས་པའི་བཀའ་སྲོལ་བཏོད། རྒྱུད་བཞི་ལ་འབྲི་གུང་དཀའ་མཆན་ཞེས་པ་དེ་བཏབ། ལག་ལེན་གྱི་ཡིག་ཆ་མང་པོ་བརྩམས། འབྲི་གུང་དུ་ཕྱོགས་ཀྱི་སློབ་མ་མང་དུ་འདུས། རྒྱུད་བཞི་འཆད་ཉན་དང་། ཁྱད་འཕགས་མན་ངག་ལྡན་པའི་ཕྱག་ལེན་རྒྱ་ཆེར་གནང་། དཀོན་མཆོག་འགྲོ་ཕན་དབང་པོ། དཔོན་ཚང་ཡེ་ཤེས་སོགས་བརྒྱུད་འཛིན་མཁས་པ་མང་པོ་འཕེལ་འབྲི་ལུགས་ཞེས་པའི་ཕྱག་ལེན་ད་ལྟའང་མ་ཉམས་པར་གནས་ཡོད།
དུས་སྐུབས་དགུ་པ། རྒྱལ་པ་ལྔ་པ་ཆེན་པོའི་སྐུ་དུས་སུ། འབྲས་སྤུངས་དགའ་ལྡན་ཕོ་བྲང་ནུབ་མར་གསོ་རིག་འགྲོ་ཕན་གླིང་དང་། གཞིས་ཀ་བསམ་གྲུབ་རྩེར་དྲང་སྲོང་འདུས་པའི་གླིང་ཞེས་པའི་གསོ་རིག་སློབ་གྲྭ་ཁག་གཉིས་རྒྱུན་འཛུགས་གནང་། སློབ་མ་མང་དུ་བསྡུས། རྒྱུད་བཞི་ཆ་ལག་དང་བཅས་པའི་འཆད་ཉན་སྤེལ། རྒྱུད་བཞི་ཚིག་རྒྱུགས་འབུལ་བའི་ལམ་ལུགས་བཟོས། རྩེ་ལྷ་དབང་ལྕོག་ཏུའང་ནང་སོ་དར་རྒྱས་དང་དར་མོ་སྨན་རམས་པས་གཉེར་བའི་གསོ་རིག་སློབ་གྲྭ་བཙུགས། རྒྱུད་བཞི་འཆད་སྤེལ་མཛད། དངུལ་ཆུ་བཙོ་བཀྲུ་ཆེན་མོ་དང་། རིན་ཆེན་རིལ་བུའི་སྦྱོར་པ་ཕོན་ཆེ་བར་མཛད། སྔ་རབས་བོད་རྗེ་རྣམས་ཀྱི་མཛད་སྲོལ་བཞིན་ཕྱི་དང་ནང་གི་སྨན་པ་ཁག་གཅིག་གདན་འདྲེན་ཞུས། དར་མོ་བ་སོགས་ལ་དེ་དག་གི་ཁྱད་ཆོས་མན་ངག་ལག་ལེན་སྐོར་སློབ་སྦྱོང་བྱེད་དུ་བཅུག་པ་སོགས་བརྒྱུད་འཛིན་པ་མང་པོ་གསོ་སྐྱོང་གནང་། རྒྱུད་བཞིའི་དཔེ་དག་བཅོས་དང་། ཆ་ལག་བཅོ་བརྒྱད་སྒྲིག་ཞུས་མཛད་ནས་ཤིང་པར་བརྐོས་གནང་བ་སོགས་གསོ་རིག་གོང་སྤེལ་གནང། ལྷག་པར་དུ་རབ་བྱུང་༡༢པའི་མེ་བྱི་ལོར། མིའི་དབང་པོ་སྡེ་སྲིད་རིན་པོ་ཆེ་སངས་རྒྱས་རྒྱ་མཚོས་ལྕགས་པོ་རི་ལ་ལྕགས་རི་རིག་བྱེད་འགྲོ་ཕན་གླིང་ཞེས་པའི་སྨན་གྱི་སློབ་གྲྭ་བཙུགས། དབུས་གཙང་ཁུལ་གྱི་དགོན་སྡེ་ཁག་ནས་སློབ་མ་མང་དུ་བསྡུས། མཐུན་རྐྱེན་ཚང་མ་བོད་ཀྱི་གཞུང་ས་རང་ནས་བསྩལ། དཔལ་ལྡན་རྒྱུད་བཞི་དང་། བེེ་ཌཱུརཡ་སྔོན་པོ་སློབ་གཞི་གཙོ་བོར་བྱས་ནས་འཆད་ཉན་གནང་། སློབ་མ་རེ་རེ་བཞིན་རྒྱུད་གསུམ་བློ་འཛིན་རྒྱུགས་སྤྲོད་ལམ་ལུགས་དང་། དེ་བཞིན་སྔོན་སྨན་དང་ཁྲོག་སྨན་སྦྱོར་སྡེར་ངེས་འགྲོའི་རིགས་མཐའ་དག་ངོས་འཛིན་རྒྱུགས་སྤྲོད་ལམ་ལུགས་བཟོས། ལེགས་པ་ལ་གཟེངས་བསྟོད་དང་དཔའ་དར། ཉེས་པ་ལ་ཆད་ལས་དང་དམའ་འབེབས་བྱས་ནས་སྐུལ་འདེད་གཏོང་བའི་སྲོལ་བཙུགས། སློབ་གྲྭ་འདི་ནས་ཐོན་ཏེ་ཕྱིར་ལོག་རྗེས་སྨན་པ་བྱེད་ཆོག་པའི་ཚད་གཞི་ནི་སྨན་པ་རེ་རེ་བཞིན་རྒྱུད་གསུམ་བློ་ལ་ཐོན་ནས་རིགས་པའི་གཞུང་ལུགས་ཤེས་པ། སྨན་ངོ་ཤེས་པ། སྨན་བཟོ་ཤེས་པ། ནད་པར་བརྟག་བཅོས་ཤེས་པ་བཅས་ཀྱི་ཡོད་ཚན་ལྡན་དགོས་པའི་གཏན་འབེབས་བྱས་ཏེ་སྨན་པ་མང་པོ་གསོ་སྐྱོང་གནང་བའི་རྒྱུད་ལས་ད་ལྟའང་དགེ་རྒན་དང་སྨན་པ་མི་ཉུང་བ་ཞིག་བཞུགས་ཡོད་ལ་སྨན་རྩིས་མཁས་དབང་སྐུ་ཞབས་མཁྱེན་རབ་ནོར་བུའང་ཐོག་མར་སློབ་གྲྭ་འདི་ནས་སློབ་མཐར་ཕྱིན་པ་ཞིག་ཡིན།
ལྔ་པ་ཡབ་སྲས་ནི་བོད་ཀྱི་གསོ་རིག་ལ་མཛད་རྗེས་ཤིན་ཏུ་ཆེ་ཞིང་། ལྷག་པར་དུ་སྡེ་སྲིད་རིན་པོ་ཆེ་མཆོག་ནས་རིག་གཞུང་ཐད་ལ་རྒྱ་ཆེ་བའི་རྒྱུད་འགྲེལ་བེེ་ཌཱུརྱ་སྔོན་པོ་བརྩམས་ནས་ཕྱི་རབས་ཀྱི་སྨན་པ་ཡོངས་ལ་ལྟ་བའི་མིག་བསྩལ།ལག་ལེན་ཐོག་ལ་ཤིན་ཏུ་ཟབ་པ་མན་ངག་ལྷན་ཐབས་བརྩམས་ནས་ལས་ཀྱི་ལག་པ་བྱིན་པ་བཅས་ཡིག་འཇོག་དང་། སློབ་གྲྭ་བཙུགས་ནས་བརྒྱུད་འཛིན་པ་མང་པོ་གསོ་སྐྱོང་གནང་བ་སོགས་བཀའ་དྲིན་ཤིན་ཏུ་ཆེ་བར་འཁུམས།ལྩགས་རི་རིག་བྱེད་འགྲོ་ཕན་གླིང་བཙུགས་ནས་ད་བར་མི་ལོ་༣༠༠སོང་།
དུས་སྐབས་བཅུ་པ། ལྷ་སར་ལྕགས་རི་རིག་བྱེད་འགྲོ་ཕན་གླིང་བཙུགས་པའི་སྔ་རྗེས་སུ་མདོ་ཁམས་སྡེ་དགེར་ཆོས་རྒྱལ་བསྟན་པ་ཚེ་རིང་ཞབས་ཀྱིས་དཔལ་ལྷུན་གྲུབ་སྟེང་དུ་སྨན་པའི་སློབ་གྲྭ་བཙུགས། སེར་སྐྱ་གཉིས་ཀའི་སློབ་མ་འགའ་ཞིག་བསྡུས་ནས་རྒྱུད་བཞི་འཆད་ཉན་དང་། རྒྱུད་བཞི་ཀ་བློ་འཛིན་རྒྱུགས་སྤྲོད་དང་། སྨན་ངོ་ངོ་སྤྲོད། ལག་ལེན་བྱེད་དུ་བཅུག་ནས་དྲུང་འཚོ་བ་གུ་རུ་འཕེལ་སོགས་བརྒྱུད་འཛིན་མཁས་པ་མང་པོ་གསོ་སྐྱོང་གནས་ནས་ཕན་འབྲས་ཐོན་པས་མང་ཚོགས་ཀྱི་བརྩི་བཀུར་ཐོབ་ཡོད།
དེ་བཞིན་དུ། སི་ཏུ་ཀུན་མཁྱེན་ཆོས་ཀྱི་འབྱུང་གནས་ཞབས་ཀྱིས་ཤར་དཔལ་སྤུངས་ཐུབ་བསྟན་ཆོས་འཁོར་གླིང་དུ་རིག་གནས་སློབ་གྲྭ་ཆེན་མོ་བཙུགས། མདོ་ཁམས་སྨད་ཕྱོགས་ཀྱི་སློབ་མ་མང་དུ་བསྡུས་ནས་དཔལ་ལྡན་རྒྱུད་བཞི་སོགས་རིག་གནས་ཁག་འཆད་སྤེལ་དང་། སློ་མ་ཚོར་རིགས་གཞུང་ཁག་གི་ཚིག་རྒྱུགས། དོན་རྒྱུགས། སྨན་ངོ་ངོས་འཛིན་བཅས་ཀྱི་རྒྱུགས་སྤྲོད་ལམ་ལུགས་བཟོས། རྒྱ་གར། རྒྱ་ནག བལ་ཡུལ་བཅས་ནས་སྨན་རྩིས་ཀྱི་རིག་གཞུང་ཁག་གཅིག་བོད་དུ་བསྒྱུར་ནས་རང་གཞུང་གི་ཆ་ལག་ཏུ་འགྱུར་བར་བྱས་། འཚོ་བའི་མཐུན་རྐྱེན་གྱི་ཐེབས་རྩ་གཙོ་བོ་སྡེ་དགེ་གཞུང་ནས་སྦྱར། སི་ཏུ་ན་རིམ་གྱི་སྐུ་དུས་སུ་སློབ་གྲྭ་དེ་རྒྱུན་མ་ཆད་པར་གནས། སློབ་གྲྭ་དེར་སྔ་ཕྱིར་འབེ་ལོ་ཚེ་དབང་ཀུན་ཁྱབ།ཀརྨ་ངེས་ལེགས་བསྟན་འཛིན། གླིང་སྨན་བཀྲ་ཤིས་འབུམ། རྗེ་དབོན་ཀརྨ་ར་ཏྣ། ཀོང་སྤྲུལ་ཡོན་ཏན་རྒྱ་མཚོ། འཇུ་མི་ཕལ་རྣམ་རྒྱལ་རྒྱ་མཚོ། བླ་སྨན་ཆོས་གྲགས་རྒྱ་མཚོ། ཆོས་གྲགས་རྒྱ་མཚོ། བླ་སྨན་རིན་ཆེན་འོད་ཟེར་སོགས་བརྒྱུད་འཛིན་མཁས་པ་མང་པོ་གསོ་སྐྱོང་གནང་བར་བརྟེན་བོད་ཡོངས་ལ་རིག་གནས་སློབ་སྲོལ་གྱི་ཤུགས་རྐྱེན་ཆེས་ཆེར་ཐེབས། མེས་རྒྱལ་ནང་ཁུལ་ནས་སོག་པོ་དང་འཇང་སོགས་མི་རིགས་དང་། འབྲུག་པ། བལ་པོ། ལ་དྭགས། རྒྱ་གར་བཅས་ཕྱི་རྒྱལ་ལའང་སློབ་བརྒྱུད་འཕེལ། འདི་ལས་གྱེས་པའི་ཡན་ལག་དང་ཉིང་ལག་གི་སློབ་ཚོགས་ཤིན་ཏུ་མང་། དེ་བཞིན་མདོ་ཁམས་ཀཿཐོག་རྡོ་རྗེའི་གདན་དུ་སྔ་རབས་ནས་རིག་གནས་སློབ་གྲྭ་དང་སྨན་པ་གྲྭ་ཚང་ཞེས་པ་ཞིག་ཡོད་པ་བར་ལམ་དར་ནུབ་འཕེལ་འགྲིབ་ཅི་རིགས་བྱུང་བ་བརྒྱུད། སླར་རབ་བྱུང་༡༩པའི་ནང་སི་ཏུ་ཆོས་ཀྱི་རྒྱ་མཚོས་གཙོ་འགན་བཞེས་ནས་སྔར་ཡོད་སྨན་གྲྭའི་རྨང་གཞིར་བྱས་ཏེ་རིག་གནས་སློབ་གྲྭ་ཆེན་མོ་ཞེས་པ་གསར་འཛུགས་གནང་། མདོ་སྨན་ཁུལ་གྱི་དགོན་སྡེ་ཁག་ནས་སློབ་མ་འདུས། ཐོག་མར་སློབ་གྲྭ་བ༥༠ཡོད་པ་ནས་རིམ་གྱིས་མང་དུ་ཕྱིན་ནས་དངོས་གཞི་སློབ་གྲྭ་བ་བརྒྱར་ཉེ་བ་རེ་ཡོད། མི་རིགས་གཞན་དང་ཕྱི་ཕྱོགས་ཀྱི་སློབ་མའང་ཁ་ཤས་རེ་ཡོད། སློབ་གྲྭ་འདིར་སྒྲ་ཚད་བཟོ་གསོ་སོགས་གནས་ཆེན་ལྔ་དང་། སྐར་རྩིས་སྙན་ངག་སོགས་གནས་ཆུང་ལྔ་བཅས་བཅུ་ཕྲག་རིག་པའི་གནས་ཀུན་སློབ་སྦྱོང་དང་། ཁྱད་པར་དུ། གསོ་རིག་རྒྱུད་བཞི་འཆད་ཉན་དང་ཚིག་རྒྱུགས། དོན་རྒྱུགས། སྨན་ངོ་ངོ་སྤྲོད་སོགས་གནང་སྲོལ་བཟོས། འཚོ་བའི་ཐེབས་རྩ་གཙོ་བོ་སྡེ་དགེ་གཞུང་ནས་གནང་ཞིང་དེ་སྟེང་དགོན་པས་ཁ་གསབ་བརྒྱབ་ནས་གནང་། སློབ་དུས་ཐུང་ཤོས་ལོ་༥རེའི་ཚད་རེད། ལོ་༥ཡན་ལོ་༢༠བར་ཇི་ཙམ་སྡོད་པ་རང་མོས་བྱེད་ཆོག སློབ་གྲྭ་ཐོན་སྐབས་སོ་སོའི་སྦྱངས་འབྲས་ལ་གཞིགས་ནས་ལེགས་པ་ལ་དཔེ་བཟང་དང་གཟེངས་བསྟོད་གནང་ཞིང་སྨན་རམས་པ་དང་། སྒྲ་རམས་པ། རྩིས་རམས་པ་ཞེས་པ་དང་། སྤྱིར་བཏང་ལ། སྨན་པ་ལྷ་རྗེ་རྩིས་པ་ཞེས་པའི་མིང་གི་རིམ་པ་ཞིག་གནང་སྲོལ་ཡང་ཡོད། ལེགས་པ་རེ་གཉིས་སློབ་གྲྭའི་སྐྱོར་དཔོན་དང་། མཁན་པོ་བསྐོ་བཞག་བྱེད། དེ་མིན་སྡེ་དགེའི་བླ་སྨན་དང་། དྲུང་ཡིག་སོགས་སུ་གདམས་གསེས་བྱེད་སྲོལ་ཡང་ཡོད། སློབ་གྲྭ་འདིར་བརྒྱུད་འཛིན་པ་མ་པོ་གསོ་སྐྱོང་གནང་བ་ལས། གཙོ་བོ་དགེ་རྩེ་འགྱུར་མེད་བསྟན་པ་རྣམ་རྒྱལ། མཁྱེན་བརྩེ་ཆོས་ཀྱི་བློ་གྲོས། མཁས་གྲུབ་བྱམས་པ་བསྟན་འཕེལ། རྟ་ཆུང་ཆོས་གྲགས། ཚེ་རིང་ཆོས་འཕེལ། དཀོན་མཆོག་གྲགས་པ་སོགས་གྲགས་ལྡན་མཁས་པ་དེ་དག་གི་དངོས་སློབ་ཡང་སློབ་དང་བཅས་པའི་སྨན་པ་ཤིན་ཏུ་མང་། གུས་པས་ཀྱང་གཙོ་བོར་སློབ་གྲྭ་འདིར་སློབ་སྦྱོང་ཕྲན་བུ་བྱས་ཏེ་སྨན་པའི་མིང་ཙམ་ཐོབ་པ་ཡིན།སློབ་གྲྭ་འདི་ནི་མདོ་སྨད་མངའ་ཁུལ་དུ་རིག་གནས་དར་རྒྱས་གཏོང་བའི་སྐུལ་ཤུགས་ཤིན་ཏུ་ཆེན་པོ་ཞིག་ཏུ་གྱུར། འདི་ལས་གྱེས་པའི་ཡན་ལག་དང་ཉིང་ལག་གི་སློབ་མ་ནི་ཤིན་ཏུ་མང་བས་རེ་རེ་ནས་སྨོས་མི་ལང་།
མདོ་སྨད་བྱང་ཤར་ཁུལ་དུ་སྤྱི་ལོ་༡༢༩༢སྐོར་ནས་མཁས་གྲུབ་ཨོ་རྒྱན་པ་གོང་མ་སེ་ཆེན་རྒྱལ་པོས་གདན་འདྲེན་སྐབས་མཚོ་སྔོན་དུ་གསོ་རིག་འཆད་སྤེལ་གནང་། དཀར་རྩེ་གདུང་བ་བློ་བཟང་རྣམ་རྒྱལ། ཟ་ན་སྨན་པ་ཤེས་རབ་མཆོག་ལྡན་སོགས་གསོ་སྐྱོང་གནང་། དེ་རྗེས་རྗེ་རང་བྱུང་རྡོ་རྗེ་དང་ས་སྐྱ་ཨ་མེས་ལྷ་རྗེ་སོགས་བོད་དབུས་ཕྱོགས་ནས་ཕེབས་པའི་མཁས་པ་རྣམས་ཀྱིས་ཀྱང་མཚོ་སྔོན་ཁུལ་དུ་གནས་སྐབས་ཀྱི་སློབ་མ་བསྡུས་ནས་གསོ་རིག་འཆད་སྤེལ་གྱིས་བརྒྱུད་འཛིན་པ་གསོ་སྐྱོང་གནང་།སྤྱི་ལོ་༡༧༡༡ལོར་ཡོངས་འཛིན་ཆུ་བཟང་བསྟན་པའི་རྒྱལ་མཚན་མཆོག་སྐུ་འབུམ་དགོན་གྱི་ཚོགས་ཆེན་མཁན་པོའི་ཁྲི་བཞུགས་སྐབས་སུ་སྐུ་འབུམ་བྱམས་པ་གླིང་དུ་སྨན་པ་གྲྭ་ཚང་གཞན་ཕན་ནོར་བུའི་གླིང་ཞེས་པ་གསར་འཛུགས་གནང་། དཔལ་ལྡན་རྒྱུད་བཞི་འཆད་ཉན་གནང་ནས་གྲོ་ལུང་པཎྚི་ཏ་བློ་བསང་བསྟན་པའི་རྒྱལ་མཚན། མེར་རྒན་ཆོས་རྗེ་ཤེས་རབ་བསྟན་འཛིན།ཧོར་ཧུ་ཐོག་ཐུ་དཔལ་ལྡན་རྒྱ་མཚོ། རྒྱ་ཡག་ཞབས་དྲུང་བློ་བཟང་དར་རྒྱས། ཉ་ཀྱ་དགེ་བཤེས་རྒྱལ་མཚན་ནོར་བུ། གྲོ་ཚང་སྨན་པ་ཚང་། དཀའ་ཆེན་བྱང་ཆུབ་རིན་ཆེན་བཟང་པོ་སོགས་ནས་འབྲི་གུང་གྲུབ་ཆེན་བློ་བཟང་བསྟན་པའི་རྒྱལ་མཚན་བར་སྨན་པའི་ཁྲི་རབས་རིམ་པར་བྱོན་པ་རྣམ་ནས་མདོ་ཁམས་བྱང་ཕྱོགས་རྒྱུད་དུ་གསོ་རིག་གི་བསྟན་པ་རྒྱ་ཆེར་སྤེལ།
སྤྱི་ལོ་༡༧༨༩ལོར་ཀུན་མཁྱེན་འཇིགས་མེད་དབང་པོས་བླ་བྲང་བཀྲ་ཤིས་འཁྱིལ་དུ་སྨན་པ་གྲྭ་ཚང་གསོ་རིག་གཞན་ཕན་གླིང་ཞེས་པ་འཛུགས་གཉེར་མཛད།ལྩགས་པོ་རི་སྨན་གྲྭ་ནས་དགེ་རྒན་གདན་འདྲེན་ཞུས་ནས་རྒྱུད་གསུམ་བློ་འཛིན་བྱེད་པ་སོགས་བཀའ་སྲོལ་ཕལ་ཆེར་ལྩགས་རི་རིག་བྱེད་འགྲོ་ཕན་གླིང་གི་ཕྱག་བཞེས་ལྟར་གནང་སྟེ་བརྒྱུད་འཛིན་མཁས་པ་མང་པོ་གསོ་སྐྱོང་གནང་། འདི་ཕྱོགས་ཀྱི་སྨན་པ་ཕལ་ཆེར་འདིའི་སློབ་རྒྱུ་དུ་གྱུར་པས་གསོ་རིག་གོང་འཕེལ་བཏང་གནང་ཡོད།
དུས་སྐབས་བཅུ་གཅིག་པ། སྤྱི་ལོ་༡༩༡༦ལོར་རྒྱལ་མཆོག་༡༣་པའི་སྐུ་དུས་སུ་རྒྱུལ་དབང་མཆོག་གི་བླ་སྨན་པ་སྐུ་ཞབས་མཁྱེན་རབ་ནོར་བུ་མཆོག་གིས་གཙོ་འཛིན་གནང་ནས་བོད་ལྗོངས་སྨན་རྩིས་ཁང་འཛུགས་གནང་མཛད། ཕྱོགས་ཀྱི་སློབ་མ་བརྒྱ་ཕྲག་མང་པོ་བསྡུས། དེ་དག་ལ་གསོ་རིག་སློབ་ཁྲིད། བློ་འཛིན་རྒྱུགས་སྤྲོད།སྨན་ངོ་བཤེས་བ་སོགས་དེ་སྔོན་ལྩགས་རི་སྨན་གྲྭའི་ཕྱག་རྒྱུན་གཞིར་བཞགས་སྐུ་ཞབས་རང་གི་མཁྱེན་དཔྱོད་ཀྱི་རྩལ་ལས་ཐོན་པའི་གཞུང་གདམས་ལག་ལེན་དང་བཅས་པའི་སྐོར་ལ་ཐུན་མོང་མིན་པའི་ཁྱད་ཆོས་མང་པོ་ཞིག་གིས་བརྒྱན་ཏེ་སློབ་ཁྲིད་དང་ཕྱག་བཞེས་གནང་བ་སྟེ། གནམ་རིག་སྐར་རྩིས། སུམ་རྟགས། སྙན་ངག། མངོན་བརྗོད། བཤེས་སྤྲིང་སོགས་སློབ་ཁྲིད་གནང་ནས་བོད་ཀྱི་རིག་གནས་མཐའ་དག་གསོ་སྐྱོང་གནང་སའི་རྟེན་གཞི་ཞིག་ཏུ་འཛུགས་སྐྲུན་གནང་བ་དང་། ཕྱོགས་ཀྱིས་སྨན་པ་སྤྱོད་གོ་འཕེར་བ་མང་པོ་ཞིག་གསོ་སྐྱོང་གནང་བར་བརྟེན། ད་ཡོད་ཀྱི་དགེ་རྒན་མཁས་པ་འདི་དག་ཀྱང་། ལྩགས་པོ་རི་དང་། སློབ་གྲྭ་ཆེན་པོ་འདི་གཉིས་ལས་ཐོན་པ་ཞིག་ཡིན་པས། རྒྱ་ཆེའི་བོད་རིགས་ས་ཁུལ་གྱི་བོད་ལུགས་སྨན་ཁང་དང་། སྨན་པ་ཕལ་ཆེར་འདིའི་ཡན་ལག་ལྟ་བུར་གྱུར་ཡོད་སྟབས། ཁོང་ཚོས་ཀྱང་ཆུ་འགོ་གངས་ལ་ཐུག་ས་ཡིན་ཞེས་བསྔགས་བརྗོད་ཀྱིས་བཀུར་ཞིང་ཡིན་ཆེས་བྱེད་ཀྱི་ཡོད། བོད་དུ་དམངས་གཙོའི་བཅོས་བསྒྱུར་རྗེས་སུ་ལྩགས་པོ་རི་སྨན་གྲྭ་དང་སྨན་རྩིས་ཁང་གཉིས་ཟླ་འགྲིལ་བཏང་ནས་གཅིག་གྱུར་ཐོག་དུས་རབས་གསར་པའི་ཁྱད་ཆོས་ལྡན་པའི་བོད་ལྗོངས་སྨན་རྩིས་ཁང་གསར་པ་ཞིག་ཏུ་འཕེལ་རྒྱས་ཕྱིན་པ་རེད། འདི་ནི་དེང་དུས་རང་རྒྱལ་ཙམ་དུ་མ་ཟད་འཛམ་བུའི་གླིང་དུའང་སྙན་གྲགས་ལྡ་པ་ཞིག་ཏུ་གྱུར་ཡོད་པ་ཚང་མས་མཁྱེན་གསལ་ལྟར་ལ། སྐུ་ཞབས་བྱམས་པ་འཕྲིན་ལས་ཀྱིས་མཛད་པའི་སྨན་རྩིས་ཁང་གི་གདན་རབས་ཞེས་པ་ལས་ཀྱང་གསལ་པོར་ཤེས་པར་འགྱུར་བས་འདིར་མདོར་བསྡུས་ཙམ་ལས་ཞིབ་ཕྲ་ཞུ་མ་དགོས། ད་བར་ལོ་༨༠སོང་།
དུས་སྐབས་བཅུ་གཉིས་པ། སྤྱི་ཚོགས་གསར་བརྗིའི་དུས་སྐབས་ནང་དུ། འཕྲོད་བསྟེན་སློབ་གྲྭ། སྨན་རྩིས་ཁང་གིས་གཉེར་བའི་སློབ་གྲྭ། ཀླུ་སྒྲུག་སློབ་གྲྭ། གཡུ་ཐོག་ཤར་བོད་སྨན་སློབ་གྲྭ། བོད་ལྗོངས་སློབ་ཆེའི་བོད་སྨན་ཚན་ཁག་བཅས་འཛུགས་གནང་མཛད་པ་དང་། དེ་བཞིན་གཞིས་རྩེ་དང་། ཆབ་མདོ་སོགས་ས་ཁུལ་སོ་སོར་ཡང་། བོད་སྨན་སློབ་གྲྭ་བཙུགས་ནས་བརྒྱུད་འཛིན་པ་མང་པོ་གསོ་སྐྱོང་གནང་ནས་བོད་ལུགས་སྨན་པའི་དཔུང་ཁག་རྒྱ་ཆེར་ཕྱིན་ནས་ས་ཁུལ་ཁག་ལ་སྨན་པ་དཀོན་པའི་དཀའ་ངལ་སེལ་བ་སོགས་ཕན་འབྲས་ཡག་པོ་ཐོན་ཡོད། ལྷག་པར་དུ་ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་དཔྱིད་ཀའི་འབྲུག་སྒྲ་བསྒྲགས་པ་དང་། ཆབས་ཅིག་རང་སྐྱོང་ལྗོངས་ཏང་ཨུད་དང་ལྗོངས་མི་དམངས་སྲིད་གཞུང་གི་ཐུགས་ཁུར་འོག་༡༩༨༦ལོར་ལྷ་སར་བོད་ལུགས་གསོ་རིག་སློབ་གྲྭ་ཆེན་མོ་འཛུགས་རྒྱུའི་བཀའ་ཁྱབ་དང་གྲོན་དངུལ་གནང་བར་བརྟེན།ཨར་ལས་དང་གྲ་སྒྲིག་བྱས་ནས་སྤྱི་ལོ་༡༩༨༩ཟླ་༩ཚེས་༣ཉིན་བོད་ལུགས་གསོ་རིག་སློབ་གྲྭ་ཆེན་མོ་དངོས་སུ་དབུ་བརྙེས་པ་རེད།ད་ཡོད་སློབ་མ་༣༢༠ལྷག་ཙམ་ཡོད་པ་ཁོང་ཚོ་ནི་རང་སྐྱོང་ལྗོངས་ཁོངས་ས་ཁུལ་༦དང་། གྲོང་ཁྱེར་༡གི་ཁོངས་ནས་བསྡུས་པ་དང་། དེ་མིན། ཟི་ཁྲོན། མཚོ་སྔོན། ཀན་སུའུ། ཡུན་ནན་བཅས་བོད་རིགས་སུ་ཁུལ་ཁག་གི་འཐུས་ཚབ་རང་བཞིན་གྱི་སློབ་མ་ཡང་ཡོད་ལ་ཕྱི་རྒྱལ་གྱི་སློབ་མ་ཁག་གཅིག་བསྡུ་རྒྱུའི་འཆར་གཞི་ཡང་ཡོད་པ་དང་། ཁོང་ཚོས་ཀྱང་དེ་བཞིན་རེ་བ་བྱེད་ཀྱི་ཡོད། བོད་སྨན་སློབ་གྲྭ་ཆེན་མོ་འདི་ནི། སྔ་རབས་རྙིང་པ་ལྩགས་པོ་རི་དང་སྨན་རྩིས་ཁང་སོགས་སྔར་གྱི་ལུགས་སྲོལ་དགེ་མཚན་ལྡན་པ་རྣམས་བརྒྱུད་འཛིན་བྱེད་པ་དང་། དེང་རབས་ཅན་གྱི་ལུགས་སྲོལ་གསར་པ་དང་ཡང་ཟུང་འབྲེལ་བྱེད་པའི་ཕྱོགས་གཉིས་ཀྱི་དགེ་མཚན་ལྡན་པའི་སློབ་གྲྭ་གསར་པ་ཞིག་ཡིན། འདི་ནི་སྨན་རྩིས་གཉིས་ལྡན་གྱི་བརྒྱུད་འཛིན་སློབ་མ་གསོ་སྐྱོང་བྱེད་སའི་ལྟེ་གནས་ཡིན་པར་མ་ཟད། བོད་ཀྱི་རིག་གནས་མཐའ་དག་སློབ་སྦྱོང་བྱེད་པའི་ལྟེ་གནས་ཤིག་ཏུ་འགྱུར་རྒྱུའི་མཐུན་རྐྱེན་ཚང་ཡོད། བོད་དུ་སློབ་གྲྭ་འདི་འདྲ་ཞིག་ཚུགས་ཐུབ་པ་ལ་བོད་ཀྱི་མི་རིགས་ཁག་གི་མི་དམངས་ཚོས་ཧ་ཅང་དགའ་ཞེན་དང་ཡི་རངས་ཚད་མེད་གནང་གི་ཡོད་ལ། ཕྱིའི་རྒྱལ་ཁབ་མང་པོས་ཀྱང་གདེང་འཇོག་དང་ཡིན་སྨོན་བྱེད་ཀྱི་ཡོད། དེར་བརྟེན་ང་ཚོ་རང་ཉིད་ཀྱིས་འབད་བརྩོན་ལྡབ་བརྒྱ་བསྐྱེད་ནས་བརྒྱུད་འཛིན་སློབ་མ་སྤྱོད་གོ་འཕེར་བ་མང་ཙམ་གསོ་སྐྱོང་བྱེད་རྒྱུ་དང་། བོད་ཀྱི་རིག་གནས་ནོར་བུའི་མཛོད་དང་འདྲ་བ་འདི་དག་ལ་མཐོང་ཆེན་གྱི་སྒོ་ནས་སློབ་སྦྱོང་དང་ཞིབ་འཇུག་བྱས་ནས་ཕྱོགས་གང་ཅིར་སྔ་སྲོལ་མ་ཉམས་བརྒྱུད་འཛིན་དང་། དུས་བབ་གསར་པའི་ཁྱད་ཆོས་དང་མཐུན་པར་རྒྱུན་ཆད་མེད་པར་གོང་འཕེལ་གཏོང་དགོས།
སྨྲས་པ། མང་མང་འདས་པའི་ལོ་ཟླར་བྱུང་བའི་གཏམ།། མང་མང་མཁས་པའི་ཡིག་ཚང་འཁོད་པ་དང་།། མང་མང་འཇིག་རྟེན་ཁམས་འདིར་མཐོང་བ་རྣམས།།མང་མང་བགྲང་བྱའི་ཁུར་ནོན་རྒན་པོས་བྲིས།།

robotstxt: allowed

filter: keep


text:
སྐབས་དང་པོའི་ལམ་གྱི་བགྲོ་གླེང་འདུ་འཛོམས། གདན་ཞུའི་སྐུ་མགྲོན། ཧྭ་ཤུལ་བཀྲ་ཤིས་རྡོ་རྗེ། ཁ་བྱང་། དམངས་ཁྲོད་ཁོར་སྲུང་གི་ལམ་འདི། གཙོ་སྒྲུབ། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི། ལམ་གྱི་ཉམས་མྱོང་། ལམ་གྱི་དཀའ་ཁག ལམ་གྱི་བདེན་པ། ང་ཚོས་ལྷན་དུ་ལམ་གྱི་གཏམ་རྒྱུད་ལ་ཉན། ﹀ ལམ་གྱི་གཏམ་རྒྱུད་ལ་ཉན་བཞིན་ང་ཚོས་ལམ་གྱི་བདེན་པ་འཚོལ། ལམ་ལ་ཆས་ཁར། ལམ་གྱི་གཏམ་རྒྱུད་ལ་ཉན།
སྡེ་རོང་ཚེ་དོན་ལགས་ཀྱི་བོད་ཀྱི་ལོ་རྒྱུས་གླེང་བ།(སྨད་ཆ) གདན་ཞུའི་སྐུ་མགྲོན། སྡེ་རོང་ཚེ་རིང་དོན་གྲུབ། བཅར་འདྲི་མཁན། རྣོ་སྦྲེང་། བརྙན་ལེན་པ། ལྷ་ལུང་། སྒྲིག་སྦྱོར་བ། ཨོ་རྒྱན། རྩོམ་སྒྲིག་པ། དོན་གྲུབ། གཙོ་སྒྲུབ། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི།
སྡེ་རོང་ཚེ་དོན་ལགས་ཀྱི་བོད་ཀྱི་ལོ་རྒྱུས་གླེང་བ།(སྟོད་ཆ) གདན་ཞུའི་སྐུ་མགྲོན། སྡེ་རོང་ཚེ་རིང་དོན་གྲུབ། བཅར་འདྲི་མཁན། རྣོ་སྦྲེང་། བརྙན་ལེན་པ། ལྷ་ལུང་། སྒྲིག་སྦྱོར་བ། ཨོ་རྒྱན། རྩོམ་སྒྲིག་པ། དོན་གྲུབ། གཙོ་སྒྲུབ། རྣོ་སྦྲེང་གློག་བརྙན་འཕྲིན་སྨྱན་སྦྱོར་ཚད་ཡོད་ཀུང་ཟི།
གློག་བརྙན་འཁྲབ་ཁྲིད་པ་པདྨ་ཚེ་བརྟན་ལགས་ལ་བཅར་འདྲི་བྱས་པ། ལེ་ཚན། གཞོན་གསར་གླེང་སྟེགས། གདན་ཞུའི་སྐུ་མགྲོན། པདྨ་ཚེ་བརྟན། བཅར་འདྲིན་མཁན། རྣོ་སྦྲེང་། བརྙན་ལེན་པ། ཀུན་དགའ། བཅར་འདྲི་བྱེད་ཡུལ། གཙུག་ན་ཏོག་ཚང་། གཙོ་སྒྲུབ། གཞོན་གསར་དྲ་བ།
མི་རེ་རེ་ལ་རང་གི་འཚོལ་སྙེག་རེ་ཡོད། མི་རེ་རེ་ལ་རང་གི་དགའ་ཕྱོགས་རེ་ཡོད། ངེད་ཀྱི་ངོས་ནས། དཔལ་ཆེན་དབང་རྒྱལ་ལགས་ཀྱིས་བླངས་པའི་གཞས་འདི་ནི། ཚིག་དང་དབྱངས། བརྙན་ཕབ། ཁ་དོག་སྣོན་འཕྲི། སྒྲིག་སྦྱོར་སོགས་ཕྱོགས་གང་ཅིའི་ཐད་ནས་2016ལོའི་ཆེས་ཕུལ་དུ་བྱུང་བའི་གཞས་ཤིག་ཏུ་འདོད་པས། འདིར་ཆེད་དུ་འོས་སྦྱོར་བྱས་པ་ཡིན་ནོ། ——གཞོན་གསར་དྲ་བ། དཔལ་ཆེན་དབང་རྒྱལ། ཕ་ཡུལ་ཁམས་ནང་ཆེན་ནས་ཡིན་པའི་འབྲོག་ཕྲུག་ཅིག་ཡིན་ལ། ཁོའི་ཁྱིམ་ཚང་ཡང་འབྲོག་ཁྱིམ་ཕལ་མོ་ཆེ་གཞན་དག་དང་འདྲ་བར། ཁྱིམ་ཚང་གི་འཚོ་བ་དང་བདེ་སྐྱིད་ཀྱི་ཆེད་དུ། ཨ་མ་ལགས་གཡང་ཁྱིམ་དྲོན་མོ་སྲུང་མཁན་དང་ཨ་ཕ་ལགས་ནི་ཕྱི་ལ་འགྲིམས་མཁན་ཞིག་ཡིན།
ཀླུ་སྒྲུབ་སྒྱུ་རྩལ་གླིང་དང་འབྲེལ་ཏེ་རེབ་གོང་སྒྱུ་རྩལ་གྱི་གནས་བབ་སྐོར་གླེང་བ། གདན་ཞུའི་སྐུ་མགྲོན། ལྷ་རིས་པ་བཀྲ་ཤིས་རྒྱ་མཚོ། མདོ་འཛིན་པ། ཀླུ་རྒྱལ་དོན་གྲུབ། བརྙན་ལེན་པ། རྨེ་བ་ཆོས་འཕེལ། སྒྲིག་སྦྱོར་བ། པདྨ་རྒྱལ། སྤྱིའི་ལྟ་སྐུལ་བ། རྣོ་སྦྲེང་། བཀྲ་ཤིས་རྒྱ་མཚོ་ནི་སྤྱི་ལོ༡༩༦༧ལོར་རེབ་གོང་རྫོང་སེང་གེ་གཤོང་མ་མགོ་སྡེ་བར་སྐྱེས། ཁོའི་ཁྱིམ་རྒྱུད་འདིར་ཐང་ག་སྒྱུ་རྩལ་པ་གྲགས་ཅན་མང་པོ་བྱོན་མྱོང་སྟེ། དུས་རབས་བཅོ་བརྒྱད་པར་གྲགས་ཆེ་བའི་པ་བན་དང་། དེའི་ཕྱི་རབས་པ་རྡོ་རྗེ་མཁར། སྐལ་བཟང་ཚུལ་ཁྲིམས། ཚེ་རིང་རྡོ་རྗེ། འཕགས་པ། བཙན་ལྷ། སྨན་བླ།སངས་རྒྱས་རྒྱ་མཚོ་བཅས་ནི་དུས་ཐོག་སོ་སོར་མཚན་སྙན་འབར་བའི་ལྷ་རིས་པ་ཤ་སྟག་ཡིན།
གཞོན་པའི་ཁེ་ལས་དང་དེར་འབྲེལ་གྱི་སྲིད་ཇུས་སྐོར་གླེང་བ་ཞེས་པ་འདི་ནི། ངེད་གྲོགས་པོ་སྐོར་ཞིག་གིས་ཆེད་དུ་དགེ་རྒན་བསོད་ནམས་དབང་རྒྱལ་ལགས་གདན་འདྲེན་ཞུས་ཏེ།
སྟོད་ཆ། བོད་ཀྱི་ཟློས་གར་གྱི་རིན་ཐང་དང་དེའི་གནས་བབ་སྐོར་གླེང་བ། གདན་ཞུའི་སྐུ་མགྲོན། ཨ་ལོ་རིན་ཆེན་རྒྱལ་པོ། མདོ་འཛིན་པ། ཀླུ་རྒྱལ་དོན་གྲུབ། བརྙན་ལེན་པ། རྨེ་བ་ཆོས་འཕེལ། སྒྲིག་སྦྱོར་བ། པདྨ་རྒྱལ། སྤྱིའི་ལྟ་སྐུལ་བ། རྣོ་སྦྲེང་།
སྟོད་ཆ། སྨད་ཆ། བོད་ཀྱི་སློབ་གསོའི་ངོས་ཀྱི་གནད་འགའ་གླེང་བ། གདན་ཞུའི་སྐུ་མགྲོན། ནག་ཀྱཱ་བ་ཤ་བོ་ཚེ་རིང་། མདོ་འཛིན་པ། ཀླུ་རྒྱལ་དོན་གྲུབ། བརྙན་ལེན་པ། རྨེ་བ་ཆོས་འཕེལ། སྒྲིག་སྦྱོར་བ། ཀླུ་མོ་རྒྱལ། སྤྱིའི་ལྟ་སྐུལ་བ། རྣོ་སྦྲེང་།
ཨ་ནུ་ཚན་སྡེབ་ནི་ཡུལ་ཤུལ་ནས་ཐོན་པའི་སྒྱུ་རྩལ་ལ་དད་པ་རྣམ་དག་ཡོད་མཁན་གྱི་ན་གཞོན་གཉིས་ཏེ། ཁོ་གཉིས་ཀྱི་གླུ་གཞས་ལ། གླུ་ཚིག་གི་ནང་དོན་དང་རོལ་དབྱངས། ད་དུང་བརྙན་ལེན་སྟངས་སོགས་མདོར་ན་གླུ་གཞས་ཧྲིལ་བོར་དེང་རབས་ཀྱི་རྣམ་པ་དང་ཁྱད་ཆོས་ལྡན།
མཐོ་སྒང་གི་འབྲོག་གླུ་སྙན་མོ། ངོ་སྤྲོད་མདོར་བསྡུས། གླུ་མ་མཚོ་མོ་ནི་1990ལོའི་ཟླ་10པའི་ཚེས་གཅིག་ཉིན་ཁམས་རྟའུ་གཡུ་ཁོག་ཏུ་སྐྱེས་ཤིང་། ཆུང་དུས་ནས་བཟུང་བོད་རང་གི་དམངས་གཞས་སྒྱུ་རྩལ་ལ་དགའ་པོ་ཡོད་པར་མ་ཟད། ན་ཆུང་བྱིས་པ་དག་གི་གྲས་ཀྱི་སྒྱུ་རྩལ་བ་ཆུང་ཆུང་ཞིག་ཀྱང་ཡིན། 2009ལོ་སྟེ། མོ་རང་མོ་ལོ་བཅུའི་ལང་ཚོའི་རྫོགས་པའི་དུས་ཚིགས་དེར་ན་ཆུང་གི་རྩེད་གླུ་ཞེས་པའི་གླུ་དབྱངས་ཆེད་བསྒྲིགས་ཤིག་ཏུ་ཕ་ཡུལ་གཡུ་ཁོག་ཅེས་པའི་གླུ་གཞས་ཤིང་འགྲེམ་སྤེལ་བྱས་ཏེ་སྒྱུ་རྩལ་གྱི་ལམ་ལ་ཐོག་མར་ཞུགས་ཤིང་།
བརྙན་གཟུགས་འདིའི་ནང་བུ་མོ་ཆུང་ཆུང་ཞིག་གིས་མི་ཚེར་རྣམ་འགྱུར་ཇི་འདྲ་ཞིག་བཅངས་ཡོད་པ་དང་། ཕོ་གཞོན་ཞིག་གིས་ཐབས་ཤེས་གང་འདྲ་བེད་སྤྱད་དེ་ལྷན་སྐྱེས་ཀྱི་ལུས་ཁམས་ཆ་མ་ཚང་བར་མཛེས་རྒྱན་ལེགས་པོ་སྤྲས་ཡོད། དཔུང་པ་གཅིག་ལས་ལྷག་མེད་པའི་བུ་ཞིག་གིས་ཚེ་སྲོག་གི་སྒོ་མོ་ཇི་ལྟར་འབྱེད་ཡོད། ད་དུང་གཟུགས་པོ་ཕྱེད་ཀ་ལས་མེད་པའི་བུ་ཞིག་གིས་ཇི་ལྟར་བྱས་ཏེ་སྦེ་ག་མཁས་ཅན་དུ་ཆགས་པ་རེད།


text:
མི་དམངས་དྲ་བའི་འཕྲིན། ཟླ་1ཚེས་3ཉིན་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་དབུས་རྒྱུད་དམག་འཐབ་ཁུལ་གྱི་སྐམ་དམག་ཧྲི་ཞིག་ལ་གཟིགས་ཞིབ་གནང་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་ནན་ཏན་བྱེད་པ་དང་། དུས་རབས་གསར་པའི་ཏང་གི་དམག་དཔུང་སྟོབས་ཆེར་གཏོང་བའི་དགོངས་པ་ལག་བསྟར་བྱེད་པ། དངོས་འཐབ་ཅན་གྱི་དམག་དོན་སྦྱོང་བརྡར་ལ་དམ་འཛིན་ཆེན་པོ་བྱེད་པ། གྲངས་གཞི་ཅན་གྱི་དཔུང་སྡེ་འཛུགས་སྐྱོང་དོ་དམ་དང་དམག་རྒྱག་བཀོལ་སྤྱོད་ཀྱི་གསར་གཏོད་ལ་སྐུལ་མ་གཏིང་ཟབ་གཏོང་བ་བཅས་ཀྱི་སྒོ་ནས་ནུས་ཤུགས་ཡོད་རྒུས་དམག་འཐབ་ཡག་པོ་རྒྱག་པའི་སྟོབས་ཤུགས་ཧྲག་པོ་ཞིག་གཏོད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་ཏང་ཀྲུང་དབྱང་དང་ཀྲུང་དབྱང་དམག་ཨུད་ཀྱི་ཚབ་ཞུས་ནས་བཅིངས་འགྲོལ་དམག་གི་བཀོད་འཐབ་པ་དང་། དྲག་ཆས་ཉེན་རྟོག་དཔུང་སྡེའི་དཔོན་དམག ཡུལ་དམག་གི་གྲ་སྒྲིག་དམག་ཞབས་མི་སྣ་ཡོངས་ལ་ལོ་གསར་པའི་བཀྲ་ཤིས་སྨོན་འདུན་ཞུས་གནང་བ་རེད།
ལོ་གསར་པ་ཤར་བའི་ཚེ་ས་གཞི་ཆེ་མོར་སྐྱེ་སྟོབས་ཀྱི་དཔལ་འབར། ཚེས་3ཉིན་གྱི་སྔ་དྲོའི་ཆུ་ཚོད་10དང་སྐར་མ་30ཙམ་ལ་ཞི་ཅིན་ཕིང་དབུས་རྒྱུད་དམག་འཐབ་ཁུལ་གྱི་སྐམ་དམག་ཧྲི་ཞིག་ཏུ་ཕེབས་ཤིང་། ཁོང་གིས་དང་ཐོག་དཔུང་སྡེའི་གོ་མཚོན་དང་སྒྲིག་ཆས་ལ་གཟིགས་ཞིབ་གནང་བ་རེད། གྲངས་གཞི་ཅན་གྱི་སྒྲིག་ཆས་བཅུ་གྲངས་གྲལ་སྟར་སྒྲིག་པོས་བཞག་པ་རྣམས་བརྗིད་ཉམས་ལྡན་པས་ཞི་ཅིན་ཕིང་གིས་ཕེབས་ཞོར་དུ་གཟིགས་ཞིབ་གནང་བ་དང་ཆབས་ཅིག་བཀའ་འདྲི་ཡང་ཡང་གནང་། ས་ངོས་ཀྱི་འཕྲལ་རྒོལ་མ་ལག་སྒྲིག་ཆས་ཀྱི་མདུན་དུ་ཞི་ཅིན་ཕིང་གིས་སྤྲོ་སྣང་འཕེལ་བའི་སྒོ་ནས་ལྕགས་ཁྲབ་འཁོར་ལོ་99Aནང་ཞུགས། དེ་ནི་རང་རྒྱལ་གྱིས་རང་བརྟེན་ཞིབ་བཟོ་བྱས་པའི་རབས་གསར་པའི་འཐབ་ནུས་གཙོ་བོ་འདོན་མཁན་ལྕགས་ཁྲབ་འཁོར་ལོ་ཡིན་པ་དང་དེར“སྐམ་འཐབ་ཀྱི་གོ་མཚོན་མཆོག་གྱུར”ཞེས་བརྗོད་ཀྱི་ཡོད། མེ་ཤུགས་ཀྱིས་རྒོལ་བའི་མ་ལག་གི་སྒྲིག་ཆས་མདུན་དུ་ཞི་ཅིན་ཕིང་གིས་མདའ་དམར་རྟགས་ཅན་བཅུ་པའི་འཕུར་མདའ་འཕེན་པའི་རླངས་འཁོར་ནང་ཞུགས་ཏེ་སྒྲིག་ཆས་ཀྱི་འཐབ་རྩལ་ནུས་པ་མཁྱེན་རྟོགས་ཞིབ་ཕྲ་གནང་ཡོད། ཞི་ཅིན་ཕིང་གིས་ཚན་རྩལ་གསར་གཏོད་ཀྱི་འགག་རྩ་དེ་དམ་འཛིན་ནན་པོ་བྱས་ནས་དཔུང་སྡེའི་ཚན་རྩལ་འདུས་ཚད་གང་ལེགས་བཏོན་ཏེ་ཚན་རྩལ་གྱི་ལེགས་ཆ་དེ་ནུས་པའི་ལེགས་ཆ་དང་དམག་རྒྱག་པའི་ལེགས་ཆར་བསྒྱུར་བ་བྱེད་དགོས་པའི་ནན་བཤད་གནང་བ་རེད།
དེ་རྗེས་ཞི་ཅིན་ཕིང་མྱུལ་ཞིབ་གསང་འཕྲིན་སྒར་སའི་སྦྱོང་བརྡར་བྱ་ཡུལ་དུ་ཕེབས་ཤིང་། སྒར་ས་དེའི་མྱུལ་ཞིབ་ལེན་2པ་ནི་མྱུལ་ཞིབ་དཔའ་བོ་དབྱང་ཙི་རུང་སྐུ་འཚོ་བཞུགས་སྐབས་གནས་སའི་ལེན་ཞིག་ཡིན་པ་དང་དེར་ཀྲུང་དབྱང་དམག་ཨུད་ཀྱིས“དཔའ་བོའི་མྱུལ་ཞིབ་ལེན”ཞེས་པའི་གཟི་བརྗིད་མཚན་སྙན་གནང་ཡོད། འཇབ་རྒོལ་བྱ་ཚུལ་གྱི་རྣམ་པ་དང་རྫུན་ཆས་སྤྲས་པའི་སྦྱོང་བརྡར་ལ་ཞི་ཅིན་ཕིང་གིས་གཟིགས་ཞིབ་གང་ལེགས་གནང་ནས་གྲངས་གཞི་ཅན་གྱི་དམག་རྐྱང་དམག་འཐབ་མ་ལག་གི་གནས་ཚུལ་བཀའ་འདྲི་གནང་བ་རེད། མྱུལ་ཞིབ་དམག་མིས་འབྲུག་འཕྱོ་སྟག་མཆོང་ལྟར་བྱེད་པ་མ་ཟད། སྦྱོང་བརྡར་ཐད་བྱང་ཚད་ལྡན་པ་གཟིགས་སྐབས་ཞི་ཅིན་ཕིང་ཐུགས་དགྱེས་ཚོར་ཆེན་པོར་བྱུང་བ་རེད།
ཞི་ཅིན་ཕིང་གིས་གསར་དུ་དམག་དཔུང་ནང་ཞུགས་པའི་འཐབ་འཛིང་པ་ཚོར་ཐུགས་ཁུར་ཆེན་པོ་གནང་གི་ཡོད། སྦྱོང་བརྡར་བྱ་ཡུལ་དུ་ལེན་2པའི་འཐབ་འཛིང་པ་གསར་པ་ཚོས་མྱུལ་ཞིབ་དམར་འཛིང་གི་རྩལ་ནུས་སྦྱོང་བརྡར་བྱེད་བཞིན་ཡོད་པས་ཞི་ཅིན་ཕིང་གིས་ཁོང་ཚོ་དང་བྱམས་རྩེའི་ངང་གླེང་མོལ་གནང་ནས་འབྲེལ་ཡོད་གནས་ཚུལ་བཀའ་འདྲི་ཞིབ་ཕྲ་གནང་བ་རེད།
ཕྱི་དྲོ་ཆུ་ཚོད་3པའི་ཐོག་ཞི་ཅིན་ཕིང་འདྲ་བཟོའི་སྦྱོང་བརྡར་ལྟེ་གནས་སུ་ཕེབས་ནས་ཧྲི་ལས་ཁུངས་ཀྱི་ལས་བྱེད་པ་ཡོངས་དང་ཁང་དེའི་ཁོངས་གཏོགས་དཔུང་སྡེའི་ཐོན་རིམ་པ་ཡན་གྱི་ལས་བྱེད་པ་དང་ཐུག་འཕྲད་གནང་སྟེ་ཚང་མ་དང་བྱམས་བརྩེའི་ངང་ཕྱག་བཏང་གནང་བ་དང་འབྲེལ་དྲན་རྟེན་སྐུ་པར་ཡང་བསྐྱོན་པ་རེད། དེ་རྗེས་ཞི་ཅིན་ཕིང་གིས་ཧྲི་དེའི་ལོ་རྒྱུས་ཁང་དུ་གཟིགས་སྐོར་གནང་བ་རེད། པར་རེ་རེ་བཞིན་དང་དངོས་པོ་རེ་རེ་བཞིན་ལ་ཞི་ཅིན་ཕིང་གིས་ཞིབ་ཚགས་གཟིགས་པ་རེད། ཧྲི་དེས་ཨ་འགོག་ཁྲའོ་རོགས་ཀྱི་དམག་འཁྲུག་སྐབས་ཀྱི་སུང་ཀུའུ་རི་རྩེའི་དྲག་འཐབ་ཀྱི་གནས་ཚུལ་འཁོད་པའི་འགྲེམས་པང་མདུན་དུ་ཞི་ཅིན་ཕིང་གིས་དེ་དུས་དམག་འཐབ་དྲག་པོ་བརྒྱབ་ནས་དཔོན་དམག་ཚོའི་དམག་འཐབ་ཀྱི་སྤྱོད་ཚུལ་ཧ་ཅང་དཔའ་ངར་ཞུམ་པ་མེད་པ་ཞིག་ཡོད་ཅེས་མྱོང་ཚོར་ཟབ་མོའི་ངང་གསུངས། རང་རེའི་དམག་ནི་སྔར་ནས་བཟུང་དམག་ཡག་པོ་རྒྱག་ཐུབ་མཁན་ཞིག་ཡིན། སྔོན་མ་གོ་མཚོན་ཉུང་ཡང་སྙིང་སྟོབས་ཆེན་པོ་ཡོད། ད་ཆ་གོ་མཚོན་མང་བས་སྙིང་སྟོབས་དེ་བས་ཆེ་བ་དགོས་ལ་བློ་རྩ་སྔར་བས་བརྟན་པོ་དགོས་ཞེས་གསུངས་པ་རེད།
དེ་རྗེས་ཞི་ཅིན་ཕིང་གིས་ཧྲི་དེའི་ལས་ཀའི་གནས་ཚུལ་སྙན་སེང་གསན་པ་དང་འབྲེལ་གསུང་བཤད་གལ་ཆེན་ཡང་གནང་ཞིང་། ཁོང་གིས་དམག་སྦྱོང་དམག་གྲབས་ལ་ཤུགས་སྣོན་རྒྱག་པ་དང་། སེམས་ནུས་ཡོད་ཚད་དམག་རྒྱག་རྒྱུར་འཇོག་པ། ལས་ཀའི་ཤུགས་ཚང་མ་དམག་རྒྱག་རྒྱུའི་ཐོག་འདོན་པ། གྲངས་གཞི་ཅན་གྱི་དཔུང་སྡེའི་དམག་རྒྱག་ཞིབ་འཇུག་ལ་ཤུགས་སྣོན་རྒྱག་པ། དམག་རྒྱག་གི་གོ་དོན་དང་དམག་རྒྱག་སྟངས་གསར་གཏོད་བྱེད་པ། དངོས་འཐབ་ཅན་གྱི་དམག་དོན་སྦྱོང་བརྡར་ལ་དམ་འཛིན་བྱེད་པ། སྦྱོང་བརྡར་གྱི་ཆུ་ཚད་དང་རྒྱལ་ཁ་ལེན་ནུས་རྒྱུན་ཆད་མེད་པར་ཆེ་རུ་གཏོང་བ་བཅས་བྱེད་དགོས། མ་ལག་འཛུགས་སྐྱོང་ལ་ཤུགས་སྣོན་བརྒྱབ་ནས་སྟོབས་ཤུགས་ཁག་དང་། མ་ལག་ཁག རྒྱུ་རྐྱེན་ཁག་བཅས་འཛུགས་སྐྱོང་ལ་ཤུགས་སྣོན་རྒྱག་རྒྱུར་གཅིག་གྱུར་འཆར་འགོད་བྱས་ཏེ་ཆ་འཕྲིན་མ་ལག་དང་དམག་རྒྱག་གྲངས་གཞི་འཛུགས་སྐྱོང་ལ་ཤུགས་སྣོན་བརྒྱབ་སྟེ་མ་ལག་གྲུབ་པ་དང་དམག་རྒྱག་པའི་ནུས་པ་ཞིག་ཆགས་རྒྱུ་འགན་ལེན་བྱས་ནས་དམག་ཡོངས་མཉམ་འབྲེལ་ངང་དམག་རྒྱག་པའི་མ་ལག་ནང་འདྲེས་ཐུབ་པ་བྱེད་དགོས། སྒྱུར་བཅོས་གསར་གཏོད་ལ་ཤུགས་སྣོན་རྒྱག་པ་དང་། གྲུབ་ཆ་ལེགས་སྒྲིག་བྱེད་པ། ཚན་རྩལ་སྤྱོད་ཤུགས་ཆེ་རུ་གཏོང་བ། དཔོན་དམག་གི་ཚན་རྩལ་བྱང་ཚད་ལེགས་སུ་གཏོང་བ། གསར་གཏོད་རྣམ་པའི་མི་དམངས་དམག་དཔུང་གི་ལག་ལེན་འཚོལ་ཞིབ་ལ་སྐུལ་མ་ཧུར་ཐག་གཏོང་བ་བཅས་བྱེད་དགོས། ཆབ་སྲིད་འགན་ལེན་ལ་ཤུགས་སྣོན་བརྒྱབ་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱ་རྒྱུ་དམ་འཛིན་ཡག་པོ་བྱེད་པ་དང་། ཀུའུ་ཐེན་དམག་ཡོངས་ཀྱི་ཆབ་སྲིད་ལས་དོན་ཚོགས་འདུའི་དགོངས་དོན་ལག་བསྟར་བྱེད་པ། དུས་རབས་གསར་པའི་ཏང་འཛུགས་སྐྱོང་གི་སྤྱིའི་བླང་བྱ་གཞིར་བཟུང་རིམ་ཁག་ཏང་རྩ་འཛུགས་ཀྱི་འཛུགས་སྐྱོང་ལ་ཤུགས་སྣོན་རྒྱག་པ། “གསར་བརྗེའི་གཞི་རྒྱུ་རྒྱུན་འཛིན་དང་། དམག་དཔུང་སྟོབས་ཆེར་གཏོང་བའི་ལས་འགན་ལྕི་པོ་འཁུར་བའི”བརྗོད་དོན་གཙོ་བོའི་སློབ་གསོའི་བྱེད་སྒོ་སྤེལ་བ་བཅས་ཀྱི་སྒོ་ནས་དཔུང་སྡེས་ཏང་ཀྲུང་དབྱང་དང་ཀྲུང་དབྱང་དམག་ཨུད་ཀྱི་བཀོད་འདོམས་ལ་མཐའ་གཅིག་ཏུ་ཉན་རྒྱུའི་འགན་ལེན་བྱེད་དགོས། རིམ་པ་ཁག་གིས་གྲངས་གཞི་ཅན་གྱི་དཔུང་སྡེའི་ཤེས་ལྡན་མི་སྣའི་དཔུང་ཁག་འཛུགས་སྐྱོང་ལ་མཐོང་ཆེན་བྱས་ནས་བྱང་ཚད་མཐོ་བའི་དམག་དོན་གྱི་ཤེས་ལྡན་པ་གསར་པ་ཁག་གཅིག་གསོ་སྐྱོང་བྱེད་དགོས། སྤྲོ་སེམས་རབ་ཏུ་འཁོལ་བའི་སྒོ་ནས་དཔོན་དམག་ཚོའི་ཆེད་དུ་བྱ་བ་དངོས་སྒྲུབ་པ་དང་དཀའ་གནད་སེལ་ནས་གཞི་རིམ་དཔོན་དམག་གི་འགྲམ་དུ་ཐོན་པའི“རུལ་སུངས་ཙག་ཙིག”དང་ཚུལ་མིན་སྤྱོད་ཚུལ་ཡོ་བསྲང་དང་བཅོས་སྒྲིག་མཐའ་གཅིག་ཏུ་བྱས་ནས་རྒྱ་ཆེའི་དཔོན་དམག་ཚོའི་ཧུར་སེམས་དང་། རང་རྟོགས་ཀྱི་བསམ་པ། གསར་གཏོད་རང་བཞིན་བཅས་སྐོང་འཐེན་གང་ལེགས་བྱས་ནས་ཐུན་མོང་ཐོག་དཔུང་སྡེ་འཛུགས་སྐྱོང་བྱ་རྒྱུ་དེ་མདུན་ཕྱོགས་སུ་སྐུལ་མ་གཏོང་དགོས་པ་བཅས་ཀྱི་ནན་བཤད་གནང་བ་རེད།


text:
༄༅།།མཚོ་སྔོན་དུ་ཞིང་ཆེན་གཞན་ནས་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་ལས་
དོན་ལམ་ལྷོངས་བྱུང་བ།
གསར་འགྱུར་སྤེལ་དུས། (2018ལོའི་ཟླ་ 01ཚེས་12ཉིན། 14:02) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཉེ་ཆར། མཚོ་སྔོན་ཞིང་ཆེན་མི་སྤྱི་ཐིང་ནས་ཤེས་རྟོགས་བྱུང་བར། མཚོ་སྔོན་དུ་ཞིང་ཆེན་གཞན་ནས་ནད་སྡོད་སྨན་རིན་མཇུག་རྩིས་རྒྱག་པའི་ལས་འགན་ལེགས་གྲུབ་བྱུང་ཞིང་། མིག་སྔར། ཞིང་ཆེན་ཡོངས་ཀྱི་ལས་བཟོ་དང་གྲོང་ཁྱེར་དང་གྲོང་གསེབ་ཀྱི་གྲོང་མིའི་སྨན་བཅོས་འགན་བཅོལ་རྒྱལ་ཡོངས་དང་དྲ་སྦྲེལ་མཐུད་པ་དང་ཞིང་ཆེན་གཞན་དུ་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་ལས་དོན་ཕྱོགས་ཡོངས་ནས་སྤེལ་འགོ་ཚུགས་པས། འགན་བཅོལ་ལ་ཞུགས་པའི་ཡུལ་གཞན་དུ་སྨན་བཅོས་བྱེད་མཁན་ཚོའི“ཕར་རྒྱུག་ཚུར་རྒྱུག”དང“འགྲོ་གྲོན་སྔ་འདོན”གྱི་གནད་དོན་ཐག་གཅོད་ནུས་ལྡན་ཐུབ་ཅིང་། བྱ་སྤྱོད་དངོས་ཀྱིས་ཞིང་ཆེན་དེའི་མི་དམངས་ཡོངས་ལ་འདོད་བློ་ཚིམ་པའི་དམངས་འཚོའི་རྒྱུགས་ལན་ཞིག་ཕུལ་བ་རེད།
ཤེས་རྟོགས་བྱུང་བར་གཞིགས་ན། 2017ལོའི་ཟླ་6པར། 《མཚོ་སྔོན་ཞིང་ཆེན་གྱི་གཞི་རྩའི་སྨན་བཅོས་འགན་བཅོལ་གྱི་ཞིང་ཆེན་གཞན་ནས་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི“ཉིན་བརྒྱའི་འགག་སྒྲོལ”བྱ་སྤྱོད་ལག་བསྟར་ཇུས་གཞི་》བཟོས་ནས། མི་སྣ་ཐོ་འགོད་སྙན་སེང་དང་། མ་ལག་སྦྲེལ་མཐུད། སྨན་རིན་སྔ་རྟིང་གཏོང་བ། སྤྱི་ཚོགས་འགན་བཅོལ་གཱ་རྒྱལ་ཡོངས་སུ་ཀུན་འཐུས་སོགས་ཀྱི་འགག་རྩའི་ལས་འགན་མངོན་གསལ་དོད་དུ་བཏང་བ་རེད། ཟླ་7ཚེས་18ཉིན་ཞིང་ཆེན་དེའི་གྲོང་ཁྱེར་དང་གྲོང་གསེབ་ཀྱི་གྲོང་མིའི་སྨན་བཅོས་འགན་བཅོལ་དང་ལས་བཟོའི་སྨན་བཅོས་འགན་བཅོལ་གྱི་ཞིང་ཆེན་གཞན་ནས་ནད་སྡོད་སྨན་རིན་མཇུག་རྩིས་རྒྱག་པའི་མ་ལག་རྒྱལ་ཡོངས་ཀྱི་ཡུལ་གཞན་དུ་ནད་སྡོད་སྨན་རིན་མཇུག་རྩིས་མ་ལག་དང་སྦྲེལ་མཐུད་བྱེད་པའི་ལས་དོན་སྔ་སྣུར་དུ་ལེགས་གྲུབ་བྱུང་བ་དང་། ཟླ་9ཚེས་5ཉིན“ཕྱོགས་ཡོངས་གཉིས”ཏེ། སྨན་བཅོས་འགན་བཅོལ་ལས་སྒོའི་མ་ལག་ཕྱོགས་ཡོངས་ནས་སྒྱུར་བཀོད་དང་འབྲེལ་མཚོ་སྔོན་གྱི་གཞི་རྩའི་སྨན་བཅོས་འགན་བཅོལ་གྱི་ཞིང་ཆེན་གཞན་ནས་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་མ་ལག་སྐྲུན་ཐུབ་པ་བྱ་རྒྱུ་དང་། ཕྱོགས་ཡོངས་ནས་རྒྱལ་ཡོངས་ཀྱི་ཞིང་ཆེན་དང་གྲོང་ཁྱེར(རང་སྐྱོང་ལྗོངས)30དང་དེ་བཞིན་ཤིན་ཅང་པིང་ཐོན་བཅས་ཀྱི་ཡུལ་གཞན་དུ་ནད་སྡོད་སྨན་རིན་ཐད་ཀར་མཇུག་རྩིས་རྒྱག་པའི་ལས་དོན་སྤེལ་རྒྱུ་ལམ་ལྷོངས་བྱུང་བ་དང་། “ཁྱོན་ཡོངས་ལ་ཁྱབ་པ་གཉིས”ཏེ། ཞིང་ཆེན་དེའི་རིམ་གཉིས་དང་དེ་ཡན་གྱི་སྨན་བཅོས་སྒྲིག་གཞི་120ཚང་མར་རྒྱལ་ཁབ་ཀྱི་ཡུལ་གཞན་དུ་ནད་སྡོད་སྨན་རིན་མཇུག་རྩིས་རྒྱག་པའི་མ་ལག་མཐུད་རྒྱུ་དང་། ཐོ་འགོད་སྙན་སེང་ཁྱབ་ཁོངས་ནི་གཞི་རྩའི་སྨན་བཅོས་འགན་བཅོལ་ལ་ཞུགས་པའི་ཡུལ་གཞན་དུ་བཀོད་སྒྲིག་བྱས་པའི་ལས་འཁྱུར་མི་སྣ་དང་། ཡུལ་གཞན་དུ་ཡུན་རིང་གནས་བཅས་མི་སྣ། ཡུལ་གཞན་དུ་རྒྱུན་སྡོད་ལས་དོན་མི་སྣ་དང་དེ་བཞིན་ཡུལ་གཞན་དུ་སྨན་ཁང་བསྒྱུར་བའི་ནད་པ་བཅས་ལ་ཁྱབ་པ་བྱ་རྒྱུ་ལམ་ལྷོངས་བྱུང་བ་རེད།


text:
དང་པོ། སྤྱི་སྐད་ཀྱི་དགོས་པ་བསྟན་པ་ལ།
སྤྱིར་ན་སྤྱི་ཚོགས་ཀྱི་ཆབ་སྲིད་དང་། དཔལ་འབྱོར། རིག་གནས་སོགས་ཇི་ཙམ་གོང་དུ་འཕེལ་ན་དེ་ཙམ་གྱིས་ས་ཁུལ་ཁག་དང་། མི་རིགས་ཁག མི་རིགས་གཅིག་གི་ནང་ཁུལ་བཅས་དབར་ཕན་ཚུན་འགྲོ་འོང་དང་།སྤེལ་རེས་སོགས་བྱེད་ཤུགས་ཀྱང་དེ་བས་ཆེ་རུ་འགྲོ་གི་ཡོད། དེས་ན་མི་དང་མིའི་དབར་ཕན་ཚུན་འབྲེལ་གཏུག་བྱ་བྱེད་ཀྱི་སྐད་བརྡའི་གལ་ཆེའི་རང་བཞིན་ཡང་དེ་བས་མངོན་མཚན་ཆེ་རུ་འགྲོ་བ་ནི་ལོ་རྒྱུས་དང་ལག་ལེན་དངོས་ལས་ར་འཕྲོད་པར་སྣང་། རྒྱལ་ཡོངས་བོད་རིགས་ས་ཁུལ་གྱི་དཔལ་འབྱོར་རིག་གནས་བྱ་གཞག་མགྱོགས་མྱུར་གོང་དུ་འཕེལ་ཞིང་མི་རྣམས་ཀྱི་འབྲེལ་རྒྱ་ཡང་ཉིན་བཞིན་ཆེ་རུ་འགྲོ་བའི་དེང་གི་ཆ་འདིར། བོད་རིགས་ཀྱི་ས་ཁུལ་ཀུན་ཏུ་ཚང་མས་གོ་ཤེས་ཐུབ་པའི་སྤྱི་སྐད་ཅིག་མེད་སྟབས་བོད་རིགས་ནང་ཁུལ་ཕན་ཚུན་འགྲོ་འོང་འབྲེལ་གཏུག་བྱ་རྒྱུ་དང་སྤྱི་ཚོགས་ཀྱི་བྱེད་སྒོ་ཁག་དེང་དུས་ཀྱི་ཆ་འཕྲིན་སྤེལ་ཐབས་ལ་བརྟེན་ནས་མྱུར་སྒྲུབ་བྱ་རྒྱུར་ཡང་དཀའ་ངལ་མང་པོ་འཕྲད་པ་ཀུན་ཤེས་ལགས་ན། བོད་རིགས་ས་ཁུལ་ཀུན་ཏུ་སྤྱོད་ཅིང་ཚང་མས་གོ་ཤེས་སླ་བའི་བོད་ཀྱི་སྤྱི་སྐད་ཅིག་འཕྲལ་མྱུར་གཏན་འཁེལ་བྱ་རྒྱུ་ནི་རྒྱ་ཆེའི་བོད་རིགས་མི་དམངས་ཚང་མའི་ཁ་ཚ་དགོས་གཏུགས་ཀྱི་རེ་འདུན་དང་། བོད་ཀྱི་སྐད་ཡིག་བྱ་གཞག་དོན་གཉེར་བྱེད་མཁན་རིག་གནས་མཁས་ཅན་དང་བོད་ཀྱི་སྐད་ཡིག་ལས་དོན་སྒྲུབ་མི་ཚོའི་ལོ་མང་རིང་གི་བསམ་འདུན་ཡིན་ཁར་དུས་བབ་ཀྱི་དབང་གིས་མི་སྒྲུབ་མཐུ་མེད་ཀྱི་དོན་ཆེན་ཞིག་ཀྱང་ཡིན།
བོད་ཀྱི་སྤྱི་སྐད་གཏན་འཁེལ་བྱུང་ཚེ་ཏང་དང་རྒྱལ་ཁབ་ཀྱི་མི་རིགས་སྐད་ཡིག་སྐོར་གྱི་མཛད་ཕྱོགས་སྲིད་ཇུས་ལག་བསྟར་ཡོང་རྒྱུ་དང་།བོད་སྐད་ལ་གཅིག་གྱུར་གྱི་ཚད་འཛིན་ས་ཡོད་པ། བོད་རིགས་ནང་ཁུལ་དུ་སྐད་བརྡ་མི་འཕྲོད་པའི་དཀའ་ངལ་སེལ་ཐུབ་པ། བོད་སྐད་ཀྱི་ཆ་འཕྲིན་རྣམས་ཀྱང་གློག་ཀླད་དྲ་རྒྱ་ལ་བརྟེན་ནས་འཛམ་གླིང་ཡུལ་གྲུ་ཀུན་ལ་ཁྱབ་ཐུབ་པ། ཏང་གི་ལམ་ཕྱོགས་སྲིད་ཇུས་དང་རྒྱལ་ཁབ་ཀྱི་ཁྲིམས་ལུགས་འཕྲུལ་པ་མེད་པར་དྲིལ་བསྒྲ?་བྱེད་ཐུབ་པ། དེང་དུས་ཀྱི་ཚན་རིག་རིག་གནས་ཀྱི་ཤེས་བྱ་རྣམས་སློབ་སྦྱོང་བྱེད་བདེ་ཞིང་ཁོང་དུ་ཆུད་ཐུབ་པ། དཔལ་འབྱོར་དང་རིག་གནས་ལས་དོན་མཉམ་སྒྲུབ་ཐུབ་པ། “ མཚོན་བྱེད་གསུམ”གྱི་གལ་ཆེའི་དགོངས་པ་དོན་འཁྱོལ་གྱིས་བོད་རིགས་སྤྱི་དང་། བྱེ་བྲག་སྐད་རིགས་གཅིག་ལས་མི་ཤེས་པའི་བོད་རིགས་མང་ཚོགས་ཀྱི་བློ་རིག་རྩལ་འདོན་གྱིས་བོད་རིགས་སྤྱི་ཚོགས་ཀྱི་དཔལ་འབྱོར་རིག་གནས་ཁྱོན་ཡོངས་ནས་གོང་དུ་སྤེལ་ཐོག་འབྱོར་འབྲིང་སྤྱི་ཚོགས་ཤིག་སྒོ་ཀུན་ནས་འཛུགས་སྐྲུན་བྱ་རྒྱུ་བཅས་ལ་གལ་འགངས་ཆེ་བའི་འཕྲལ་ཕུགས་ཀྱི་དོན་སྙིང་ལྡན་ཡོད།
གཉིས་པ། བོད་ཀྱི་སྤྱི་སྐད་ཀྱི་མཚན་ཉིད་བཤད་པ་ལ།
བོད་ཀྱི་སྤྱི་སྐད་གཏན་དུ་འཁེལ་དགོས་ན་འགག་རྩ་ནི་ངེས་ཪྙེད་ཐུབ་པའི་སྤྱི་སྐད་ཀྱི་མཚན་ཉིད་ཅིག་འཇོག་དགོས་ཤིང་། དེ་ནི་བོད་ཀྱི་སྤྱི་སྐད་ཀྱི་སྲོག་ཤིང་ལྟ་བུ་དང་། གཞི་རྩའི་སྲིད་ཇུས། ལས་དོན་སྤེལ་བའི་སྔོན་འགྲོའི་མཐུན་རྐྱེན་མེད་དུ་མི་རུང་བ་བཅས་ཡིན། དེ་ལྟར་སྤྱི་སྐད་ཀྱི་མཚན་ཉིད་ངེས་ཪྙེད་ཅིག་འཇོག་རྒྱུ་ནི་སླད་སྤྱི་སྐད་དེ་ཉིད་ཁ་ཕྱོགས་གང་དུ་འཕེལ་མིན་དང་སྤྱི་སྐད་ཀྱི་ལས་དོན་དེ་ཇི་ལྟར་བྱས་ནས་སྒྲུབ་དགོས་མིན་གྱི་དོན་གནད་ཆེན་པོ་ཞིག་ཡིན་ན་ངོས་ནས་རྨོངས་ཚོད་དུ་གཤམ་གྱི་མཚན་ཉིད་འདི་འདྲ་ཞིག་འཇོག་པར་སྤྲོ་བས་བཏེགས་ཏེ་བོད་རིགས་ས་ཁུལ་ཁག་གི་མཁས་དབང་དང་དེ་བཞིན་རང་གི་ལས་རིགས་གཅིག་པ་རྣམས་དང་བཀའ་གྲོས་ཞུ་འདོད་ཡོད།
དེའང་ངོས་ཀྱི་ལྟ་བ་ལྟར་ན། སྤྱི་སྐད་གཏན་འཁེལ་བྱ་རྒྱུ་ཞེས་པ་དེའང་ཞིབ་ཕྲ་བཤད་ན་བོད་སྐད་ཀྱི་ཡི་གེའི་ཁུངས་གཏུག་ས་དང་། རྩ་བའི་མིང་ཚིག སྐད་ཀྱི་སྒྲ་གདངས་བཅས་གཏན་འཁེལ་བྱ་རྒྱུ་དེ་ཡིན། དེ་ལྟར་ན་ངོས་ཀྱི་བསམ་པར་བོད་ཀྱི་སྤྱི་སྐད་ཀྱི་མཚན་ཉིད་དེ་འདྲ་ཞིག་འཇོག་དགོས་པ་སྟེ། བོད་ཡིག་དེ་སྤྱི་སྐད་ཀྱི་ཁུངས་གཏུག་ས་དང་། དབུས་གཙང་ཁུལ་གྱི་ཡུལ་སྐད་དེ་སྤྱི་སྐད་ཀྱི་རྨང་གཞི། ལྷ་སའི་སྐད་ཀྱི་སྒྲ་གདངས་དེ་ཚད་འཛིན་གྱི་སྒྲ་གདངས་བཅས་ལ་བརྩི་བའི་ཕལ་སྐད་ལྟ་བུའི་སྤྱི་སྐད་ཅིག་ཡིན་དགོས།
གསུམ་པ། བོད་ཡིག་དེ་སྐད་ཀྱི་ཁུངས་གཏུག་སར་འཛིན་དགོས་པའི་རྒྱུ་མཚན་དྲངས་པ་ལ།
(དང་པོ)རིགས་པའི་གཞུང་ལུགས་ཀྱི་ལྟ་བ་བཤད་པ་ལ།
མ་ཁེ་སིའི་སྐད་ཡིག་གཞུང་ལུགས་ཀྱི་ལྟ་བ་ལྟར་ན། འཇིག་རྟེན་འདིར་འགྲོ་བ་མིའི་རིགས་བྱུང་རྗེས་ཐོག་མར་ཟས་གོས་ཀྱི་དོན་དུ་ངལ་རྩོལ་བྱས་པ་ལས་སྐད་བརྡ་བྱུང་ཞིང་། སྐད་བརྡ་དེ་རིགས་འཕེལ་རྒྱས་གང་ཙམ་བྱུང་རྗེས་གཞི་ནས་ཡི་གེ་གསར་གཏོད་བྱས། དེ་ལྟར་ན་ཡི་གེའི་རྨང་གཞི་ནི་སྐད་ཡིན་པ་དང་། སྐད་ཀྱི་དོན་དང་ཆོས་ཉིད་མཚོན་བྱེད་ནི་ཡི་གེ་ཡིན། དེ་ཡང་ཡི་གེ་ནི་སྐད་ཚབ་ཡིན་ལ་སྐད་ཀྱི་བརྡ་རྟགས་དང་། སྐད་ཀྱི་ཡོལ་གོ་ལྟ་བུའང་ཡིན། ཡི་གེ་ནི་སྐད་ནས་བྱུང་བ་སྨོས་མེད་ཀྱང་ནམ་ཞིག་ཚན་རིག་དང་མཐུན་པའམ་ཆོས་ཉིད་ལྡན་པའི་ཡི་གེ་བྱུང་ཚེ་མིའི་རིགས་ཀྱི་སྐད་ཆའི་ཤོད་ལུགས་ཀྱང་ཡིག་སྲོལ་ལ་བསྟུན་དགོས་ཤིང་། དེའང་གསལ་པོར་བཤད་ན་ངེས་པར་དུ་སྐད་ཡིག་གི་ཆོས་ཉིད་ལ་བརྟེན་ནས་མིའི་རིགས་ཀྱི་སྐད་ཆ་ཤོད་ལུགས་ལ་ཟབ་འདོམས་དང་ཁྲིད་སྟོན་བྱ་དགོས། དེ་ནི་མ་ཁེ་སིའི་སྐད་ཡིག་གཞུང་ལུགས་ཀྱི་རྩ་བའི་རིག་པ་ཡིན།
དེང་སྐབས་རང་རེས་སྤྱོད་བཞིན་པའི་བོད་ཡིག་འདི་ནི་ལོ་ངོ་ཆིག་སྟོང་སུམ་བརྒྱའི་སྔོན་རོལ་དུ་གསར་དུ་གཏོད་ཅིང་ད་ཕན་རྩོད་གླེང་གང་ཡང་མེད་པར་རང་རྒྱལ་གྱི་བོད་རིགས་ས་ཁུལ་ཡོངས་ལ་མ་ཟད་འབྲུག་ཡུལ་དང་། འབྲས་ལྗོངས་ལ་སོགས་རྒྱལ་ཁབ་དང་ས་ཁུལ་དུའང་སྤྱོད་མུས་ཀྱི་གཅིག་གྱུར་གྱི་ཡིག་རིགས་ཤིག་ཡིན། བོད་ཡིག་འདི་ཉིད་སྒྲ་སྦྱོར་གྱི་ཡི་གེ་ཡིན་སྟབས་སྐད་ཀྱི་སྒྲ་གདངས་འདོན་ནུས་དང་ཚིག་དོན་གོ་བརྡ་སྤྲོད་ནུས་ཤིན་ཏུ་ཆེ་བས། དེས་འཛམ་གླིང་ཡིག་རིགས་ཀུན་གྱི་བརྗོད་བྱ་གང་དང་གང་ཡང་གསལ་པོར་བརྡ་སྤྲོད་ཐུབ་ཀྱི་ཡོད། དེའང་སྒྲ་སྦྱོར་ཡིག་རིགས་གཞན་དང་མི་འདྲ་བར་བོད་ཡིག་ལ་ཧ་ཅང་ཁུངས་བཙན་པའི་བརྡ་དག་གཞུང་ལུགས་ཏེ་སུམ་རྟགས་ཡོད་པ་དེ་ད་ཕན་ལོ་ངོ་ཆིག་སྟོང་སུམ་བརྒྱ་ལྷག་ཙམ་རིང་བོད་ཡིག་གི་རྩ་བའི་ཡིག་སྲོལ་ལ་བརྩིས་ནས་ལག་ལེན་བྱེད་མུས་ཡིན། རང་རེས་བོད་ཀྱི་སྤྱི་སྐད་གཏན་འཁེལ་བྱ་རྒྱུའི་གྲོས་ཞིབ་བྱེད་པ་དེའང་དོན་དམ་དུ་བོད་མིའི་སྐད་བརྡ་མཐུན་མཚུངས་གཅིག་གྱུར་ཡོང་ཐབས་བྱེད་པ་ཞིག་རང་ཡིན་ན་དེ་ལའང་བོད་ཡིག་གི་བརྡ་དག་གཞུང་ལུགས་ཀྱིས་འཆིང་འདོམས་སམ་མཛུབ་ཁྲིད་བྱེད་དགོས་པ་ནི་གླེང་མེད་ཡིན། དེའང་གསལ་པོར་བཤད་ན།རང་རེའི་བོད་ཀྱི་སྤྱི་སྐད་ཀྱི་རྩ་བའམ་ཁུངས་གཏུག་ས་དེ་ངེས་པར་དུ་བོད་ཡིག་གི་བརྡ་སྤྲོད་ཕྱི་མོ་སུམ་རྟགས་ཀྱི་གཞུང་ལུགས་ཡིན་དགོས།
(གཉིས་པ) མཁས་དབང་གྲགས་ཅན་ཚོའི་བཞེད་པ་དྲངས་པ་ལ།
ཉེ་རབས་ཀྱི་མཁས་པའི་དབང་པོ་དགེ་འདུན་ཆོས་འཕེལ་མཆོག་གིས་དུས་རབས་ཕྱེད་ཀའི་གོང་ཙམ་ནས་རྒྱལ་རབས་དེབ་ཐེར་དཀར་པོའི་ནང་གསུངས་པར“ དེས་ན་བོད་ཡིག་གི་སྲོལ་ཕྱེས་ནས་བཟུང་ད་བར་ལོ་ཆིག་སྟོང་སུམ་བརྒྱ་ཙམ་སོང་ཟིན་མོད། དེའི་བར་ལ་བོད་ཀྱི་བརྡ་དང་ཡིག་གཟུགས་གཉིས་ཀ་ཆེས་མི་འདྲ་བ་ཞིག་ནི་མ་འགྱུར་བས་ད་ལྟ་ཡང་རྒྱལ་པོའི་དུས་ཀྱི་རྡོ་རིང་སོགས་ལ་བལྟས་ཚེ་ཚིག་དོན་རགས་རིམ་ཙམ་རེ་གོ་ཐུབ་པ་ནི་བོད་མི་ཡི་གེ་བྱང་བ་ཀུན་ལ་ཡོད། ལྷག་པར་ཡང་རྗེ་རིན་པོ་ཆེའི་སྐུ་དུས་ཙམ་ནས་བཟུང་དཔེ་ཆ་རྣམས་དཔར་འདེབས་བྱེད་པའི་སྲོལ་དེ་དར་ཁྱབ་ཆེ་བར་གྱུར་ཅིང་། དེང་སང་ཤིང་དཔར་འབོར་ཆེན་བོད་ཡུལ་ན་ཡོད་པ་འདི་ཙམ་ས་སྟེང་གཞན་གང་དུ་ཡང་མེད་པར་གྲགས། དཔར་ལས་བྱེད་པའི་འགོ་ཚུགས་པ་དེ་ནས་བཟུང་ཡིག་གཟུགས་དང་དག་ཆ་སོགས་ཀྱང་ཕལ་ཆེར་སྲོལ་ལུགས་གཅིག་ལས་ཅུང་ཟད་ཀྱང་མ་འགྱུར་བར་གནས་པ་ཙམ་བྱུང་། དེས་ན་ད་དུང་རང་རེ་རྣམས་ཇི་སྲིད་བསྟན་བཅོས་ཀྱི་ཐ་སྙད་དང་ཆོས་སྐད་ལ་ཆ་འཇོག་བྱེད་པ་དེ་སྲིད་དུ་བོད་ཡུལ་ཡོངས་རྫོགས་ཀྱི་སྐད་རིགས་གཅིག་ཏུ་གནས་པ་ཡིན་ཞིང་། དཔེར་ན་ཆོས་སྐད་དུ་བྲིས་པའི་གླེགས་བམ་ཞིག་མངའ་རིས་ཁུལ་ནས་ཨ་མདོའི་བར་དུ་འཁྱེར་ཡང་ཐམས་ཅད་ཀྱིས་ལྷོགས་ཤིང་གོ་ཐུབ་པ་ཡིན།”ཞེས་གསུངས།
མཁས་པའི་དབང་པོ་དུང་དཀར་བློ་བཟང་འཕྲིན་ལས་མཆོག་གིས《བོད་ཀྱི་སྐད་ཡིག་འཕེལ་རྒྱས་གཏོང་ཕྱོགས་སྐོར་གྱི་ཐོག་མའི་བསམ་ཚུལ》ཞེས་པའི་དཔྱད་རྩོམ་ནང་བོད་ཡིག་ལ་མི་རིགས་གཞན་གྱི་ཡི་གེ་དང་མི་འདྲ་བའི་ཁྱད་ཆོས་ལྡན་ལུགས་སྐོར་གསུང་སྐབས“ད་ལྟའི་བོད་ཡིག་འདི་ཐོག་མར་གསར་གཏོད་གནང་སྐབས་ས་གནས་སོ་སོའི་ཡུལ་སྐད་གཞིར་བཟུང་བ་མ་ཡིན་པར་ས་གནས་མང་ཆེ་བས་ཐུན་མོང་དུ་གོ་ཐུབ་པའི་ཕལ་སྐད་གཞིར་བཟུང་བ་ཡིན་པར་བརྟེན་དབུས་གཙང་ཁམས་གསུམ་དང་། མཚོ་སྔོན། ཀན་སུའུ། ཡུན་ནན། འབྲས་ལྗོངས། འབྲུག་ཡུལ། རྒྱ་གར་སོགས་རྒྱལ་ཁབ་ཕྱི་ནང་གི་བོད་རིགས་འདུས་སྡོད་ས་ཁུལ་ཚང་མའི་གཅིག་གྱུར་གྱི་ཡི་གེ་ཡིན་པས་ལུང་པ་སོ་སོའི་ཡུལ་སྐད་ཐོག་ནས་བྲིས་ན་ཕན་ཚུན་གོ་དཀའ་བ་མ་གཏོགས་ཕལ་སྐད་ཐོག་བྲིས་ན་ཚང་མ་གོ་བ་ལོན་ཐུབ་པ་ཞིག་ཡིན”ཞེས་གསུངས།
མཁས་པའི་དབང་པོ་ཆབ་སྤེལ་ཚེ་བརྟན་ཕུན་ཚོགས་མཆོག་གིས《བོད་ཀྱི་སྐད་དང་ཡི་གེའི་མཐུན་སྦྱོར་སྐོར་ཅུང་ཟད་གླེང་བ》ཞེས་པའི་དཔྱད་རྩོམ་ནང་རིག་གནས་སློབ་གསོ་དང་གསར་འགྱུར་དྲིལ་བསྒྲགས་སོགས་བོད་ཡིག་གི་ཡིག་སྲོལ་གྱི་རྩ་བ་དང་མི་འགལ་བའི་ཆ་རྐྱེན་འོག་གི་ཡིག་ཆ་གང་ཡིན་རུང་གོ་གང་བདེ་ཞིག་ཡོང་རྒྱུ་གཙོ་བོར་འཛིན་རྒྱུར་འབད་བརྩོན་གཟབ་ནན་བྱ་དགོས་ཞེས་ནན་བཤད་གནང་བ་དང་ཆབས་ཅིག་གསུངས་པར“ ཕྱོགས་གཞན་ཞིག་ནས་དེང་སང་ཚགས་པར་དང་དུས་དེབ་ལ་ལའི་ཐོག་བརྩམས་སྒྲུང་དང་། དམངས་ཁྲོད་ཀྱི་སྒྲུང་གཏམ། གཞས་ཚིག་ཕྱོགས་བསྡུས་བྱས་པ་སོགས་ཀྱི་ཁྲོད་དུ་ས་ཁུལ་བྱེ་བྲག་པའི་ཉེ་འཁོར་མང་ཚོགས་ཚོས་གོ་སླ་བའི་ཆེད་དུའམ་ཡང་ན་ས་ཆ་དེ་རང་གི་དམངས་ཁྲོད་བཤད་ཚུལ་གཞིར་བཟུང་བ་སོགས་གང་ལྟར་ཡིག་སྲོལ་དང་མི་མཐུན་པའི་ཡུལ་སྐད་ཅི་རིགས་ཤིག་འཁོད་པའི་ལྕགས་པར་དཔེ་སྐྲུན་འགྲེམས་སྤེལ་བྱེད་བཞིན་པ་འདི་དག་རྒྱ་ཁྱབ་བོད་རིགས་སྤྱི་བྱིངས་ཀྱིས་གོ་དོན་མི་རྟོགས་པ་མ་ཟད་ཡིག་སྲོལ་དང་འགལ་བའི་རང་རང་ཡུལ་སྐད་ཀྱི་མིང་ཚིག་དག་བྱེད་འདི་ཡིན་མེད་པར་སྒྲ་ཟུར་ཐོན་ཙམ(གཏམ་བརྗོད་ཟློས་གར་དང་། གློག་བཪྙན། བཪྙན་འཕྲིན་འཁྲབ་ཚན་སྒྲ་བསྒྱུར། དགོད་བྲོའི་གཏམ་གླེང་སོགས་ཚུད་མེད)གང་བྱུང་རང་དགར་སྤེལ་བ་འདི་རིགས་རྒྱ་ཡན་དུ་གྱུར་ན། རིམ་བཞིན་བོད་ཀྱི་ཡོངས་ཁྱབ་བརྡ་སྤྲོད་ཡིག་སྲོལ་མཐའ་དག་རྩ་ཞིག་ཏུ་གྱུར་ཏེ་མཐར་ཐུག་བོད་ཡིག་འདིའང་ཡུལ་སྐད་བྱེ་བྲག་པ་སོ་སོའི་རྗེས་སུ་འབྲངས་ཏེ་སྟོད་སྨད་ལྷོ་བྱང་ས་ཁུལ་དུ་དུམ་བུ་མང་པོར་གྱེས་ནས་ཕན་ཚུན་གོ་བརྡ་འཕྲོད་དཀའ་བ་དང་། བོད་ཀྱི་བརྡ་སྤྲོད་གཞུང་ལུགས་དང་། དག་ཡིག་གམ་ཚིག་མཛོད་དག་ཀྱང་རྩ་བ་འཛིན་ཡུལ་མེད་པར་འགྱུར་ཞིང་མི་རིགས་ཀྱི་སྲོལ་རྒྱུན་རིག་གནས་ཡོངས་རྫོགས་ཀྱང་མིང་གི་ལྷག་མ་ཙམ་དུ་འགྱུར་སྲིད་པ་བཅས་དེ་ལྟ་བུའི་ངན་འབྲས་ནི་བསམ་ཡུལ་ལས་འདས་པ་ཞིག་དང་། ནམ་ཞིག་སུས་ཀྱང་སྐྱོབ་ཐབས་བྲལ་བ་ཞིག་ཡོང་རྒྱུ་གདོན་མི་ཟ་བས་ད་ཕྱིན་རང་ཅག་ཚང་མས་མེ་སྟག་གིས་ནགས་རི་བསྲེག་པའི་ཚབས་ཆེའི་ཕུགས་གནོད་ལ་བསམ་གཞིགས་ནན་ཏན་གྱིས་སྔོན་འགོག་དེ་བས་གནང་དགོས་ངེས་འདུག”ཅེས་གསུངས།
(གསུམ་པ)ངོས་རང་གི་ལྟ་བ་བཤད་པ་ལ།
གསལ་མཁས་དབང་རྣམ་པའི་བགྲོ་གླེང་ངམ་བཞེད་པ་ལས་རང་རེས་ཤེས་ཐུབ་པར་སྤྱིར་མི་ལོ་ཆིག་སྟོང་སུམ་བརྒྱ་ཙམ་གྱི་རིང་ལ་བོད་ཀྱི་བརྡ་སྤྲོད་གཞུང་ལུགས་སྨྲ་བ་ལ་མཁས་པའི་པཎ་ཌི་ཏ་མང་པོས་བོད་ཀྱི་བརྡ་སྤྲོད་པའི་བསྟན་བཅོས་རྩ་འགྲེལ་མང་པོར་ཞིབ་ཏུ་དཔྱད་དེ་བརྡ་བཅད་ཀྱི་དགོངས་གཞིའང་འགའ་ཞིག་བཏོན་མྱོང་བ་མ་ཟད་བོད་ཡིག་ལའང་སྔ་ཕྱིར་བཀའ་བཅད་ཐེངས་གསུམ་ཙམ་བྱེད་མྱོང་ཡོད་ཀྱང་བོད་ཡིག་གི་རྩ་བའི་ཡིག་གཟུགས་དང་། བརྡ་དག་ཚིག་སྦྱོར་བྱེད་ལུགས་ལ་འགྱུར་ལྡོག་རྩ་བ་ནས་གཏོང་ཐུབ་མེད་ཅིང་། དེ་ལས་ལྡོག་ཏེ་བཀའ་བཅད་ཐེངས་གསུམ་བྱས་པ་བརྒྱུད། བོད་ཡིག་འདི་ཉེད་དེ་བས་གཅིག་གྱུར་དང་ཆ་ཚང་དུ་ཕྱིན་ཏེ་ད་ཕན་བེད་སྤྱོད་བྱེད་མུས་ཀྱི་ཡིག་སྐད་འདི་ཉིད་ཆགས་པ་ཡིན། ལྷག་པར་དུ་དུས་རབས་བཅོ་ལྔ་པ་ཙམ་ནས་བཟུང་བོད་ཡིག་དཔར་འདེབས་ཀྱི་ལག་རྩལ་རྒྱ་ཁྱབ་ངང་འཕེལ་རྒྱས་བྱུང་རྗེས་བོད་ཡིག་གི་བརྡ་དག་གཞུང་ལུགས་དང་ཡིག་གཟུགས་དག་ཀྱང་རྩ་བའི་ཆར་ཚད་གཞི་གཅིག་ལ་ངེས་ཤིང་། སྐབས་དེར་ཡུལ་སྐད་ཁུལ་མི་འདྲ་བ་སོ་སོའི་མཁས་གྲུབ་ལོ་པཎ་རྣམས་ཀྱིས་གཅིག་གྱུར་གྱི་ཡིག་སྐད་དམ་ཕལ་སྐད་ལ་བརྟེན་ནས་བོད་དཔེར་བརྩམས་བཀོད་བསྒྱུར་གསུམ་མཛད་པའི་བགྲང་ཡས་གླེགས་བམ་རི་རབ་སྤུངས་པ་ལྟ་བུས་བོད་རིགས་ཀྱི་རིག་གནས་འདི་ཉིད་འཛམ་གླིང་ཤར་ཕྱོགས་རིག་གནས་ཀྱི་གཟི་འོད་རྣམ་པར་བཀྲ་བའི་རྩ་ཆེའི་ནོར་བུའི་བང་མཛོད་ལྟ་བུར་གྱུར་ནས་ཀྲུང་ཧྭའི་རིག་གནས་གསར་སྐྲུན་བྱེད་ཆེད་ནམ་ཡང་ནུབ་ཏུ་མེད་པའི་བྱས་རྗེས་བཞག་ཡོད། དེ་ལྟར་སྐབས་དེར་དཔར་དུ་བསྐྲུན་པའི་བོད་ཡིག་གླེགས་བམ་ནང་གི་སྙན་ཞིང་འཇེབས་ལ་གོ་དོན་རྟོགས་སླ་བའི་བརྗོད་པ་མང་པོ་ཞིག་བོད་སྐད་ཡིག་གི་ཚད་གཞི་ལྟ་བུར་བརྩིས་ནས་དུས་ད་ལྟའང་བསྔགས་བརྗོད་ཀྱི་མེ་ཏོག་གཏོར་བཞིན་བེད་སྤྱོད་བྱེད་མུས་ཡིན། བོད་ཡིག་ནི་སྒྲ་གཞུང་ཁུངས་བཙན་པའི་གཅིག་གྱུར་གྱི་ཡིག་རིགས་ཤིག་ཡིན་པ་དེ་རང་ལ་བརྟེན་ནས་ད་ཆ་རང་རེས་བོད་ཡིག་ཡིག་སྐད་དམ་ཕལ་སྐད་ཀྱི་ཐོག་ནས་བྲིས་པའི་གསུང་རྩོམ་ཞིག་བོད་རིགས་ས་ཁུལ་གང་རུང་ཞིག་ཏུ་འཁྱེར་ནས་ཡུལ་དེའི་སྐད་གདངས་རང་གི་ཐོག་ནས་བཀླགས་ནའང་བོད་སྐད་ཁོ་ན་ལས་བོད་ཡིག་མི་ཤེས་པའི་མི་ཞིག་ཡིན་ཡང་དེའི་རྩ་བའི་ནང་དོན་གོ་ཤེས་ཐུབ་སྲིད། དེ་ལས་ལྡོག་སྟེ་གལ་ཏེ་ང་ཚོས་བོད་ཡིག་གི་ཡིག་སྲོལ་ལས་འདས་ཏེ་ནང་དོན་ཡོངས་རྫོགས་ཡུལ་དེ་རང་གི་སྐད་གདངས་བཞིན་སྒྲ་སྦྱོར་བྱས་ནས་བྲིས་པའི་བོད་ཡིག་གི་དཔེ་དེབ་ཅིག་བཀླགས་ཏེ་ཉན་དུ་བཅུག་ཚེ་ཉན་པ་པོས་དེའི་གོ་དོན་ཇི་ཡིན་ཤིན་ཏུ་རྟོགས་པར་དཀའ་བས་དེ་ལ་ཁྱེད་ཀྱིས་བོད་ཀྱི་ཡིག་སྲོལ་ལྟར་བྲིས་པའི་སྤྱི་སྐད་ཀྱིས་འགྲེལ་བཤད་རྒྱག་མི་དགོས་སམ།
དེའི་ཐོག་ནས་བོད་ཀྱི་ཡིག་སྐད་ནི་བོད་རིགས་མི་དམངས་ཀྱི་ཐུན་མོང་གཅིག་གྱུར་གྱི་སྐད་རིགས་ཤིག་ཡིན་པ་གསལ་པོར་མངོན་ཐུབ། ཡིག་སྐད་ཅེས་པ་དེའང་བོད་སྐད་ཀྱི་སྒྲ་བྲིས་པ་ཙམ་མིན་པར་ཡི་གེའི་དག་ཆ་གཞིར་བཟུང་འབྲི་དགོས་ཀྱི་ཡོད། གལ་ཏེ་དེ་ལྟར་མ་བྱས་ཚེ་ནང་དོན་ལ་འཕྲུལ་སྣང་མང་པོ་ཡོང་སྲིད། དཔེར་ན། སྔར་གཙང་གི་ཡུལ་སྐད་དུ་སྦྱར་བྱེད་སྤྱིན་ལ་སྤྲིན་ཞེས་ཀློག་ཅིང་། ཉིན་ཞིག་གཙང་པ་ཞིག་གིས་དབུས་པར་ཡི་གེ་བཏང་སྟེ་དེ་ནས་སྤྲིན་གང་མང་ཉོ་སྒྲུབ་ཀྱིས་འཕྲལ་གཏོང་ཡོད་པ་ཞུ་ཞེས་བྲིས་པ་དེར་དབུས་པས་ཡིག་ལན་ཞིག་བཏང་ནས་ཁ་སྤྱིན་དགོས་ན་འདི་གར་འདུག མཁའ་སྤྲིན་དགོས་ན་གནམ་ནས་བཞེས་རོགས་ཞེས་བྲིས། གཞན་ཡང་དཔེར་ན། དེང་སྐབས་ང་ཚོར་རྟག་ཏུ་འཕྲད་པའི་ཐབ། ཐབས། འཐབ་གསུམ་ལྟ་བུར་ཆ་མཚོན་ནའང་གནའ་བོའི་དུས་སུ་ནི་དེ་གསུམ་ལ་སྒྲ་དྲག་ཞན་གྱི་དབྱེ་བའང་ཆེན་པོ་ཡོད་སྐད། འོན་ཀྱང་དེང་གི་ཆར་སྒྲ་གདངས་ལ་དེ་ཙམ་གྱི་དབྱེ་བ་མེད་ཀྱང་གོ་དོན་ལ་དབྱེ་བ་ཤིན་ཏུ་ཆེ། གལ་ཏེ་ང་ཚོས་ཐབས་འབྲི་དགོས་སར་འཐབ་ཅེས་བྲིས་ན་དེའི་གོ་དོན་ལ་འཕྲུལ་སྣང་ཆེན་པོ་ཡོང་བ་བོད་ཡིག་དག་ཆར་མཁས་པ་ཚང་མས་མཁྱེན་ཆོད་རེད། དེའི་ཕྱིར་ང་ཚོས་ཡིག་སྐད་དམ་སྤྱི་སྐད་ཀྱི་དག་ཆར་དོ་སྣང་ཆེན་པོ་བྱེད་དགོས་པ་རྒྱུ་མཚན་དུ་སྣང་། གལ་ཏེ་ང་ཚོས་བོད་ཡིག་གི་བརྡ་དག་གཞུང་ལུགས་ལ་བརྩི་སྲུང་མི་བྱེད་པ་དང་། བོད་ཡིག་གི་དག་ཆར་དོ་སྣང་མི་བྱེད་པ་ཡིན་ན་དེའི་འབྲས་བུར་བོད་རིགས་ཀྱི་ཐུན་མོང་སྐད་ཡིག་འདི་ཉིད་ཆ་ཐོར་ཡ་ཐོར་ཁུངས་ལུང་མེད་པར་གྱུར་ཏེ་ཡིག་སྐད་དང་ཡུལ་སྐད་དབར་གོ་བརྡ་སྤྲོད་མི་ཐུབ་པ། ཡི་གེའི་གཞི་འཛིན་ས་ཡོད་ཅིང་བོད་རིགས་ཀྱི་ཡུལ་ཕྱོགས་ཀུན་ཏུ་གོ་བརྡ་འཕྲོད་པའི་བོད་ཀྱི་ཡིག་སྐད་དམ་ཕལ་སྐད་འདི་ཉིད་དཔེ་དེབ་ཀྱི་ངོས་སུ་འཁོད་པ་ཙམ་གྱི་བོད་སྐད་ལ་འགྱུར་སྲིད། དེ་ལྟར་དུས་ཡུན་རིང་པོ་འདས་ཙ་ན་ནམ་མཁའི་རྒྱུ་སྐར་ལྟར་གྲངས་ཀྱིས་མི་ལང་པའི་བོད་ཡིག་གླེགས་བམ་རྣམས་ནམ་ཞིག་སུས་བལྟས་ཀྱང་དོན་མི་རྟོགས་པའི་ཤོག་སྙིགས་ཀྱི་ཕུང་པོ་ལྟ་བུར་དཔེ་མཛོད་ཁང་ལ་སོགས་པའི་དཔེ་སྒྲོམ་སྟེང་ནམ་ཡང་གཉིད་དུ་ཡུར་བ་ལྟར་བེད་མེད་སོལ་དལ་དུ་ལུས་སྲིད། དེ་དག་ནི་རང་རེས་བོད་ཀྱི་སྤྱི་སྐད་ཀྱི་གཞི་འཛིན་ས་ཉག་གཅིག་ནི་ངེས་པར་དུ་བོད་ཡིག་ཁོ་ན་ཡིན་དགོས་ཞེས་ནན་པོར་གསལ་ཁ་གཏོད་པའི་རྒྱུ་མཚན་གཙོ་བོ་རྣམས་ཡིན།
བཞི་པ། དབུས་གཙང་གི་སྐད་དེ་བོད་ཀྱི་སྤྱི་སྐད་ཀྱི་རྨང་གཞིར་བརྩི་དགོས་པའི་རྒྱུ་མཚན་བཤད་པ་ལ།
ང་ཚོས་བོད་ཀྱི་སྤྱི་སྐད་ཀྱི་གཞི་འཛིན་ས་ངེས་པར་དུ་བོད་ཡིག་བྱེད་དགོས་ཞེས་བཤད་པ་དེའང་བོད་ཀྱི་སྤྱི་སྐད་ཀྱི་གྲུབ་ཆ་གཙོ་བོར་འཛིན་རྒྱུའི་རྨང་གཞིའི་ཡུལ་སྐད་ཅིག་མི་དགོས་ཟེར་བ་དེ་མིན། དེ་ལས་ལྡོག་སྟེ་བོད་ཀྱི་སྤྱི་སྐད་ལ་ངེས་པར་དུ་གཞི་འཛིན་སའི་རྨང་གཞིའི་ཡུལ་སྐད་ཅིག་དགོས་ཀྱི་ཡོད། དེའི་རྒྱུ་མཚན་ནི་ཡུལ་བབ་དང་། མི་འབོར། ལོ་རྒྱུས་རིག་གནས། དཔལ་འབྱོར་དར་རྒྱས་འགྲོ་ཚུལ་སོགས་རྒྱུ་རྐྱེན་མང་དག་ཅིག་ལས་གྲུབ་པའི་ཡུལ་སྐད་ཅིག་གཞི་འཛིན་ས་མ་བྱས་ཚེ་བོད་རིགས་ས་ཁུལ་ཡོངས་ལ་ཁྱབ་སྤེལ་གཏོང་ཐུབ་པའི་སྤྱི་སྐད་ཅིག་གྲུབ་པ་ཤིན་ཏུ་དཀའ། དེས་ན་རང་རེས་དབུས་གཙང་སྐད་ཀྱིས་བོད་ཀྱི་སྤྱི་སྐད་ཀྱི་རྨང་གཞིའི་ཡུལ་སྐད་བྱེད་དགོས་ཞེས་གལ་འགངས་ཆེན་པོས་བརྗོད། འདིར་དང་ཐོག་རང་རེས་རྨང་གཞིར་འཛིན་རྒྱུའི་དབུས་གཙང་ཡུལ་སྐད་ཀྱི་ཁྱབ་ཁོངས་གཏན་འཁེལ་བྱེད་དགོས། སྤྱིར་དབུས་གཙང་ཞེས་པའི་ཁྱབ་ཁོངས་ཤིན་ཏུ་ཆེ་ཞིང་། ཁ་རྒྱུན་དུ་གམ་པ་ལ་ཡན་ཆད་ལ་གཙང་དང་། གམ་པ་ལ་མན་ཆད་ཀྱི་ཡུལ་དབུས་སུ་གནས་པ་དག་ལ་དབུས་ཞེས་བརྗོད། འོན་ཀྱང་རང་རེས་འདིར་བོད་ཀྱི་སྤྱི་སྐད་ཀྱི་རྨང་གཞིའི་ཡུལ་སྐད་ཀྱི་འབྱུང་ཁུངས་ལ་བརྩི་བའི་དབུས་གཙང་ཞེས་པ་ནི་གཙོ་བོ་ལྷ་ས་དང་། གཞིས་ཀ་རྩེ། རྒྱལ་རྩེ་བཅས་ཡིན།
དབུས་གཙང་གི་སྐད་དེ་བོད་ཀྱི་སྤྱི་སྐད་ཀྱི་རྨང་གཞིའི་ཡུལ་སྐད་ལ་བརྩི་དགོས་དོན་ནི་གཙོ་བོ་དབུས་གཙང་སྐད་ཀྱི་ལོ་རྒྱུས་དང་དེའི་ད་ལྟའི་གནས་བབ་ལ་གཞིགས་ཏེ་བསམ་གཞིགས་བྱས་པ་ཡིན། ལོ་རྒྱུས་ཐོག་ནས་བཤད་ན། དབུས་གཙང་ཁུལ་དང་ལྷག་པར་དུ་ལྷ་ས་ནི་བོད་ཀྱི་ཆབ་སྲིད་དཔལ་འབྱོར་རིག་གནས་ཀྱི་ལྟེ་བ་ཡིན། ལྷ་སར་ཆ་མཚོན་ན། རྒྱལ་པོ་སྲོང་བཙན་སྒམ་པོས་ལྷ་ས་འདི་ཉིད་བོད་ཀྱི་རྒྱལ་སར་མངའ་གནང་བ་ནས་བཟུང་སྔ་རྗེས་སུ་བཙན་པོ་སྐུ་ཐོག་བཅུ་གཅིག་གིས་གངས་ལྗོངས་ཀྱི་སྙིང་དབུས་འདིར་རྒྱལ་སྲིད་སྐྱོང་གནང་མཛད་ཡོད། དེའི་ནང་ནས་བཙན་པོ་ཁྲི་སྡེ་སྲོང་བཙན་གྱི་སྐུ་དུས་ལ་ལྷ་ས་ཁུལ་དུ་བོད་ཡིག་ལ་བཀའ་བཅད་ཐེངས་གསུམ་མཛད་མྱོང་ཡོད། སྤྱི་ལོ་ ༡༦༤༢ ལོར་རྒྱལ་དབང་སྐུ་ཕྲེང་ལྔ་པས་དགའ་ལྡན་ཕོ་བྲང་གི་ས་གནས་སྲིད་དབང་བཙུགས་གནང་བ་ནས་༡༩༥༩ བར་ལྷ་ས་ནི་དེ་སྔའི་བོད་ས་གནས་སྲིད་གཞུང་གི་གནས་ཡུལ་ཡིན་ཞིང་། འདི་ནས་བོད་ཀྱི་ས་གནས་ཁག་ལ་བོད་ཡིག་གི་གཞུང་ཡིག་དང་རྩ་ཚིག་སོགས་འགྲེམས་བསྒྲགས་བྱེད་པས་ལྷ་ས་ནི་བོད་ཡིག་སྤྱོད་ཡུལ་གཙོ་བོ་ཡིན། གཞན་ཡང་བོད་ཀྱི་གདན་ས་ཆེ་ཁག་གསུམ་དང་། སྨན་རྩིས་ཁང་སོགས་ཀྱང་ལྷ་སར་ཡོད་པས་གནས་འདི་བོད་ཀྱི་རིག་གནས་དང་ཆོས་ལུགས་ཀྱི་ལྟེ་གནས་གལ་པོ་ཆེ་ཤོས་དེ་ཡིན། གཙང་ལ་ཆ་བཞག་ན། ས་སྐྱའི་སྲིད་དབང་དང་གཙང་པ་རྒྱལ་པོའི་རིང་ལ་གཞིས་རྩེ་ས་ཁུལ་འདི་ཉིད་རེ་ཞིག་བོད་ཀྱི་ཆབ་སྲིད་དཔལ་འབྱོར་དང་རིག་གནས་ཀྱི་ལྟེ་བར་ཡང་འགྱུར་མྱོང་ཡོད། པཎ་ཆེན་སྐུ་ཕྲེང་བཞི་པ་བློ་བཟང་ཆོས་རྒྱན་གྱི་སྐུ་དུས་ནས་དམངས་གཙོའི་བཅོས་སྒྱུར་བར། གཙང་གི་གདན་ས་ཆེན་པོ་བཀྲ་ཤིས་ལྷུན་པོ་འདི་ཉིད་བོད་ཀྱི་སྐབས་དེའི་ཤུགས་རྐྱེན་ཆེ་བའི་སྟོབས་ཤུགས་ཚོགས་པ་གཞན་ཞིག་གི་ཆབ་སྲིད་དཔལ་འབྱོར་དང་རིག་གནས་ཀྱི་ལྟེ་བ་ཡིན་པས་དེའང་བོད་ཡིག་སྤྱོད་ཡུལ་ཆེ་ཤོས་གཞན་ཞིག་ཡིན་པ་ལོ་རྒྱུས་ཀྱིས་བསྟན།
དེ་ལྟར་དབུས་གཙང་ཁུལ་འདི་ཉིད་ས་རྒྱ་ཆེ་ལ་མི་འབོར་མང་བ། དཔལ་འབྱོར་འཕེལ་རྒྱས་ཆེ་བ། སྲོལ་རྒྱུན་གྱི་རིག་གནས་གཞི་བརྟན་ལ་ཕུན་སུམ་ཚོགས་པ། མང་ཚོགས་ཀྱི་སྐད་ཆའི་ནང་བརྡ་དག་མིང་ཚིག་དང་གུས་ལུགས་མཚོན་པའི་ཞེ་ཚིག་མང་བ་སོགས་ཀྱི་ཁྱད་ཆོས་ལྡན་ཡོད་པ་སྨོས་ཅི་དགོས།
བོད་ཞི་བས་བཅིངས་འགྲོལ་བཏང་ཚུན་ལྷ་ས་འདི་ཉིད་བོད་ཀྱི་གྲོང་ཁྱེར་ལྟེ་བ་དང་། བོད་ཀྱི་ཆབ་སྲིད་དཔལ་འབྱོར་རིག་གནས་ཀྱི་ལྟེ་གནས། བོད་ཀྱི་མི་སྣ་གྲགས་ཅན་དང་། འགྲིམ་འགྲུལ། ཡུལ་སྐོར། ཉོ་འཚོང་སོགས་འདུ་ཆེ་ས། ལྗོངས་ཡོངས་སུ་འཕེལ་རྒྱས་ཆེ་ཤོས་ཡིན་པའི་ས་གནས། མི་རྣམས་ཀྱི་ཡིད་ཀྱི་དྭངས་བ་འདྲེན་པའི་གནས་མཆོག་དམ་པ་བཅས་ཡིན། དེ་བཞིན་གཞིས་ཀ་རྩེ་ས་ཁུལ་ཡང་ལྗོངས་ཡོངས་སུ་རྫོང་ཁག་མང་ཤོས་དང་། མི་འབོར་མང་ཤོས་ཀྱི་ཁུལ་ཞིག་ཡིན། གཞིས་རྩེ་འདི་ཉིད་ཀྱང་བོད་ཀྱི་གྲོང་ཁྱེར་ཆེན་པོ་ཨང་གཉིས་པ་ཡིན་པས་གཙང་ཁུལ་གྱི་ལྟེ་གནས་སུ་གྱུར། སྐད་ཡིག་རིག་པ་ལྟར་ན། མི་དང་མིའི་དབར་ཕན་ཚུན་འབྲེལ་གཏུག་བྱ་བྱེད་ཀྱི་ཡོ་བྱད་ཡིན་པའི་སྐད་རིགས་ནི་ཡུན་རིང་བའི་ལོ་རྒྱུས་ཀྱི་འཕེལ་རིམ་ནང་ནས་ཐོན་ཞིང་གོང་འཕེལ་བྱུང་བ་ཞིག་ཡིན་ན། དེར་བལྟོས་བཅས་ཀྱི་བརྟན་གནས་རང་བཞིན་ལྡན་པར་མངོན། ཡིན་ནའང་དེ་དང་ཆབས་ཅིག་སྐད་རིགས་དེའང་སྤྱི་ཚོགས་ཀྱི་སྣང་ཚུལ་ཞིག་ཡིན་སྟབས་སྤྱི་ཚོགས་གོང་འཕེལ་དང་མི་རིགས་ཁག་དབར་ཕན་ཚུན་འགྲོ་འོང་ཟམ་མི་ཆད་པར་དམ་ཟབ་ཏུ་ཕྱིན་པ་དང་བསྟུན་ནས་སྐད་ཆའི་ནང་དོན་ལ་འགྱུར་བ་ཡོང་བ་མ་ཟད་ནང་དོན་དེ་རིགས་མཚོན་པའི་མིང་ཚིག་ལའང་འགྱུར་ལྡོག་ཆེན་པོ་ཡོང་སྲིད། ཀྲུང་གོ་གུང་ཁྲན་ཏང་གི་མཁས་མཛངས་ལྡན་པའི་འགོ་ཁྲིད་འོག དུས་རབས་ཕྱེད་ཀ་ལྷག་ཙམ་རིང་གསར་སྤེལ་དང་འཛུགས་སྐྲུན་བྱས་པ་བརྒྱུད་དབུས་གཙང་ཁུལ་གྱི་སྤྱི་ཚོགས་ཀྱི་བྱ་གཞག་ཁག་ལ་སྔར་བྱུང་མྱོང་མེད་པའི་ཡར་རྒྱས་གོང་འཕེལ་བྱུང་བ་དང་ཆབས་ཅིག དབུས་གཙང་གི་སྐད་ལའང་འཕེལ་རྒྱས་ཆེན་པོ་བྱུང་ཡོད།དེས་ན་དབུས་གཙང་གི་སྐད་འདི་ཉིད་བོད་ཀྱི་སྤྱི་སྐད་ཀྱི་རྨང་གཞིའི་ཡུལ་སྐད་དུ་འཛིན་རྒྱུ་ནི་དུས་ཀྱི་འཕེལ་ཕྱོགས་དང་མི་སེམས་ཀྱི་འཁོར་ཕྱོགས་རང་ཡིན། ཡིན་ནའང་ངེས་པར་དུ་གསལ་ཁ་གཏོད་དགོས་པ་ཞིག་ལ་རྨང་གཞིའི་ཡུལ་སྐད་དུ་བརྩི་བའི་དབུས་གཙང་གི་སྐད་ཀྱི་ནང་དུ་བོད་ཡིག་གི་གཞི་འཛིན་ས་མེད་པའི་ལུང་ཁུག་ལུང་རྐྱང་གི་ཡུལ་སྐད་དང་གནས་སྐབས་དར་བཟོ་ཅན་གྱི་སྐད་དཔེ་གསར་ཚུད་མེད། དཔེར་ན། ལྷ་སའི་ཡུལ་སྐད་ནང་རྐང་པར་རྐང་ག་དང་། ལག་པར་ལག་ག དེ་བཞིན་གཞིས་རྩེའི་ཡུལ་སྐད་ནང་རྐང་པར་རྐ་བ་དང་། ལག་པར་ལག་ཀྭ་ཟེར་བ་ལྟ་བུ་དང་། གཞན་ཡང་དཔེར་ན། གཞོན་ནུ་ཕོ་མོའི་བར་དགའ་རོགས་སྒྲིག་པར་ཏིའུ་གཏོང་བ་ཟེར་བ་དང་མཛེས་ཉམས་ལྡན་པ་ཞིག་ཏུ་འདུག་ཟེར་རྒྱུར་ཨོག་པེལ་ཞིག་འདུག་ཟེར་བ་ལྟ་བུ། དེ་མིན་ད་དུང་སྐབས་འགར་དབུས་གཙང་གི་ཡུལ་སྐད་ནང་སྔར་ཡོད་ཀྱི་རྒྱུ་མཚན་བརྗོད་པའི་འཕྲད་སྟབས་དང་ཕྱིར་དང་གཤིས་ལ་སོགས་བེད་སྤྱོད་མི་བྱེད་པར་ལྷ་སའི་ཡུལ་སྐད་ཙང་ཞེས་པས་ཚབ་བྱེད་པ་ལྟ་བུ་ཡིན། གོང་གསལ་བོད་ཡིག་གི་གཞི་འཛིན་ས་མེད་པའི་མིང་ཚིག་དང་དར་བཟོ་ཅན་གྱི་སྐད་ཆ་དཔེ་གསར་དེ་རིགས་ལ་ནི་གནས་སྐབས་རིང“ ཁྲིམས་མཐུན་གྱི་གདན་ཐོབ”ཅེས་པ་སྤྲོད་པ་ཧ་ཅང་མི་འོས་སོ། དེའང་འདི་ལྟར་བརྗོད་རུང་བ་སྟེ། བོད་ཡིག་གི་གཞི་འཛིན་ས་ཡོད་པའི་མིང་ཚིག་ཅིག་ཡིན་ཕྱིན། དེ་བོད་རིགས་ས་ཁུལ་གང་ཞིག་ནས་ཐོན་ན་ཡང་བོད་ཀྱི་སྤྱི་སྐད་ཀྱི་གྲུབ་ཆར་བརྩིས་ནས་བེད་སྤྱོད་བྱེད་དགོས་པ་དང་། བོད་ཡིག་གི་གཞི་འཛིན་ས་མེད་པའི་མིང་ཚིག་ཅིག་ཡིན་ཕྱིན་དེ་བོད་ཀྱི་སྤྱི་སྐད་ཀྱི་རྨང་གཞིའི་ཡུལ་སྐད་ཀྱི་འབྱུང་རྩ་དབུས་གཙང་ཁུལ་ནས་ཐོན་ན་ཡང་བོད་ཀྱི་སྤྱི་སྐད་ཀྱི་གྲུབ་ཆར་བརྩི་མི་རུང་།
ལྔ་པ། ལྷ་སའི་སྐད་ཀྱི་སྒྲ་གདངས་དེ་བོད་ཀྱི་སྤྱི་སྐད་ཀྱི་ཚད་འཛིན་སྒྲ་གདངས་ལ་བརྩི་དགོས་པའི་རྒྱུ་མཚན་བཤད་པ་ལ།
དེའང་བོད་ཀྱི་སྤྱི་སྐད་གཏན་འཁེལ་བྱ་རྒྱུའི་གཙོ་གནད་ནི་བོད་སྐད་ཀྱི་སྒྲ་གདངས་གཏན་འཁེལ་བྱ་རྒྱུ་དེ་ཡིན། དེང་སྐབས་བོད་རིགས་ས་ཁུལ་དུ་ཡུལ་སྐད་མི་འདྲ་བ་མང་པོ་ཞིག་གོམས་གཤིས་སུ་ཆགས་པ་དེའང་བོད་ཡིག་རང་གི་གནད་དོན་གཏན་ནས་མིན་པར་ཡུལ་ལུང་སོ་སོའི་མིས་བོད་ཡིག་གི་སྒྲ་འདོན་སྟངས་མི་འདྲ་བ་ལས་བྱུང་བ་ཞིག་ཡིན།
དེས་ན་བོད་སྐད་ཀྱི་སྒྲ་གདངས་ཀྱི་གནད་དོན་ཐག་གཅོད་མ་བྱས་ཚེ་བོད་རིགས་ས་ཁུལ་ཀུན་ཏུ་སྤྱོད་པའི་སྤྱི་སྐད་ཞེས་པའང་ཆགས་ཐབས་མེད་པས་རང་རེས་ལོ་མང་རིང་དཔྱད་ཞིབ་དང་གྲོས་བསྡུར་བྱས་མཐར་ལྷ་སའི་སྐད་ཀྱི་སྒྲ་གདངས་དེ་བོད་ཀྱི་སྤྱི་སྐད་ཀྱི་ཚད་འཛིན་སྒྲ་གདངས་ལ་བརྩི་དགོས་རྒྱུའི་གཏན་འཁེལ་བྱས། འདིར་ཡང་ཐོག་མར་ལྷ་སའི་སྐད་ཀྱི་སྒྲ་གདངས་ཞེས་པའི་ཁྱབ་ཁོངས་གཏན་འཁེལ་བྱེད་དགོས།ཁོ་བོས་བྱས་ན་བོད་ཀྱི་སྤྱི་སྐད་ཀྱི་ཚད་འཛིན་སྒྲ་གདངས་ཞེས་པ་དེ་གཙོ་བོ་ལྷ་ས་གྲོང་ཁུལ་གྱི་སྐད་གདངས་ལ་ཟེར་དགོས་ཀྱི་འདུག གང་ལགས་ཤེ་ན། ལྷ་ས་གྲོང་ཁུལ་ནས་བརྒལ་ཚེ་དབུས་སྐད་ཀྱི་སྒྲ་གདངས་ཀྱང་མི་འདྲ་བ་མང་པོ་ཡོད། རང་རེས་ལྷ་སའི་སྐད་ཀྱི་སྒྲ་གདངས་དེ་བོད་ཀྱི་སྤྱི་སྐད་ཀྱི་སྒྲ་གདངས་ཀྱི་ཚད་འཛིན་སར་བརྩི་དགོས་དོན་ནི། གཅིག་ནས་སྐབས་དེར་ཐོན་མི་སམ་བྷོཌས་ད་ལྟའི་བོད་ཡིག་འདི་ཉིད་གསར་གཏོད་མཛད་སྐབས་ལྷ་སའི་སྐད་ཀྱི་སྒྲ་གདངས་དེ་གཞི་འཛིན་སའི་སྐད་གདངས་གཙོ་བོའི་གྲས་ཤིག་ཡིན་སྲིད་ལ། ལོ་རྒྱུས་ཐོག་བོད་ཡིག་ལ་བཀའ་བཅད་ཐེངས་གསུམ་བྱས་པའི་གཞི་འཛིན་ས་གཙོ་བོ་ཞིག་ཀྱང་ཡིན་སྲིད། དེ་དག་གི་ཐོག་ནས་ལྷ་སའི་སྐད་གདངས་འདི་བོད་ཀྱི་བརྡ་དག་གཞུང་ལུགས་ཀྱི་སྒྲ་འདོན་སྟངས་དང་ཅུང་མཐུན་ཆེ་བ་མ་ཟད་དུས་ཡུན་རིང་པོར་འགྱུར་ལྡོག་བྱུང་བ་བརྒྱུད་ད་ཆ་ལྷ་སའི་སྐད་འདི་ཁྱོན་ཡོངས་ནས་བལྟས་ན་ངག་ཞི་ཞིང་འཇམ་ལ་ཉན་སྤྲོ་བ་དང་། ཁ་ནས་བརྗོད་བདེ་ལ་དོན་རྟོགས་སླ་བ། གུས་ཞབས་ཀྱི་ཞེ་ཚིག་མང་བ་སོགས་ས་གནས་ཁག་གི་བོད་རིགས་མང་ཚོགས་ཚོས་སློབ་སྦྱོང་བྱེད་འདོད་ལ་བྱེད་ཀྱང་སླ་བའི་སྐད་གདངས་ཤིག་ཏུ་གྱུར་ཡོད། དེའི་ཐད་རང་རེས་ལྷ་སའི་སྐད་གདངས་དང་། མདོ་ཁམས་ཁུལ་གྱི་སྐད་གདངས་གཉིས་བསྡུར་ཙམ་བྱས་ན། ལྷ་སའི་སྐད་ནང་ཨི་ཨུ་ཨེ་ཨོ་ཞེས་དབྱངས་བཞི་ཀློག་སྐབས་སྒྲ་གདངས་ཀྱི་དབྱེ་བ་གསལ་པོ་ཡོད།
འོན་ཀྱང་ཁམས་ཁུལ་དུ་ཨི་དང་ཨུ་གཉིས་ཧ་ལམ་སྒྲ་གཅིག་པར་ཀློག་གི་ཡོད། དེར་བརྟེན་ཁམས་ཁུལ་དུ་བོད་ཡིག་ཤེས་ཀྱང་དག་ཡིག་དེ་ཙམ་ཡག་པོ་མི་ཤེས་པ་ཚོས་རྟག་ཏུ་གི་གུ་དང་ཞབས་ཀྱུ་འབྲི་སྟངས་ནོར་གྱི་ཡོད་པ་དཔེར་ན། རེ་འགས་གཡུ་ཞེས་པ་དབྱི་ཞེས་པར་འབྲི་བ་དང་། བཅུ་དྲུག་ཅེས་པ་བཅི་དྲིག་ཅེས་པར་འབྲི་བ། ཨ་ཁུ་ཞེས་པ་ཨ་ཁེ་ཞེས་པར་འབྲི་བ། ཉི་ཤུ་ཞེས་པ་ཉུ་ཤི་ཞེས་པར་འབྲི་བ་སོགས་ནི་དབྱངས་ཡིག་ཨི་དང་ཨུ་གཉིས་སྒྲ་གཅིག་པ་ལྟ་བུར་ཀློག་པའི་རྐྱེན་གྱིས་ཡིན། གཞན་ཡང་དབུས་གཙང་གི་སྐད་ནང་གསལ་བྱེད་སུམ་ཅུའི་སྒྲ་གདངས་ལ་དབྱེ་བ་གསལ་པོ་ཡོད། དཔེར་ན་དབུས་གཙང་གི་སྐད་ནང་ཀ་དང་ག་དང་།ཏ་དང་ད།པ་དང་བ།ཞ་དང་ཤ་བཅས་ཀྱི་འདོན་སྒྲར་དབྱེ་བ་གསལ་པོ་ཡོད། འོན་ཀྱང་མདོ་ཁམས་ཁུལ་དུ་དེ་དག་གི་འདོན་སྒྲར་དབྱེ་བ་གསལ་པོ་མེད། དཔེར་ན། ཨ་མདོ་ཁུལ་དུ་གསལ་བྱེད་བ་ཡི་སྒྲ་འདོན་སྐབས་ཡས་སོ་མས་མཆུར་གཏུགས་ཏེ་སྒྲ་བཏོན་སྟབས“ཧྥ”ཞེས་པའི་སྒྲ་ཐོན་གྱི་ཡོད། འོན་ཀྱང་གསལ་བྱེད་པ་ཡི་སྒྲ་ནི་བ་ཞེས་འདོན་པས་རྟག་ཏུ་པཎ་ཆེན་ཞེས་པ་བན་ཆེན་ཞེས་པར་འདོན་པ། པད་མ་འབྱུང་གནས་ཞེས་པ་བད་མ་འབྱུང་གནས་ཞེས་པར་འདོན་གྱི་ཡོད། དེ་མིན་མདོ་ཁམས་ཁུལ་དུ་ཞ་ཤ་ཡི་སྒྲ་འདོན་སྟངས་ལའང་དབྱེ་བ་དེ་ཙམ་མེད། གོང་དུ་དཔེར་དྲངས་པ་རྣམས་ནི་མིང་གཞི་རྐྱང་པའི་སྒྲ་འདོན་སྟངས་སྐོར་ཡིན། དེ་མིན་དབྱངས་ཡིག་ཞུགས་པའི་ཚེག་ཁྱིམ་དཔེར་ན་ཞིང་དང་ཞང་། ལགས་དང་ལེགས། བཞི་དང་བཞུ་སོགས་ལྷ་སའི་སྐད་ཀྱི་སྒྲ་གདངས་ནང་དབྱེ་བ་གསལ་པོ་ཡོད། འོན་ཀྱང་མདོ་ཁམས་ཁུལ་དུ་དབྱེ་བ་དེ་ཙམ་གསལ་པོ་མེད། འོ་ན་ལྷ་སའི་སྐད་ཀྱི་སྒྲ་གདངས་ལ་སྐྱོན་མེད་པ་ཡིན་ནམ་ཞེ་ན་དེ་ལྟ་མ་ཡིན། ལྷ་སའི་ཡུལ་སྐད་ཀྱི་སྒྲའི་ཤུགས་རྐྱེན་ཐེབས་པའི་དབང་གིས་ལྷ་སའི་སྐད་ཀྱི་སྒྲ་གདངས་ནང་བོད་ཡིག་གི་སྒྲ་གཞུང་ཕྱི་མོ་སུམ་རྟགས་ཀྱི་བཞེད་པ་དང་མི་མཐུན་པའི་ཟུར་ཆག་གི་སྒྲ་ཡང་མི་ཉུང་བ་ཞིག་ཡོད་པ་དཔེར་ན། ལྷ་སའི་ཡུལ་སྐད་ནང་པ་ཕ་བ་གསུམ་གྱི་ར་བཏགས་ཀྱི་སྒྲ་མི་འདོན་པའི་དབང་གིས་སྤྲང་པོ་ཞེས་པ་སྤང་པོ་ཞེས་ཀློག་པ་དང་། ཕྲ་པོ་ཞེས་པ་ཕ་པོ་ཞེས་ཀློག་པ། བྲིན་པོ་ཞེས་པ་བིན་པོ་ཞེས་ཀློག ཡང་དཔེར་ན། མོ་ཡིག་ད་ཛ་གཉིས་ལྷ་སའི་ཡུལ་སྐད་ནང་སྒྲ་དྲག་པར་བཀླགས་ཏེ་ད་ག་རང་ཞེས་པ་རྡ་ག་རང་ཞེས་པར་ཀློག་པ་དང་། ཛ་དྲག་ཅེས་པ་རྫ་དྲག་ཅེས་པར་ཀློག་གི་ཡོད། འོན་ཀྱང་གོང་གསལ་མིང་གཞིར་འཕུལ་ཡིག་དང་མགོ་ཅན་སྦྱར་ཚེ་སྒྲ་དྲག་པར་ཀློག་དགོས་ཀྱང་དེ་ལས་ལྡོག་སྟེ་སྒྲ་ཞན་པར་ཀློག་པ་དཔེར་ན། དགྲ་བོ་ཞེས་པ་གྲ་བོ་ཞེས་པར་ཀློག་པ་དང་། སྒྲ་དག་པོ་ཞེས་པ་གྲ་དག་པོ་ཞེས་པར་ཀློག་གི་ཡོད་པ་སོགས་མདོར་ན། སྒྲ་དྲག་ཞན་གྱི་ཀློག་སྟངས་ནོར་གྱི་ཡོད། གོང་གསལ་སྒྲ་འདོན་སྟངས་ཐད་ཀྱི་ཞན་ཆ་དེ་དག་སློབ་གྲྭའི་ནང་བོད་ཡིག་གི་སྒྲ་སྦྱོར་སློབ་ཚན་འཁྲིད་པ་དང་། རླུང་འཕྲིན་དྲིལ་བསྒྲགས་སོགས་ཀྱི་ལས་ཀ་བྱས་ནས་གཅིག་གྱུར་ཡོ་བསྲང་བྱས་ཐོག་བོད་ཡིག་གི་སྒྲ་གདངས་གཅིག་མཚུངས་ཡོང་བར་བརྩོན་གལ་ཆེ།
རང་རེས་ལྷ་སའི་སྐད་གདངས་འདི་ཉིད་བོད་ཀྱི་སྤྱི་སྐད་ཀྱི་ཚད་འཛིན་སྒྲ་གདངས་ལ་བརྩི་བའི་རྒྱུ་མཚན་གཞན་ཞིག་ནི་དོན་དངོས་གནས་ཚུལ་གཞིར་བཟུང་བ་ཡིན་པས་སོ། དེང་སྐབས་རང་རེའི་རླུང་འཕྲིན་དང་། བཪྙན་འཕྲིན། གློག་བཪྙན། ཕྱི་ཕྱོགས་དྲིལ་བསྒྲགས། རིག་རྩལ་ལེ་ཚན། ཚོགས་འདུའི་གཏམ་བཤད་སོགས་ལ་གཙོ་བོ་ལྷ་སའི་སྐད་འདི་ཉིད་སྤྱད་དང་སྤྱོད་བཞིན་ཡོད། དེ་ཐོག་ནས་ལྷ་སའི་སྐད་འདི་ཉིད་དོན་དངོས་ཐོག་བོད་ཀྱི་སྤྱི་སྐད་ཀྱི་ཚད་འཛིན་སྒྲ་གདངས་ལ་བརྩིས་ནས་སྤྱི་ཚོགས་ཀྱི་འཚོ་བའི་ནང་རྒྱ་ཁྱབ་ཏུ་བེད་སྤྱོད་བྱེད་མུས་དང་། ལྷ་སའི་སྐད་འདི་ཉིད་སློབ་སྦྱོང་དང་བེད་སྤྱོད་བྱ་རྒྱུ་དེ་བཞིན་འགོག་ཐབས་མེད་པའི་སྤྱི་ཚོགས་ཀྱི་དར་སྲོལ་དང་དུས་ཀྱི་འཕེལ་ཕྱོགས་ཤིག་ཏུ་གྱུར་ཡོད་པ་མཚོན་གྱི་ཡོད་ན། གནས་ཚུལ་དེ་འདྲའི་འོག་རང་རེས་ཡུལ་སྐད་གཞན་ཞིག་གི་སྐད་གདངས་ཀྱིས་ལྷ་སའི་སྐད་གདངས་ཀྱི་ཚབ་བྱེད་དགོས་དོན་མེད་ལ་བྱེད་ཀྱང་ག་ལ་ཐུབ། དེ་ལས་རང་རེས་ཆུ་མོའི་གཞུང་ལ་བལྟས་ཏེ་ཀོ་སྐྱའི་རྒྱག་སྟངས་ཟེར་བ་ལྟར་བབ་བསྟུན་འཁྲིད་སྟོན་བྱས་ཏེ་ལྷ་སའི་སྐད་གདངས་འདི་ཉིད་བོད་ཡོངས་ཀྱི་སྐད་གདངས་ཀྱི་ཚད་འཛིན་ས་བྱས་ནས་ཁྱབ་གདལ་ཤུགས་ཆེར་བཏང་ཐོག་བོད་ཀྱི་སྤྱི་སྐད་མྱུར་དུ་ཆགས་ཤིང་གོང་འཕེལ་ཡོང་བ་བྱ་དགོས།
དྲུག་པ། བོད་ཀྱི་སྤྱི་སྐད་དེ་ཕལ་སྐད་གཙོ་བོར་འཛིན་དགོས་པའི་རྒྱུ་མཚན་བཤད་པ་ལ།
བོད་ཡིག་གི་གནས་ཚད་ངེས་ཅན་ཡོད་པ་ཚང་མས་ཤེས་གསལ་ལྟར་བོད་ཀྱི་ཡུལ་སྐད་དང་། ཕལ་སྐད། ཆོས་སྐད་བཅས་ཀྱི་དབར་ལ་ཁྱད་པར་ངེས་ཅན་ཡོད་ཅིང་། ཡུལ་སྐད་ཅེས་པ་དེ་ནི་ཡུལ་སྐད་དེ་ཉིད་སྤྱོད་ཡུལ་གྱི་མི་ཙམ་གྱིས་གོ་ཤེས་ཐུབ་པའི་སྐད་རིགས་ཤིག་ཡིན་གཤིས། སྤྱིར་ཡུལ་སྐད་དེའི་ས་ཁོངས་ཁོ་ན་ཙམ་དུ་བེད་སྤྱོད་བྱེད་ཀྱི་ཡོད། ཕལ་སྐད་ནི་དེ་བས་གོ་བདེར་གྱུར་པའི་བོད་ཀྱི་ཡིག་སྐད་ཡིན་སྟབས། གཙོ་བོ་གསར་འགྱུར་དྲིལ་བསྒྲགས་དང་།རིག་རྩལ་འཁྲབ་སྟོན། ཚོགས་འདུའི་གཏམ་བཤད་སོགས་མདོར་ན་སྤྱི་དམངས་ཀྱི་རང་བཞིན་ལྡན་པའི་བྱེད་སྒོའི་ནང་བེད་སྤྱོད་བྱེད་ཀྱི་ཡོད།ཆོས་སྐད་ནི་གཙོ་བོ་དཔེ་ཆའི་གླེགས་བམ་དང་། སྔ་མོའི་གཞུང་ཡིག རྩོམ་རིག་བརྩམ་བྱ་སོགས་ཀྱི་ནང་དུ་བེད་སྤྱོད་བྱེད་ཀྱི་ཡོད། ཕལ་སྐད་ཀྱི་ཐོག་ནས་བྲིས་པའི་རྩོམ་རིགས་རྣམས་རང་རེས་རྒྱུན་དུ་བརྗོད་པའི་ཁ་སྐད་དང་འབྲེལ་ཆེ་སྟབས། གོ་བདེ་ཞིང་ཤེས་སླ་བས་སྤྱི་ཚོགས་ཀྱི་མི་མང་ཆེ་བས་སློབ་སྦྱོང་དང་བེད་སྤྱོད་བྱེད་སླ་པོ་ཡོད། ཆོས་སྐད་ལ་ཚིག་སྦྱོར་སྙན་ཞིང་བརྗིད་ཉམས་ལྡན་པ་དང་། ཚིག་བསྡུས་ལ་དོན་ཟབ་པའི་ཁྱད་ཆོས་ལྡན་ཡོད་པས། སྤྱིར་བཏང་མི་མང་ཆེ་བས་སློབ་སྦྱོང་དང་བེད་སྤྱོད་བྱེད་བདེ་པོ་མེད། ཡིན་ནའང་གོང་དུ་བརྗོད་པའི་སྐད་རིགས་གསུམ་གྱི་ཁྱད་པར་དེ་དག་བལྟོས་བཅས་ཙམ་ལས་བལྟོས་མེད་ཅིག་ནི་རྩ་བ་ནས་མ་ཡིན། ང་ཚོས་ངོས་འཛིན་འདི་འདྲ་ཞིག་བྱ་རུང་སྟེ། བོད་ཀྱི་ཡིག་སྐད་ནི་བོད་ཡིག་གི་བརྡ་སྤྲོད་རིག་པ་ལྟར་ཡིག་སྲོལ་དུ་བཅད་པའི་བོད་སྐད་ཡིན་པ་དང་། བོད་ཀྱི་ཡུལ་སྐད་རྣམས་ནི་སྒྲ་གདངས་འགྱུར་བའི་བོད་ཀྱི་ཡིག་སྐད་ཡིན། དེ་ལྟར་བོད་ཀྱི་ཡིག་སྐད་དང་ས་གནས་ཁག་གི་ཡུལ་སྐད་ཀྱི་སྐད་གདངས་དབར་ཕན་ཚུན་ཡ་ཟླ་རེ་སྦྱོར་འགེབས་ཐུབ་པའི་ཆོས་ཉིད་ཆ་ཚང་ཞིག་ཡོད། རང་རེས་ཡུལ་སྐད་ཀྱི་མིང་ཚིག་འགར་དབྱེ་ཞིབ་བྱས་ཚེ། དེ་ནི་གཅིག་གྱུར་གྱི་སྐད་རིགས་ཤིག་ལས་རིམ་འགྱུར་བྱུང་ཚུལ་གསལ་པོར་རྟོགས་ཐུབ།དཔེར་ན།ལྷ་སའི་ཡུལ་སྐད་ནང་གི་བྱུང་ངས་དང་། འདུག་གས་ལ་སོགས་ནི་ཡིག་སྐད་ནང་གི་བྱུང་ངམ་འདུག་གམ་ཞེས་པའི་འབྱེད་སྡུད་ཀྱི་སྒྲའི་མ་ཡིག་དེ་མགྱོགས་ཤིང་ཞན་པར་བཀླགས་པ་ལས་ཆགས་པ་ཞིག་ཡིན། གཞན་ཡང་དཔེར་ན། མི་དེ་འདི་ནས་ཕྱིན་སོང་ང་ཞེས་པ་ལྟ་བུ་ནི་ཡིག་སྐད་ནང་གི་རྫོགས་ཚིག་གི་སྒྲ་ངོ་ཞེས་པ་དེ་མགྱོགས་ཤིང་བརྗོད་བདེར་བཀླགས་པ་ལས་ཆགས་པ་ཞིག་ཡིན། དེ་ལྟར་ཡིག་སྐད་ཀྱི་སྒྲ་གདངས་ཡུལ་སྐད་དུ་རིམ་འགྱུར་བྱུང་བའི་དཔེ་གཞི་གྲངས་ལས་འདས་པ་འདྲང་རྒྱུ་ཡོད། དེའི་ཐད་རང་རེའི་འགན་འཁྲི་ནི་ཡུལ་སྐད་རྣམས་གང་ཐུབ་ཅི་ཐུབ་ཀྱིས་ཡི་གེ་དང་ཉེ་བའི་ཕྱོགས་སུ་བཅར་ཐུབ་པ་དང་། སྐད་དེ་ཡི་གེའི་ཁུངས་གཏུག་ས་ཡོད་པ་ཞིག་བཟོ་བ་ལས་ཡི་གེས་སྐད་ལ་བསྟུན་དུ་འཇུག་རྒྱུ་མེད། རང་རེས་བོད་ཀྱི་སྤྱི་སྐད་ཀྱི་ཁུངས་གཏུག་ས་དེ་ངེས་པར་དུ་བོད་ཡིག་ཡིན་དགོས་ཞེས་ནན་བཤད་བྱས་པ་དེ་ནི་བོད་མི་ཀུན་གྱིས་གོ་ཞིང་ཤེས་སླ་བའི་ཕལ་སྐད་དམ་ཁ་སྐད་མི་དགོས་ཟེར་བ་ཅི་ལ་ཡིན། དེ་ལས་ལྡོག་སྟེ་བོད་ཀྱི་སྤྱི་སྐད་དེ་ངེས་པར་དུ་བོད་མི་ཡོངས་ཀྱིས་གོ་ཤེས་ཐུབ་པའི་ཕལ་སྐད་ཅིག་ཡིན་དགོས་པའི་ནན་བཤད་བྱ་རྒྱུ་ཡིན། གང་ལགས་ཤེ་ན། བོད་ཀྱི་སྤྱི་སྐད་འདི་ཉིད་ཁྱབ་གདལ་གཏོང་ཡུལ་གཙོ་བོ་ནི་རྒྱ་ཆེའི་མི་དམངས་མང་ཚོགས་ཡིན་པས་ཁོ་ཚོས་བོད་ཀྱི་སྤྱི་སྐད་འདི་ཉིད་ཤེས་ཤིང་སྤྱོད་ཐུབ་པ་ཞིག་བྱུང་ཚེ་གཞི་ནས་སྤྱི་ཚོགས་ཡོངས་ཀྱི་ཐུན་མོང་གི་སྐད་ཅིག་རིམ་བཞིན་ཆགས་ཐུབ། དེར་བརྟེན་རང་རེའི་ཡིག་ཐོག་ཏུ་བྲིས་པའི་བོད་ཀྱི་སྤྱི་སྐད་དེ་ངེས་པར་དུ་གོ་བདེ་ལ་ཤེས་སླ་ཞིང་བོད་ཡིག་གི་ཡིག་སྲོལ་དང་མཐུན་པའི་ཕལ་སྐད་ཅིག་ཡིན་དགོས། དེ་ལྟར་བྱུང་ཚེ་གཞི་ནས་རྒྱ་ཆེའི་མང་ཚོགས་ཀྱི་ཁྲོད་དུ་ཁྱབ་སྤེལ་གཏོང་ཐུབ།
བདུན་པ། བསྡོམས་ཚིག་བཤད་པ་ལ།
གོང་དུ་བརྗོད་པའི་བོད་ཀྱི་སྐད་ཡིག་གི་ལོ་རྒྱུས་འཕེལ་རིམ་དང་། ས་གནས་སོ་སོར་འཕེལ་རྒྱས་འགྲོ་ཚུལ། སྐད་གདངས་ཀྱི་ཁྱད་ཆོས། དེང་དུས་བེད་སྤྱོད་བྱེད་ཚུལ་ལ་སོགས་པའི་རྒྱུ་རྐྱེན་སྣ་ཚོགས་ལ་གཞིགས་ནས་བོད་ཀྱི་སྤྱི་སྐད་ཀྱི་མཚན་ཉིད་ནི་བོད་ཡིག་དེ་སྤྱི་སྐད་ཀྱི་ཁུངས་གཏུག་ས་དང་། དབུས་གཙང་ཁུལ་གྱི་ཡུལ་སྐད་དེ་སྤྱི་སྐད་ཀྱི་རྨང་གཞི། ལྷ་སའི་སྐད་ཀྱི་སྒྲ་གདངས་དེ་ཚད་འཛིན་གྱི་སྒྲ་གདངས་བཅས་ལ་བརྩིས་ན་དེ་ནི་གནས་ལུགས་དང་མཐུན་ཞིང་ལག་ལེན་དུའང་འཁྱོལ་སླ་བ་ཞིག་ཡིན།
བརྒྱད་པ། བོད་ཀྱི་སྤྱི་སྐད་ཁྱབ་གདལ་དུ་གཏོང་རྒྱུའི་ཐབས་ལམ་གཙོ་བོ་བཤད་པ་ལ།
བོད་རིགས་ས་ཁུལ་གྱི་དཔལ་འབྱོར་རིག་གནས་བྱ་གཞག་དར་རྒྱས་གོང་འཕེལ་འགྲོ་བ་དང་། འགྲིམ་འགྲུལ་དེ་བས་སྟབས་བདེ་རུ་འགྲོ་བ། མི་ཕན་ཚུན་འགྲོ་འོང་དང་སྤེལ་རེས་བྱེད་ཤུགས་ཆེ་རུ་འགྲོ་བ་བཅས་ལ་བརྟེན་ནས་བོད་ཀྱི་སྤྱི་སྐད་ཀྱི་མཚན་ཉིད་གཏན་འཁེལ་ལག་བསྟར་བྱ་རྒྱུ་དེ་ལྡོག་ཐབས་མེད་པའི་ལོ་རྒྱུས་ཀྱི་འཕེལ་ཕྱོགས་ཤིག་ཆགས་རྒྱུ་ཡིན་པར་གདོན་མི་ཟ། སླད་ཕྱིན་བོད་ཀྱི་སྤྱི་སྐད་ཀྱི་ལས་དོན་དེ་དངོས་འབྲེལ་དོན་འཁྱོལ་ཐུབ་པ་ཡོང་ཆེད། ཇི་ལྟར་བྱས་ཏེ་བོད་ཀྱི་སྤྱི་སྐད་འདི་ཉིད་དེ་བས་ཕུན་སུམ་ཇེ་ཚོགས་དང་ཁྱབ་གདལ་ཡོང་རྒྱུའི་ཐད་རང་ཉིད་ཀྱི་རྨོངས་ཚོད་བསམ་འཆར་འགའ་ཞིག་ཞུས་ན། བོད་ཀྱི་སྤྱི་སྐད་གཏན་འཁེལ་དང་ཁྱབ་གདལ་གཏོང་རྒྱུའི་ལས་དོན་དེ་མཐར་གཏུགས་ནས་བཤད་ན་སྲིད་གཞུང་གི་འགན་འཁྲིའི་ལས་འགན་ཞིག་རེད། བོད་ཀྱི་སྤྱི་སྐད་འདི་ཉིད་རྒྱ་ཁྱབ་ཏུ་སྤྱོད་ཐུབ་པ་ཞིག་དངོས་འབྲེལ་བཟོ་དགོས་ན་སྤྱི་ཚོགས་ཐོག་གི་མང་ཚོགས་ཀྱི་ལས་ཀ་དང་རིག་ལམ་ཞིབ་འཇུག་གི་ལས་ཀ་འབོར་ཆེན་བྱེད་དགོས་པས་དབང་གྲགས་ལྡན་པའི་ལས་ཁུངས་ཤིག་གིས་ལས་དོན་དེ་དོན་གཉེར་མ་བྱས་ཚེ་ཧ་ཅང་སྒྲུབ་པར་དཀའ། དེར་བརྟེན་བོད་ཀྱི་སྤྱི་སྐད་ཀྱི་འབྱུང་གནས་བོད་རང་སྐྱོང་ལྗོངས་ཀྱིས་སྣེ་འཁྲིད་མཛད་ནས་ཞིང་ལྗོངས་ལྔ་ལས་གྲུབ་པའི་བོད་ཀྱི་སྤྱི་སྐད་ཁྱབ་སྤེལ་གཏོང་མཁན་ཨུ་ཡོན་ལྷན་ཁང་ཞིག་བཙུགས་ཏེ་ཞིང་ལྗོངས་ལྔའི་ཁྱབ་ཁོངས་སུ་བོད་ཀྱི་སྤྱི་སྐད་ཁྱབ་གདལ་གཏོང་རྒྱུའི་ལས་ཀའི་འགན་འཁུར་དགོས། དེའང་དང་ཐོག་གཤམ་གསལ་ལས་རིགས་ཁག་གི་ནུས་པ་འདོན་སྤེལ་བྱས་ནས་ཁྱབ་གདལ་གཏོང་དགོས།
(དང་པོ)སློབ་གྲྭའི་སློབ་གསོའི་ནུས་པ་འདོན་སྤེལ་བྱ་རྒྱུ།
བོད་རིགས་ས་ཁུལ་གྱི་རིམ་རིགས་མི་འདྲ་བའི་སློབ་གྲྭ་ཁག་གི་བོད་ཡིག་སློབ་དེབ་རྩོམ་སྒྱུར་བྱ་རྒྱུ་དེ་བོད་ཀྱི་སྤྱི་སྐད་ཁྱབ་གདལ་གཏོང་རྒྱུ་དང་ཟུང་འབྲེལ་བྱ་དགོས། དེའང་དང་ཐོག་བོད་རིགས་སློབ་མའི་བོད་ཡིག་སློབ་ཚན་ནང་བོད་ཀྱི་སྤྱི་སྐད་ཀྱི་ཚད་འཛིན་སྒྲ་གདངས་འདོན་སྟངས་སློབ་རྒྱུ་དང་། བོད་ཡིག་བརྡ་ཪྙིང་དང་། དེང་དུས་ཀྱི་ཁུངས་བཙན་པའི་བོད་ཡིག བོད་ཡིག་གི་བརྡ་དག་གཞུང་ལུགས་སོགས་སློབ་འཁྲིད་བྱ་རྒྱུ་དེ་བོད་ཀྱི་སྤྱི་སྐད་སློབ་སྦྱོང་བྱ་རྒྱུའི་རྩ་བར་བརྩིས་ནས་འཁྲིད་སྦྱོང་ནན་ཏན་བྱེད་པ་དང་ཆབས་ཅིག་སློབ་འཁྲིད་ཀྱི་ཆ་རྐྱེན་ཡོད་པའི་སློབ་གྲྭས་བོད་ཡིག་ཏུ་བསྒྱུར་ཟིན་པའི་རྩིས་དངོས་རྫས་གསུམ་གྱི་སློབ་ཚན་འཁྲིད་རྒྱུ་དེ་བོད་ཀྱི་སྤྱི་སྐད་དེ་བས་ཕུན་སུམ་ཇེ་ཚོགས་དང་འཕེལ་རྒྱས་གཏོང་རྒྱུའི་གལ་ཆེའི་ཐབས་ལམ་ཞིག་ལ་བརྩིས་ནས་འཁྲིད་སྦྱོང་ནན་ཏན་བྱ་དགོས།
(གཉིས་པ)སྨྱན་བྱེད་ཀྱི་ནུས་པ་འདོན་སྤེལ་བྱ་རྒྱུ།
བོད་ཀྱི་རླུང་འཕྲིན་དང་། བཪྙན་འཕྲིན། གློག་བཪྙན་བཅས་དང་།ཆ་འཕྲིན་དྲ་ཚུགས།རིག་རྩལ་ལེ་ཚན་སྣ་ཚོགས། དཔེ་དེབ་ཚགས་པར། ཕྱི་ཕྱོགས་དྲིལ་བསྒྲགས་ལས་དོན་ཚན་པ་སོགས་ཚང་མས་བོད་ཀྱི་སྤྱི་སྐད་གཅིག་གྱུར་ཚད་ལྡན་བཟོ་རྒྱུའི་འགན་འཁྲི་ཕྲག་ཏུ་འཁུར་དགོས་པ་དང་། རང་སོ་སོའི་ཁྱད་ཡོན་འདོན་སྤེལ་གང་ལེགས་ཀྱིས་བོད་ཀྱི་སྤྱི་སྐད་ཁྱབ་གདལ་ཤུགས་ཆེར་བཏང་སྟེ་བོད་ཀྱི་སྤྱི་སྐད་འདི་ཉིད་རྒྱ་ཁྱབ་ངང་བེད་སྤྱོད་ཡོང་རྒྱུར་ནུས་པ་འདོན་དགོས།
(གསུམ་པ)ཡིག་སྒྱུར་གྱི་ནུས་པ་འདོན་སྤེལ་བྱ་དགོས།
ཡིག་སྒྱུར་གྱི་ལས་དོན་ནི་བོད་ཀྱི་སྤྱི་སྐད་ཀྱི་ཐ་སྙད་མིང་ཚིག་ཕུན་སུམ་ཚོགས་སུ་གཏོང་རྒྱུ་དང་། བོད་རིགས་ཀྱི་སྲོལ་རྒྱུན་རིག་གནས་ཐོག་དེང་དུས་ཀྱི་ཚན་རིག་ལག་རྩལ་ལ་སོགས་ནང་དོན་ཁ་གསབ་བྱ་རྒྱུའི་ཐབས་ལམ་གལ་ཆེན་ཞིག་ཡིན་ཞིང་། དེའང་རྒྱལ་ཁབ་ཕྱི་ནང་གི་རིག་ཚན་ཁག་གི་གསུང་རྩོམ་གཙོ་བོ་རྣམས་དང་དེ་དག་ལས་ཐོན་པའི་ཐ་སྙད་མིང་ཚིག་བོད་ཡིག་ཏུ་བསྒྱུར་ཐོག་ཞིང་ལྗོངས་ལྔའི་མཁས་དབང་རྣམ་པས་ཞིབ་བཤེར་གཏན་འཁེལ་གནང་སྟེ་བོད་ཀྱི་སྤྱི་སྐད་ཀྱི་དབང་གྲགས་ཆེ་བའི་ལས་ཁུངས་ནས་ཞིང་ལྗོངས་ལྔའི་ཁོངས་སུ་གཅིག་གྱུར་བེད་སྤྱོད་གཏོང་རྒྱུའི་ཁྱབ་བསྒྲགས་བྱས་ཚེ་བོད་ཀྱི་སྤྱི་སྐད་ནང་གི་ཐ་སྙད་མིང་ཚིག་ཕུན་སུམ་ཇེ་ཚོགས་དང་གཅིག་གྱུར་ཚད་ལྡན་ངང་འཕེལ་རྒྱས་ཡོང་རྒྱུར་ཕན་འབྲས་ཆེ་བའི་ནུས་པ་ཐོན་རྒྱུར་ངེས་ཤེས་བརྟན་པོ་ཡོད།